**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 25 Νοεμβρίου 2020, ημέρα Τετάρτη και ώρα 11.40΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης την εξέταση του σχεδίου νόμου του Υπουργείου Οικονομικών**,** με τίτλο «Κύρωση του Κρατικού Προϋπολογισμού οικονομικού έτους 2021» (2η συνεδρίαση).

Στη συνεδρίαση παρέστησαν ο Υπουργός Οικονομικών κ. Χρήστος Σταϊκούρας, ο Αναπληρωτής Υπουργός Οικονομικών, κ. Θεόδωρος Σκυλακάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Γεώργιος Αμυράς, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Σοφία Βούλτεψη, Αναστάσιος Δημοσχάκης, Τσαμπίκα (Μίκα) Ιατρίδη, Σταύρος Καλαφάτης, Σταύρος Καλογιάννης, Κωνσταντίνος Καραγκούνης, Κωνσταντίνος Κατσαφάδος, Σταύρος Κελέτσης, Κωνσταντίνος Κοντογεώργος, Σπυρίδων – Παναγιώτης (Σπήλιος) Λιβανός, Ζωή (Ζέττα) Μακρή, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Γεώργιος Στύλιος, Γεώργιος Καρασμάνης, Λάζαρος Τσαβδαρίδης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Νικόλαος Φίλης, Ιωάννης Δραγασάκης, Μαρία – Ελίζα Ξενογιαννακοπούλου, Βασίλειος Κόκκαλης, Ανδρέας Ξανθός, Αικατερίνη Παπανάτσιου, Αθανάσιος Παπαχριστόπουλος, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Κωνσταντίνος Σκανδαλίδης, Νικόλαος Καραθανασόπουλος, Διαμάντω Μανωλάκου, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, καλημέρα σας. Σήμερα έχουμε τη δεύτερη συνεδρίαση, επί του Κρατικού Προϋπολογισμού του 2021.

Θα ξεκινήσουμε με τον Γενικό Εισηγητή του ΜέΡΑ25, κ. Κρίτωνα Αρσένη, ο οποίος δεν τοποθετήθηκε εχθές.

Κύριε Αρσένη, έχετε τον λόγο.

**ΚΡΙΤΩΝ-ΗΛΙΑΣ ΑΡΣΕΝΗΣ (Γενικός Εισηγητής του ΜέΡΑ25):** Ευχαριστώ πολύ, κύριε Πρόεδρε,

Κυρίες και Βουλευτές, κύριοι Υπουργοί, πραγματικά, με κάποια αμηχανία βρίσκομαι σε αυτό το βήμα, καθώς ερχόμαστε να εξετάσουμε έναν Προϋπολογισμό, ο οποίος, όπως όλοι γνωρίζουμε, ότι δεν πρόκειται να εφαρμοστεί. Υπάρχει μία ματαιότητα σε αυτό που γίνεται. Έχουμε έναν εικονικό Προϋπολογισμό και παρ’ όλο που η Κυβέρνηση γνωρίζει, ότι δεν θα εφαρμοστεί, χαμηλώνει τις δαπάνες για την υγεία, εν μέσω κορονοϊού.

Και πώς, πραγματικά, να μπορεί η Κυβέρνηση να γνωρίζει, αν θα εφαρμοστεί, όταν δεν γνωρίζει, αν το τρέχον lockdown θα συνεχιστεί μέχρι και μετά τα Χριστούγεννα, αν θα υπάρξει κάποιου είδους χαλάρωση ή δεν θα υπάρχει. Δεν γνωρίζει βασικά δεδομένα για τη ρευστότητα που θα έχει ξεκινώντας την επόμενη χρονιά.

Υποστηρίζει η Κυβέρνηση, ότι όλες οι χώρες βρίσκονται σε οικονομική κρίση αυτή τη στιγμή και άρα, αυτό το επίπεδο ασάφειας είναι δεδομένο. Είναι αλήθεια δεδομένο; Για να δούμε. Ξεκινάμε με το πρώτο κύμα του κορονοϊού. Εκεί φαίνεται, ότι ήμασταν τυχεροί. Πέρα από την προσπάθεια των πολιτών, ένας από τους λόγους φαίνεται να είναι ότι η έκθεσή μας στην Κίνα ήταν χαμηλή. Συνεχίζουμε, όμως, και το καλοκαίρι «ανοίγετε» τη χώρα στην πραγματική έκθεση στον κορονοϊό, «ανοίγοντας» τη χώρα στον τουρισμό. Το κάνατε αυτό στην πράξη, χωρίς μέτρα ελέγχου στα αεροδρόμια και στις πύλες εισόδου με έναν αλγόριθμο, ο οποίος δεν είχε περάσει από καμία εξέταση, ήταν ένα πειραματικό μοντέλο το οποίο δεν είχε γίνει ποτέ previewed και ούτω καθεξής και προχωράτε, χωρίς να ενισχύετε τα δημόσια νοσοκομεία. Θα αναφέρω ένα απλό παράδειγμα, που είπε ο προηγούμενος συνάδελφος, ότι με οκτώ εκατομμύρια ευρώ η Βουλή κατασκεύασε 50 ΜΕΘ. Με αυτό το νούμερο, πραγματικά, με 400 εκατομμύρια ευρώ θα μπορούσαμε να είχαμε αυτή τη στιγμή 2.500 ΜΕΘ. Αυτά τα αυτονόητα μέτρα δεν τα κάνατε.

 Την ίδια στιγμή, ακούμε τα αδιανόητα. Από τη μία πλευρά, ο κ. Πέτσας έλεγε ,ότι «ευτυχώς που δεν έκανε η Κυβέρνηση ΜΕΘ». Από την άλλη πλευρά, ο κ. Γεραπετρίτης λέει, ότι «στις χώρες που έχουμε πολλές ΜΕΘ, έχουμε πολλούς θανάτους», όταν, ακριβώς, πέρα από το άλμα λογικής, με βάση τα στοιχεία οι χώρες που έχουν πολλούς θανάτους, είναι οι χώρες που έχουν μικρή αναλογία ΜΕΘ, δηλαδή, λίγες ΜΕΘ, ανά κάτοικο. Αυτό σημαίνει, ότι υστερεί το δημόσιο σύστημα υγείας τους.

Εμείς, βέβαια, δεν μπορούμε να αποδείξουμε -και κανείς δεν μπορεί να ξέρει- ότι το πρώτο κύμα ήταν ελαφρύ, επειδή ήταν η Κίνα, ή ότι το δεύτερο κύμα οφείλεται στο άνοιγμα στον τουρισμό. Αυτό, όμως, που μπορούμε να αποδείξουμε -και είναι κοινός τόπος- είναι η επιμονή σας, ο σχεδιασμός σας στο να μην ενισχύετε το δημόσιο σύστημα υγείας. Αυτό είναι κάτι, για το οποίο, ανεξαρτήτως της λίστας Πέτσα, κάποια στιγμή, θα απολογηθείτε, γιατί «τα ψέματα έχουν κοντά πόδια», όπως λέει ο λαός μας.

Τι θα έπρεπε να είχατε κάνει και γιατί τα ζητάμε όλα αυτά στον Προϋπολογισμό; Γιατί αυτό είναι το μεγάλο ζήτημα στον Προϋπολογισμό που συζητάμε, αυτό είναι το μεγάλο ζήτημα στην υφεσιακή κατάσταση που βιώνουμε, αυτό είναι το μεγάλο ζήτημα στη φτωχοποίηση που έχουμε μπροστά μας. Θα έπρεπε να είχατε ενισχύσει θαρρετά το Εθνικό Σύστημα Υγείας, με διπλασιασμό των διαθέσιμων κλινών ΜΕΘ, με προσλήψεις και μονιμοποιήσεις στην υγεία, τόσο με γιατρούς, νοσηλευτές και επικουρικούς του υπόλοιπου προσωπικού, όσο και με εξοπλισμό των νοσοκομείων και ό,τι άλλο είναι αναγκαίο.

Εσείς γιατί δεν το κάνατε; Δεν το κάνατε, επειδή ήταν ακριβό; Όχι. Έχετε ξοδέψει αντίστοιχα ποσά, πολλαπλάσια εκατομμύρια, στην ενίσχυση ιδιωτικών επιχειρήσεων. Δεν το κάνατε, επειδή δεν είναι εφικτό; Όχι, είναι εφικτό. Μάλιστα, σας καλούμε να το κάνετε, έστω και τώρα, γιατί δεν ξέρουμε, μέχρι πότε θα βασανίζεται η κοινωνία μας από αυτή την πανδημία, πλέον.

Σας καλούμε, έστω και τώρα, αν θέλετε να έχετε τον έλεγχο στην οικονομία και να σωθούν ζωές, να επενδύσετε στη δημόσια υγεία. Επενδύστε τώρα σε μονάδες εντατικής θεραπείας. Επενδύστε τώρα στις προσλήψεις. Επενδύστε τώρα στον εξοπλισμό των νοσοκομείων. Έστω, αυτά τα μέτρα να μας βοηθήσουν έναν μήνα μετά, δύο μήνες μετά. Κάντε το τώρα. Αλλιώς, πάλι θα μας λέτε, δεν γίνεται.

Όμως, γιατί λέτε, ότι δεν γίνεται; Για ποιον λόγο δεν το κάνετε; Ο λόγος, δυστυχώς, είναι απλός. Έχετε ως πρώτιστη στρατηγική σας, προτεραιότητα, την ιδιωτικοποίηση του δημόσιου συστήματος υγείας. Η οποιαδήποτε ενίσχυση του δημόσιου συστήματος υγείας, στην ουσία, το κάνει επαρκές, δυνατό, πλήρες. Κι αυτό ανατρέπει όλο τον προγραμματισμό σας για την ιδιωτικοποίηση του δημόσιου συστήματος υγείας. Κι αυτή η ανατροπή, δυστυχώς, κύριε Υπουργέ, συνεχίζεται και σήμερα, εν μέσω κορονοϊού.

Κοιτώντας τα νούμερα, είναι εντυπωσιακό το κομμάτι των δαπανών, καθώς το ανώτατο όριο δαπανών, μεταξύ 2020 και 2021 για το Υπουργείο Υγείας, μειώνεται από 4,83 δις σε 4,26. Αναρωτιόμαστε για ποιον λόγο. Θεωρείτε δεδομένο, ότι θα αντιμετωπιστεί ο κορονοϊός τη χρονιά που έρχεται;

Ας δούμε, όμως, ένα άλλο ανώτατο όριο δαπανών, αυτό του Υπουργείου Άμυνας. Αυξάνεται από τα 3,9 δισεκατομμύρια στα 5,5. Θέλετε να πείτε, ότι μετά «τυμπάνων», δίνετε τη «μάχη» με την Τουρκία, ενώ παραιτείστε από τη μάχη για τον κορονοϊό; Αυτό λέει ο Προϋπολογισμός σας; Αυτό είναι που λέτε στους πολίτες; Οι πολίτες, πλέον, χάνονται, οικογένειες θρηνούν συμπολίτες μας, συνανθρώπους μας, πάνω από εκατό οικογένειες το βιώνουν αυτό καθημερινά κι εσείς μειώνετε το ανώτατο όριο των δαπανών του Υπουργείου Υγείας;

Και όλα αυτά σε έναν Προϋπολογισμό, οποίος δεν θα εφαρμοστεί, γιατί, ακριβώς, στηρίζεται σε ανυπόστατες παραδοχές. Είναι εντυπωσιακά, παραδείγματος χάρη, τα όρια που θέτετε για το καλό και το κακό σενάριο σε αυτόν τον Προϋπολογισμό, για την ανάπτυξη την επόμενη χρονιά. Το καλό και το κακό σενάριο, σε μία εποχή κοσμογονικών αλλαγών και οικονομικής κατάρρευσης, απέχει 1%, ενώ θα μπορούσε να απέχει 10 και 15 μονάδες. Μας είπε, βέβαια, ο κ. Σκυλακάκης, ότι, αν το παραδεχόμασταν κι εμείς και κάνουμε δυσοίωνες εκτιμήσεις, αυτά θα τα λάβουν υπόψη τους και οι οργανισμοί που αξιολογούν την πιστοληπτική μας ικανότητα. Όμως, δεν μπορεί ένας Προϋπολογισμός να στηρίζεται σε προβολές στον «αέρα».

Παρακάτω, στη σελίδα 39, ο ακαθάριστος σχηματισμός παγίου κεφαλαίου για το 2021 θα αυξηθεί κατά 23,2%. Αλήθεια, έχει ξαναγίνει ποτέ στη Μεταπολίτευση κάτι τέτοιο; Σε ποια δεδομένα στηρίζετε αυτή την παραδοχή σας; Την ίδια στιγμή, που υπολογίζεται ότι η κατανάλωση θα αυξηθεί, κατά 3%. Προφανώς, υποεκτιμάτε την ύφεση. Εμείς είχαμε μιλήσει θαρρετά για 10 με 15 μονάδες, όταν εσείς μιλούσατε για μικρούς μονοψήφιους αριθμούς ύφεσης. Όμως, εδώ βλέπουμε να το κάνετε, για να φτάσετε να υλοποιείτε τη δέσμευσή σας προς το Eurogroup και σε αυτόν τον μη Προϋπολογισμό, όπου, στην πράξη, μάς επαναφέρετε στη λιτότητα το 2021, ενώ προχωράτε σε ιδιωτικοποιήσεις.

Στο κομμάτι των ιδιωτικοποιήσεων, πραγματικά, «απογυμνώνεται» όλη η ρητορική στην Ελλάδα για τις ιδιωτικοποιήσεις, εδώ και πάρα πολύ καιρό. Βλέπουμε, πλέον, σε παραχωρημένα οδικά δίκτυα, σε παραχωρημένα αεροδρόμια, σε ιδιωτικοποιημένες πρώην δημόσιες εταιρείες να δίνονται εκατοντάδες εκατομμύρια συνολικά, προκειμένου να αποζημιωθούν για τη ζημιά του κορονοϊού. Ας πούμε, ότι σε κάποιες δημόσιες εταιρείες θα δίνατε κάποια χρήματα, όχι αυτά, αλλά κάποια. Στα δημόσια δίκτυα, στις δημόσιες υποδομές, θα δίνατε αυτά τα χρήματα; Δηλαδή, αν ήταν δημόσια τα αεροδρόμια, θα δίνατε αυτά τα χρήματα ως αποζημίωση στα αεροδρόμια; Όχι. Θα ήθελα να μας πείτε, τι ποσοστό των εσόδων από τις ιδιωτικοποιήσεις των συγκεκριμένων οργανισμών και εταιρειών, είναι η αποζημίωση που δίνετε; Και δεν έχει τελειώσει, καθώς ο κορονοϊός είναι μπροστά μας. Πραγματικά, και στο κομμάτι των ιδιωτικοποιήσεων, πλέον, έχετε «απογυμνωθεί». Στο κομμάτι των ΣΔΙΤ έχετε «απογυμνωθεί».

Θα συμφωνήσουμε, βέβαια, μαζί σας σε ένα νούμερο, ότι, ήδη, για το 2019 η φτώχεια αγγίζει το 42%. Είναι ένα συγκλονιστικό νούμερο. Μία τραγική δήλωση που φτάνει στο όριο της ομολογίας. Είναι εντυπωσιακό, όμως, ότι συνοδεύεται μαζί με την εκτίμηση του Προϋπολογισμού, ότι το χρέος παραμένει βιώσιμο. Μας λέτε, δηλαδή, ότι οι μισθωτοί και οι συνταξιούχοι, σιγά σιγά, στο άμεσο μέλλον, θα κληθούν να αποπληρώσουν αυτό το χρέος. Δηλαδή, μας λέτε, ότι, όταν το 42% του ελληνικού πληθυσμού το 2019 βρίσκεται σε συνθήκες φτώχειας, θα κληθεί να πληρώσουν και τα σπασμένα.

Εμείς σας καλούμε να αποσύρετε αυτόν τον Προϋπολογισμό. Φέρτε έναν Προϋπολογισμό, ο οποίος βασίζεται σε ρεαλιστικές παραδοχές. Φέρτε έναν Προϋπολογισμό, ο οποίος στηρίζεται στις εκτιμήσεις για το παρόν και το μέλλον που έχουν σχέση με την πραγματικότητα. Φέρτε έναν Προϋπολογισμό, ο οποίος ανταποκρίνεται στις τεράστιες ανάγκες της κοινωνίας στον «αγώνα» εναντίον του κορονοϊού. Φέρτε έναν Προϋπολογισμό που να ανταποκρίνεται στη δική σας παραδοχή, ότι, πλέον, το 42% των συμπολιτών μας βρίσκεται στο όριο της φτώχειας. Φέρτε έναν Προϋπολογισμό που να ανταποκρίνεται στις στοιχειώδεις ανάγκες ενός κράτους πρόνοιας οποιασδήποτε ευρωπαϊκής χώρας. Φέρτε, προφανώς, και έναν προϋπολογισμό, ο οποίος αυξάνει το όριο δαπανών στο Υπουργείο Υγείας.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο Υπουργός Οικονομικών, κ. Χρήστος Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών)**: Κυρίες και κύριοι συνάδελφοι, συζητούμε αυτές τις ημέρες στην Επιτροπή Οικονομικών Υποθέσεων τον Κρατικό Προϋπολογισμό για το έτος 2021. Ο Προϋπολογισμός αυτός κατατέθηκε σε μία περίοδο, κατά την οποία, παγκοσμίως, οι οικονομίες και οι κοινωνίες δοκιμάζονται από τη σοβαρότερη υγειονομική κρίση των τελευταίων εκατό ετών.

Τα συστήματα υγείας, διεθνώς, «πιέζονται», οι οικονομίες, παγκοσμίως, «κλυδωνίζονται». Στην ασυνήθιστα μεγάλη αβεβαιότητα και ανησυχία, που συνδέονται με την άγνωστη εξέλιξη της πανδημίας, έρχεται να προστεθεί η ανάγκη ισχυροποίησης της χώρας για την αντιμετώπιση πρόσθετων προκλήσεων, που αντιμετωπίζει ο ελληνισμός και η Πατρίδα μας. Προκλήσεις που έχουν οικονομικές διαστάσεις και απορρέουν από γεωπολιτικές εντάσεις, από ροές μεταναστών, από φυσικές καταστροφές.

Μέσα σε αυτό το «ρευστό» περιβάλλον, καταθέσαμε τον Προϋπολογισμό, τον πιο δύσκολο Προϋπολογισμό σε κατάρτιση της τελευταίας δεκαετίας, έναν Προϋπολογισμό που εδράζεται, πράγματι, στις επιτυχημένες οικονομικές πολιτικές του τελευταίου έτους, που θέτει ρεαλιστικούς στόχους, που προωθεί μεταρρυθμίσεις, οι οποίες διακρίνονται από οικονομική αποτελεσματικότητα και κοινωνική δικαιοσύνη και που προσαρμόζεται στις απαιτήσεις και τις ανάγκες, που δημιουργεί η κάθε φάση εξέλιξης υγειονομικής κρίσης. Συμπερασματικά, πρόκειται για έναν Προϋπολογισμό που στοχεύει στην υπέρβαση της κρίσης, με την οικονομία σε λειτουργία και την κοινωνία «όρθια», που θέτει τις βάσεις αρχικά για ταχεία ανάκαμψη και στη συνέχεια, μετά το πέρας της πανδημίας, για υψηλή, διατηρήσιμη, «έξυπνη» και χωρίς αποκλεισμούς οικονομική μεγέθυνση.

Κυρίες και κύριοι συνάδελφοι, θα γίνω συγκεκριμένος. Όπως είχα πει και στη συζήτηση του προσχεδίου του Προϋπολογισμού, πράγματι, και το σχέδιο, είναι ένας Προϋπολογισμός συνέπειας και συνέχειας, συνέπεια ως προς τις πολιτικές που έχουμε δεσμευτεί να υλοποιήσουμε, ακόμη και μέσα σε δύσκολες οικονομικές συνθήκες και συνέχεια βηματισμού στο «μονοπάτι» που είχε ξεκινήσει να μπαίνει η ελληνική οικονομία από το β΄ εξάμηνο του 2019, με την εφαρμογή ενός διαφορετικού μείγματος πολιτικής από την Κυβέρνηση της Νέας Δημοκρατίας. Μείγμα πολιτικής, που περιελάμβανε, μεταξύ άλλων, πέρα από την εξάλειψη των δημοσιονομικών υπερβάσεων που γίνονταν μέχρι το 2019,- πετύχαμε απόλυτα τον δημοσιονομικό στόχο- την άμεση «χαλάρωση» των συνθηκών ρευστότητας στην οικονομία, με την πλήρη άρση των κεφαλαιακών περιορισμών που υπήρχαν, από το 2015 μέχρι το 2019, τη στήριξη των τραπεζών, στην προσπάθεια διαχείρισης των μη εξυπηρετούμενων δανείων-ανοιγμάτων, μέσω του σχεδίου «Ηρακλής», τα μόνιμα μέτρα ελάφρυνσης του φορολογικού «βάρους» νοικοκυριών και επιχειρήσεων, αλλά και τη διαμόρφωση ενός νέου αναπτυξιακού πλαισίου, με επιτάχυνση της υλοποίησης σημαντικών επενδυτικών σχεδίων και την ταχύτερη εκτέλεση του προγράμματος ιδιωτικοποιήσεων.

Αυτό το μείγμα πολιτικής ενίσχυσε γρήγορα τις προσδοκίες των πολιτών, τις συνθήκες ρευστότητας στην οικονομία και την εμπιστοσύνη του διεθνούς περιβάλλοντος. Το αποτέλεσμα ήταν ο ετήσιος ρυθμός μεγέθυνσης της οικονομίας να επιταχυνθεί το 2019, σε σχέση με το 2018. Θα καταθέσω στα Πρακτικά τον σχετικό πίνακα. Άρα, το 2019, ο ρυθμός οικονομικής μεγέθυνσης ήταν, πλέον, υψηλότερος από το 2018. Όπως βλέπετε και στον σχετικό πίνακα, για πρώτη φορά, το 2019, η ανάπτυξη στην Ελλάδα, μετά το 2007, ήταν υψηλότερη από τον μέσο ευρωπαϊκό όρο. Από το 2007 μέχρι το 2019, υστερούσαμε στους μέσους ρυθμούς μεγέθυνσης της ευρωπαϊκής οικονομίας. Για πρώτη φορά, από το 2007 περάσαμε πάνω από τον μέσο ευρωπαϊκό όρο. Αυτή η δυναμική συνεχίστηκε και τους πρώτους μήνες του 2020. Άρα, εδώ, νομίζω, ότι μπορούμε να συμφωνήσουμε.

Δεύτερον, υποστηρίζουμε, ότι ο Προϋπολογισμός είναι ρεαλιστικός, λαμβάνοντας, βεβαίως, υπόψη τις τεράστιες αβεβαιότητες που σήμερα υφίστανται. Αυτό επιβεβαιώνεται από το consensus των ευρωπαϊκών και διεθνών οργανισμών στα βασικά μακροοικονομικά μεγέθη. Μάλιστα, επί του παρόντος, είμαστε λίγο πιο απαισιόδοξοι, από αυτά που έχουν δει το φως της δημοσιότητας.

Ακούω κριτική από την Αντιπολίτευση για τη συνεχή αλλαγή των εκτιμήσεων. Υποθέτω ότι η Αντιπολίτευση, είτε είναι εκτός τόπου και χρόνου, είτε έχει κάποιες μαντικές ικανότητες του πώς θα εξελισσόταν η υγειονομική κρίση, κάτι που είναι άγνωστο παγκοσμίως. Η απάντηση νομίζω είναι προφανής. Μία αναδρομή στις αναθεωρήσεις των ευρωπαϊκών εκτιμήσεων, θα επιβεβαιώσει ότι η Αντιπολίτευση είναι εκτός πραγματικότητας.

Θα καταθέσω στα Πρακτικά τις Εκθέσεις της Ευρωπαϊκής Επιτροπής, της Ευρωπαϊκής Κεντρικής Τράπεζας, του Διεθνούς Νομισματικού Ταμείου και μεγάλων χωρών, όπως είναι η Ισπανία, η Γαλλία, η Ιταλία, από τον Ιανουάριο του 2020 και μετά. Θα δείτε, ότι ακόμη και τον Μάρτιο, Απρίλιο του 2020, μιλούσαν για ανάπτυξη στην Ευρώπη, για +1%. Το +1% -έλεγε- η Ευρωπαϊκή Κεντρική Τράπεζα τον Μάρτιο για την Ευρώπη και το +1% έγινε -4%, -8%, -12%, -15% σε κάποιες χώρες. Σε όλο τον κόσμο αναθεωρούνται, διαρκώς, οι εκτιμήσεις, διότι, προφανώς, ήταν και είναι άγνωστη η έκβαση της πανδημίας. Και πάλι θα αναθεωρηθούν, λόγω και εξαιτίας του δεύτερου κύματος πανδημίας. Άρα, αυτές οι αναθεωρήσεις που έγιναν στην Ελλάδα, ακολούθησαν τις αναθεωρήσεις που γίνονται παγκοσμίως. Δεν νομίζω να έχετε μόνο εσείς μαντικές ικανότητες εδώ σε όλο τον κόσμο. Αν ήταν έτσι, να δίνατε συστάσεις παγκοσμίως.

Ακούω, επίσης, κριτική από την Αντιπολίτευση για την αλλαγή των προβλέψεων, σε σχέση με το προσχέδιο του Προϋπολογισμού. Η κριτική δεν είναι τόσο πολύ, σε σχέση με τον Μάρτιο, αλλά είναι, ότι «σε έναν μήνα ήρθατε και αλλάξατε τα στοιχεία. Κι εδώ, όμως, είναι η κριτική έωλη, δείγμα άγνοιας -θα την πω τέσσερις φορές τη λέξη αυτή- και καιροσκοπισμού. Κι αυτό, διότι τον τελευταίο μήνα, όπως επιβεβαίωσε χθες στην Επιτροπή ο επικεφαλής του Γραφείου Προϋπολογισμού του Κράτους στη Βουλή, είχαμε καινούργια δεδομένα, κάποια από τα οποία δεν τολμήσαμε να αναδείξετε χθες.

Πρώτο δεδομένο, είχαμε ένα νέο μεγαλύτερο κύμα της πανδημίας, με σημαντικές μακροοικονομικές επιπτώσεις, που μεταφέρονται, δυστυχώς, και το 2021.

Δεύτερον, είχαμε την ανάγκη λήψης νέων περιοριστικών μέτρων για την αντιμετώπιση των συνεπειών του δεύτερου κύματος.

Τρίτον, εξαιρετικά σημαντικό, είχαμε την προς τα κάτω αναθεώρηση του επιπέδου του ΑΕΠ από την ΕΛΣΤΑΤ για την περίοδο 2015-2018, δηλαδή για την περίοδο διακυβέρνησης ΣΥΡΙΖΑ. Μάθαμε στις 16 Οκτωβρίου του 2020, που ήταν μετά την κατάθεση του προσχεδίου -καταθέτω στα Πρακτικά τα στοιχεία-, ότι η Κυβέρνηση ΣΥΡΙΖΑ άφησε πέντε δισεκατομμύρια ευρώ λιγότερο πλούτο το 2018. Αυτό δεν το γνωρίζαμε, όταν καταθέσαμε το προσχέδιο του Προϋπολογισμού.

Και κάτι ακόμη. Θα καλούσα τους συναδέλφους της Αξιωματικής Αντιπολίτευσης, να μην αναφέρονται σε εκτιμήσεις και προβλέψεις, γιατί σε όλα τα χρόνια διακυβέρνησης του ΣΥΡΙΖΑ, μονίμως, αποτυγχάνατε στους στόχους για την ανάπτυξη. Είχατε 0/4.

Το 2014, η τότε Κυβέρνηση εκτίμησε ανάπτυξη 0,6%. Πόσο έκλεισε; Στο 0,7%. Το 2014, η εκτίμηση του Προϋπολογισμού ήταν για 0,6% ανάπτυξη και έκλεισε 0,7%. Πάμε στον ΣΥΡΙΖΑ. Το 2015, 0% ανάπτυξη και πήγε στο -0,4%, το 2016, -0,3% και πήγε στο -0,5% και όχι με αβεβαιότητα λόγω κορονοϊού. Το 2017, από 1,6%, πήγε στο 1,3% και το 2018, από 2,1%, πήγε 1,6. Μηδέν στα τέσσερα, λοιπόν, στις προβλέψεις για την ανάπτυξη. Άρα, καλό θα ήταν, να μην «κουνάτε το δάχτυλο» σε μία Κυβέρνηση που απέδειξε το 2014, ότι επιτυγχάνει τους στόχους και σήμερα, εν μέσω αβεβαιότητας, κάνουμε το παν, για να περιορίσουμε τις δυσμενείς συνέπειες της υγειονομικής κρίσης.

Τέλος, η Αντιπολίτευση υποστηρίζει, ότι η εκτίμηση για το ποσοστό ανεργίας το 2020 και το 2021 είναι υπεραισιόδοξη. Βεβαίως, η ΕΛΣΤΑΤ, μέχρι τώρα, μάς δικαιώνει, όπως και η Ευρωπαϊκή Επιτροπή. Αυτό οφείλεται στην υλοποίηση μέτρων διατήρησης και τόνωσης της απασχόλησης, όπως είναι η αποζημίωση ειδικού σκοπού, το Πρόγραμμα «Συν Εργασία» και η κάλυψη των ασφαλιστικών εισφορών για τη δημιουργία 100.000 νέων θέσεων απασχόλησης.

Τα σημάδια ανθεκτικότητας της αγοράς εργασίας επιβεβαιώνονται και από τρείς μελέτες, πέρα από το τι λέει η Κυβέρνηση, πέρα από το τι λέει η Αξιωματική Αντιπολίτευση. Πρώτη μελέτη, η Έκθεση της EUROSTAT, σύμφωνα με την οποία η χώρα μας κατατάσσεται, ανάμεσα σε αυτές που είχαν τη μικρότερη απώλεια θέσεων εργασίας, εξαιτίας της υγειονομικής κρίσης. Θα καταθέσω, για να είναι πιο εύληπτο, τον σχετικό πίνακα της EUROSTAT που αποδεικνύει πού βρίσκεται η Ελλάδα. Πόση μικρή απόκλιση θέσεων απασχόλησης για το β΄ εξάμηνο και αντίστοιχο πίνακα που συνθέτει και την αναστολή εργασίας.

Πράγματι, η κυρία Αχτσιόγλου, χθες από τη σχετική μελέτη, κατέθεσε μία σελίδα της έκθεσης, αλλά εμένα μου αρέσει να είμαι πλήρης. Θα καταθέσω, λοιπόν, όλη την Έκθεση, γιατί δεν μπορεί να απομονώνεις έναν πίνακα από μία έκθεση. Καταθέτω, συνεπώς, όλη την Έκθεση και όχι τη μία σελίδα της Έκθεσης, που κατέθεσε χθες η κυρία Αχτσιόγλου και αποδεικνύει, γιατί πρέπει να είμαστε σοβαροί σε αυτή την Αίθουσα.

Δεύτερον, η διεθνής οικονομική σελίδα VOX EU, η οποία αναγνωρίζει, επίσης, την αποτελεσματικότητα των κυβερνητικών μέτρων υπέρ των θέσεων εργασίας και των εργαζομένων. Λέει, μάλιστα, τι μαθήματα μπορεί να πάρει κανένας από την Ελλάδα για το συγκεκριμένο ζήτημα. Καταθέτω στα Πρακτικά και τη σχετική Έκθεση.

Τέλος, τη φθινοπωρινή πρόβλεψη της Ευρωπαϊκής Επιτροπής, την έχω σε πίνακα για να είναι πιο εύληπτη, σύμφωνα με την οποία εκτιμάται από την Ευρώπη, ότι η Ελλάδα αναμένεται να πετύχει τη δεύτερη μεγαλύτερη μείωση του ποσοστού ανεργίας το 2021, μεταξύ των ευρωπαϊκών κρατών μελών. Η Ευρωπαϊκή Επιτροπή εκτιμά, πριν από έναν μήνα, στις φθινοπωρινές εκτιμήσεις της, ότι η Ελλάδα θα έχει τη δεύτερη μεγαλύτερη μείωση της ανεργίας το 2021. Βέβαια, αυτά τα στοιχεία δεν μπορούν να αποτελούν αντικείμενο θριαμβολογίας, σε μία, εξαιρετικά, δύσκολη συγκυρία για εργαζόμενους και επιχειρήσεις. Τα πράγματα είναι δύσκολα και θα είναι δύσκολα για κάποιους ακόμη μήνες. Ούτε, όμως, μπορούν να αποτελούν αντικείμενο κινδυνολογίας, όπως κάνει η Αξιωματική Αντιπολίτευση, η οποία ποντάρει στην «καταστροφή».

Τρίτον, ο Προϋπολογισμός είναι αναπτυξιακός. Σε αυτή την κατεύθυνση, εκτός των επεκτατικών δημοσιονομικών μέτρων, των μέτρων ενίσχυσης της ρευστότητας στην οικονομία και των μεταρρυθμιστικών πρωτοβουλιών, σημαντικός καθίσταται ο ρόλος του Ταμείου Ανάκαμψης και σε λίγη ώρα, ως επικεφαλής της ομάδας σύνταξης του έργου, ο Αναπληρωτής Υπουργός Οικονομικών θα κάνει, μαζί με την ομάδα εργασίας, μία πολύ πιο εκτεταμένη παρουσίαση της πολύ σοβαρής δουλειάς που έγινε τους προηγούμενους μήνες και με την ιδιότητα του Υπουργού Οικονομικών θέλω, ως συντονιστής αυτής ομάδας, να τον ευχαριστήσω και να τον συγχαρώ.

Για την βέλτιστη παραγωγική αξιοποίηση των πόρων του, επεξεργαζόμαστε ένα ολοκληρωμένο και συνεκτικό Εθνικό Στρατηγικό Σχέδιο Ανάπτυξης. Οι προτεραιότητές του εστιάζονται στη στήριξη της επιχειρηματικότητας, στην προσέλκυση ιδιωτικών επενδύσεων, στην προώθηση της καινοτομίας, στην ενίσχυση της απασχόλησης και της κοινωνικής συνοχής, στην «πράσινη» ανάπτυξη, στον ψηφιακό μετασχηματισμό και την τεχνολογική αναβάθμιση δημόσιου και ιδιωτικού τομέα, στην αναβάθμιση των υποδομών και στη στήριξη της Περιφέρειας.

Κι όλα αυτά, σε συνδυασμό και συμπληρωματικά, με τα άλλα προγράμματα της Ευρωπαϊκής Ένωσης, όπως αποτυπώνονται στο πολυετές δημοσιονομικό πλαίσιο 2021-2027. Κεντρικός στόχος της Κυβέρνησης είναι η συστηματική αύξηση του κατά κεφαλήν πραγματικού εισοδήματος, ώστε αυτό να συγκλίνει σταδιακά με τον ευρωπαϊκό μέσο όρο. Επιπλέον, βασικοί στόχοι, κατά τη διαδικασία σύγκλισης, είναι η ενίσχυση της κοινωνικής συνοχής και η βελτίωση των περιβαλλοντικών επιδόσεων.

Επισημαίνονται δύο βασικές προϋποθέσεις για την επίτευξη ουσιαστικής σύγκλισης του ελληνικού με το μέσο ευρωπαϊκό εισόδημα: Πρώτον, η σημαντική αύξηση της απασχόλησης, τόσο μέσω της μείωσης ανεργίας, όσο και μέσω της αύξησης της συμμετοχής στην εργασία ομάδων του πληθυσμού, όπως είναι οι γυναίκες και οι νέοι. Η αυξημένη απασχόληση, επιπλέον, θα συμβάλει στην άμβλυνση των κοινωνικών αποκλεισμών και στην ενίσχυση της κοινωνικής συνοχής.

Δεύτερον, η ισχυρή αύξηση της παραγωγικότητας της εργασίας, που θα διασφαλίσει την ευημερία των νοικοκυριών. Η αύξηση της παραγωγικότητας, όπως λέω, εδώ και χρόνια, της διαρθρωτικής ανταγωνιστικότητας, απαιτεί αύξηση του παραγωγικού κεφαλαίου. Επομένως, νέες επενδύσεις, τόσο από τις εγχώριες επιχειρήσεις, όσο και από ξένες, ώστε να περιοριστεί σημαντικά, δεν θα πω να «καλυφθεί», το τεράστιο επενδυτικό κενό της χώρας. Επίσης, απαιτεί και την ενσωμάτωση καινοτόμων μεθόδων παραγωγής και νέων τεχνολογιών.

Τέταρτον, υποστηρίζουμε πώς ο Προϋπολογισμός είναι φιλοεπενδυτικός. Τι θέλουν οι επενδύσεις, οι επενδυτές; Ένα φιλικό περιβάλλον, χαμηλούς φορολογικούς συντελεστές και ρευστότητα. Ας τα δούμε αναλυτικά. Ενσωματώνει ο Προϋπολογισμός μειώσεις φόρων και ασφαλιστικών εισφορών και περικλείει, πράγματι, πρωτοβουλίες ενίσχυσης της ρευστότητας στην πραγματική οικονομία.

Συγκεκριμένα, θα είμαι πολύ αναλυτικός εδώ, γιατί αυτή η πρόθεση της Κυβέρνησης θα εξακολουθεί να υφίσταται και όταν κλείσει η παρένθεση της υγειονομικής κρίσης. Η σημερινή Κυβέρνηση έχει μειώσει, με μόνιμο τρόπο -το επαναλαμβάνω με μόνιμο τρόπο- συγκεκριμένους φόρους και ασφαλιστικές εισφορές. Αυτές οι μειώσεις φόρων και ασφαλιστικών εισφορών θα ισχύουν και το 2021 και το 2022 και τα επόμενα χρόνια. Εύχομαι αυτή η Κυβέρνηση -και προσδοκούμε- να μείνει για πολλά χρόνια, ώστε να μην έρθει κανένας ΣΥΡΙΖΑ και αρχίσει πάλι να αυξάνει τους φόρους.

Αναμορφώσαμε τη φορολογία εισοδήματος φυσικών προσώπων, με εισαγωγικό συντελεστή 9% και αυξήσαμε το αφορολόγητο για κάθε τέκνο. Μειώσαμε τον ΕΝΦΙΑ, κατά 22%. Απαλλάξαμε από τον ΕΝΦΙΑ τους κατοίκους μικρών ακριτικών νησιών. Μειώσαμε τον φόρο εισοδήματος νομικών προσώπων στο 24%. Μειώσαμε τη φορολογία διανεμόμενων κερδών στο 5%. Μειώσαμε τις ασφαλιστικές εισφορές με μόνιμο τρόπο. Αναστείλαμε τον ΦΠΑ στις νέες οικοδομές. Παρέχουμε ισχυρό φορολογικό κίνητρο για την πραγματοποίηση επενδύσεων σε «πράσινη» οικονομία, ενέργεια, ψηφιοποίηση. Δώσαμε κίνητρα σε φυσικά πρόσωπα που εισφέρουν επενδυτικά κεφάλαια για νεοφυείς επιχειρήσεις και θεσπίσαμε επενδυτικά κίνητρα για δαπάνες επιστημονικής και τεχνολογικής έρευνας. Όλες αυτές οι μειώσεις έχουν μόνιμο χαρακτήρα. Επαναλαμβάνω, μόνιμο χαρακτήρα.

Επίσης, όμως, μέσα στην υγειονομική κρίση, προχωρήσαμε σε πρόσθετες και σημαντικές, πράγματι, μη μόνιμες, μειώσεις φόρων και ασφαλιστικών εισφορών. Κι αυτό, διότι στο πλαίσιο των ευρωπαϊκών θεσμικών οργάνων, οι ευρωπαϊκοί προϋπολογισμοί δεν μπορούν να περιλαμβάνουν μόνιμα δημοσιονομικά μέτρα.

Συγκεκριμένα, μεταξύ άλλων, μειώσαμε -και σε ορισμένες περιπτώσεις μηδενίσαμε- την προκαταβολή φόρου εισοδήματος νομικών και φυσικών προσώπων. Καλύψαμε από τον Κρατικό Προϋπολογισμό ασφαλιστικές εισφορές, επί του ονομαστικού μισθού και εργοδοτικές ασφαλιστικές εισφορές εργαζομένων σε εποχικές επιχειρήσεις. Συμψηφίσαμε με μελλοντικές φορολογικές υποχρεώσεις την εμπρόθεσμη καταβολή ΦΠΑ. Παρείχαμε έκπτωση στις ρυθμισμένες φορολογικές και ασφαλιστικές οφειλές που πληρώθηκαν εμπρόθεσμα. Μειώσαμε τον ΦΠΑ στις υπηρεσίες μεταφορά προσώπων, σε μη αλκοολούχα ποτά, στα εισιτήρια κινηματογράφου, θεατρικών παραστάσεων και συναυλιών. Μειώνουμε, κατά τρεις ποσοστιαίες μονάδες, τις ασφαλιστικές εισφορές των μισθωτών του ιδιωτικού τομέα. Καταργούμε την εισφορά αλληλεγγύης για τα εισοδήματα που προέρχονται από ιδιωτική οικονομική δραστηριότητα.

Προσδοκούμε, όταν κλείσει η παρένθεση της υγειονομικής κρίσης και ανάλογα με τις δημοσιονομικές δυνατότητες της χώρας και τις προτεραιότητες της Κυβέρνησης, σε κάποιους από αυτούς τους φόρους και τις ασφαλιστικές εισφορές ή σε κάποιους άλλους, να μονιμοποιηθούν οι μειώσεις τους. Φυσικά, να επαναλάβω και να τονίσω, ότι, όπως συνέβη το 2020, έτσι και το 2021, δεν υπάρχει, ούτε ένας πρόσθετος φόρος για τα νοικοκυριά και τις επιχειρήσεις. Θα το επαναλάβω, γιατί, ατυχώς ή εσφαλμένα, συνδέετε την αύξηση των φορολογικών εσόδων με νέους φόρους. Όπως θα δείτε στον Προϋπολογισμό, αν τον μελετήσετε, δεν υπάρχει ούτε ένας πρόσθετος φόρος για νοικοκυριά και επιχειρήσεις. Ας αφήσουν, συνεπώς, κάποιοι, την κινδυνολογία στην άκρη.

Επίσης, όμως, εκτός από τις μειώσεις φόρων, ένα άλλο κρίσιμο θέμα που, πράγματι, το αναδείξατε, είναι και η ρευστότητα. Δημιουργήθηκαν «εργαλεία» ενίσχυσης της ρευστότητας στην πραγματική οικονομία. Η συνολική στήριξη της ελληνικής οικονομίας, μόνο μέσα από τρία προγράμματα, το ΤΕΠΙΧ, τον εγγυοδοτικό μηχανισμό και την επιστρεπτέα προκαταβολή, διαμορφώνεται, μέχρι σήμερα, στα 8,8 δισεκατομμύρια ευρώ. Περίπου, εννέα δισεκατομμύρια ευρώ έχουν μπει στους λογαριασμούς επιχειρήσεων. Η συνολική ένεση ρευστότητας, αναμένεται να ξεπεράσει, μόνο μέσα από αυτά τα τρία «εργαλεία», τα 12 δισεκατομμύρια ευρώ φέτος. Άρα, είμαστε στα 9, εκτιμούμε ότι θα πάμε στα 12 στις επόμενες, περίπου, σαράντα ημέρες. Κι αυτό, διότι η επιστρεπτέα καταβολή, διευρύνεται και επεκτείνεται και το 2021. Αναμένεται, μόνο για εφέτος, εκεί που ζητούσατε όλοι, τρία δισεκατομμύρια ευρώ, να διαμορφωθεί, πλέον, στα 5,4 δισεκατομμύρια ευρώ.

Θέλω να σας ενημερώσω, ότι προχθές, Δευτέρα, σε χρόνο ρεκόρ, παρά το γεγονός ότι σε Κοινοβουλευτική Ερώτηση προηγούμενης εβδομάδος, συνάδελφοι είχαν αμφιβολίες, αν θα καταβληθούν ποσά μέσα στον Νοέμβριο. Καταβλήθηκαν, λοιπόν, 420 εκατομμύρια σε 79.000 επιχειρήσεις. Σήμερα, οι εγκεκριμένες αιτήσεις είναι 237.581, το ποσό είναι 1,4 δισεκατομμύρια ευρώ, ήδη, και σας λέω, ότι πρωθύστερα από την αυριανή ημέρα, σήμερα, θα ξαναπληρώσουμε ένα πολύ μεγάλο ποσό. Το πόσο, θα εξαρτηθεί από τους ελέγχους της ΑΑΔΕ. Άρα, μέσα σε αυτή την εβδομάδα και πιθανόν και την Παρασκευή, πάλι, να πληρώσουμε και τρίτη δόση, θα έχουμε δώσει πάνω από ένα δισεκατομμύριο ευρώ, σε πολύ μικρές και μικρές επιχειρήσεις. Θα δώσουμε αναλυτικά πίνακες, ανά νομό και ανά επάγγελμα που πηγαίνει το κάθε χρηματικό ποσό.

Με τα μέχρι τώρα δεδομένα, οι καφετέριες έχουν πάρει το μεγαλύτερο χρηματικό ποσό, ακολουθούν τα ταξί, στη συνέχεια, είναι τα εστιατόρια και οι ψησταριές, ανάλογα με τους κωδικούς ΚΑΔ που έχουν, ακολουθούν οι δικηγόροι, οι λογιστές, τα κομμωτήρια και μία σειρά από άλλους κλάδους. Πιθανότατα, σήμερα, αργότερα, μετά τη δεύτερη πληρωμή να υπάρχουν πολύ περισσότερα στοιχεία.

Πέμπτον, ο Προϋπολογισμός είναι μεταρρυθμιστικός. Η Κυβέρνηση τον τελευταίο χρόνο υλοποίησε σειρά μεταρρυθμίσεων. Ακόμη και μέσα στην πανδημία, ο σχεδιασμός μας, πράγματι, όχι μόνο δεν «εκτροχιάστηκε», αλλά συντελέστηκε ουσιαστική πρόοδος που αναγνωρίζεται στην 8η έκθεση ενισχυμένης εποπτείας που είναι η χώρα από το καλοκαίρι του 2018.

Ενδεικτικά και μόνο, προχωρήσαμε, στον βαθμό που εμπλεκόμαστε, εμβληματικά επενδυτικά έργα, όπως είναι το Ελληνικό. Εκκινήσαμε τις διαγωνιστικές διαδικασίες για την αξιοποίηση περιφερειακών λιμένων. Δρομολογήσαμε και υλοποιούμε σχέδια ενίσχυσης βιωσιμότητας εταιρειών του δημοσίου, όπως είναι η ΕΛΒΟ, τα Ναυπηγεία Σκαραμαγκά, η ΛΑΡΚΟ και η ΕΑΒ. Υλοποιήσαμε τον «Ηρακλή», με στόχο τη μείωση του όγκου των «κόκκινων» δανείων στα χαρτοφυλάκια των τραπεζών. Ενεργοποιήσαμε το πρόγραμμα «Γέφυρα» για τη στήριξη δανειοληπτών που πλήττονται από τις οικονομικές επιπτώσεις του κορονοϊού. Καταθέσαμε ένα νέο συνεκτικό, κοινωνικά ευαίσθητο και εθνικά αναπτυξιακό πλαίσιο αντιμετώπισης του υψηλού ιδιωτικού χρέους.

Αναβαθμίσαμε και εκσυγχρονίσαμε το θεσμικό πλαίσιο για την εταιρική διακυβέρνηση και την κεφαλαιαγορά. Θεσπίσαμε το πλαίσιο των μικροπιστώσεων. Θέσαμε σε εφαρμογή το νέο θεσμικό πλαίσιο για τα διαδικτυακά τυχερά παίγνια. Αναθεωρήσαμε το πλαίσιο για τη φορολογική κατοικία και εισαγάγαμε τον εναλλακτικό τρόπο φορολόγησης. Από αύριο συζητάμε στην Επιτροπή Οικονομικών Υποθέσεων την ολοκλήρωση αυτού του πλαισίου της «τριχορδίας» των παρεμβάσεων που ξεκίνησε τον Δεκέμβρη του 2019.

Ενσωματώσαμε στην εθνική έννομη τάξη κοινοτική οδηγία για το «ξέπλυμα» «μαύρου» χρήματος. Νομοθετούμε διατάξεις για τον περιορισμό του λαθρεμπορίου. Προωθήσαμε την επισκόπηση δαπανών σε επίπεδο Γενικής Κυβέρνησης. Συνεχίζουμε τον σχεδιασμό προϋπολογισμού επιδόσεων και δομής προγραμμάτων και ενσωματώνουμε στον Προϋπολογισμό, με τη βοήθεια του ΟΟΣΑ, περιβαλλοντική διάσταση με την αξιολόγηση του αποτυπώματος των δημοσιονομικών πολιτικών στις προτεραιότητες για την αντιμετώπιση της κλιματικής αλλαγής.

Το 2021, υπό ευνοϊκότερες, προσδοκούμε, συνθήκες, θα συνεχίσουμε την υλοποίηση μεταρρυθμίσεων για την επίτευξη υψηλής και διατηρήσιμης ανάπτυξης, τη δημιουργία πολλών και καλών θέσεων απασχόλησης και την ενίσχυση της κοινωνικής συνοχής.

Έκτον, ο Προϋπολογισμός είναι ευέλικτος. Η αβεβαιότητα επιβάλλει εγρήγορση και προσαρμοστικότητα. Το 2020 διαφοροποιήσαμε σημαντικά τις προτεραιότητες οικονομικής πολιτικής, προχωρώντας σε μία δημοσιονομικά επεκτατική δημοσιονομική πολιτική, προκειμένου να επιτύχουμε συγκεκριμένους στόχους.

Πρώτος στόχος, την ενίσχυση του εθνικού συστήματος υγείας με προσωπικό και εξοπλισμό, ενισχύοντας, όπως έχουμε πει αναλυτικά μέσα στον Προϋπολογισμό και με διακριτές ανακοινώσεις, τις δαπάνες υγείας, κατά 800 εκατομμύρια ευρώ το 2020. Θέλω να πιστεύω, γιατί δεν το επαναλάβατε, ότι δεν θα ξανακάνετε το λάθος να επικαλείστε μελέτες που έχουν στοιχεία για την Ελλάδα από τις 29 Απριλίου. Ελπίζω λίγο να επικαιροποιήσετε τα στοιχεία σας.

**ΕΥΚΛΕΙΔΗΣ ΤΣΑΚΑΛΩΤΟΣ:** Την απάντησή μας την είδατε; Σας δώσαμε συγκεκριμένη απάντηση με συγκεκριμένα στοιχεία. Είναι προσβολή αυτό. Λέτε αυτά που είπατε την Παρασκευή.

 **ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Εάν δεν διαβάσατε τον προϋπολογισμό …

**ΕΥΚΛΕΙΔΗΣ ΤΣΑΚΑΛΩΤΟΣ:** (Ομιλεί εκτός μικροφώνου)

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Παρακαλώ πολύ, παρακαλώ πολύ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Δεν έχω διακόψει ποτέ.

**ΕΥΚΛΕΙΔΗΣ ΤΣΑΚΑΛΩΤΟΣ: (**Ομιλεί εκτός μικροφώνου)

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Τσακαλώτο**,** παρακαλώ πολύ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Δεν έχω διακόψει ποτέ. Όταν ολοκληρώσω, κύριε Τσακαλώτο.

**ΕΥΚΛΕΙΔΗΣ ΤΣΑΚΑΛΩΤΟΣ :** (Ομιλεί εκτός μικροφώνου)

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Τσακαλώτο, παρακαλώ πολύ, αφήστε τον Υπουργό να τελειώσει.

*(Θόρυβος στην Αίθουσα)*

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριοι συνάδελφοι, παρακαλώ πολύ.

Κύριε Τσακαλώτο, παρακαλώ πολύ.

Κύριε Υπουργέ, έχετε τον λόγο, συνεχίστε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Θα επαναλάβω, γιατί βιάστηκε , ως συνήθως, ο κ. Τσακαλώτος, καταρχήν, να υιοθετήσει fake news. Δεύτερον, να επικαλεστεί σε ανακοινώσεις του μελέτες που γράφουν για την Ελλάδα, ενώ τα στοιχεία είναι από 9/4, και να μην ακούσει το πρόσθετο επιχείρημα που θα κατέθετα σήμερα.

Καταθέτω στα Πρακτικά, ανά ημερομηνία, τα χρήματα που δόθηκαν, εκτός προϋπολογισμού του Υπουργείου Υγείας, από το Υπουργείο Οικονομικών και αθροίζουν στα 800 εκατομμύρια: 26/2, 17/3, 20/3, 31/3, 1/4 μέχρι 16/11. Αυτά αθροίζουν στα 800 εκατομμύρια ευρώ. Πλήρης διαφάνεια όλων. Πλήρης διαφάνεια όλων. Οκτακόσια εκατομμύρια από το αποθεματικό στο Υπουργείο Υγείας με κωδικό, με ημερομηνία και με συγκεκριμένη αναφορά. Άρα, όταν βιαστήκατε να πείτε, ότι δεν έδωσα καινούργια στοιχεία, σας απέδειξα ποια είναι αλήθεια. Υπάρχει ενδιαφέρον και πιο κάτω.

Δεύτερος στόχος, ήταν η ενίσχυση των πληγέντων φυσικών και νομικών προσώπων. Άλλος στόχος ήταν η παροχή ρευστότητας στις επιχειρήσεις, η στήριξη της απασχόλησης, η ενίσχυση των ανέργων και των εποχικά απασχολούμενων. Η στήριξη των ευάλωτων δανειοληπτών. Η στήριξη κλάδων, που επλήγησαν εντονότερα από την οικονομική κρίση, όπως ο τουρισμός, η εστίαση, ο πολιτισμός, ο αθλητισμός, η μεταφορές, ο πρωτογενής τομέας.

Για το 2021, εκτός από την αντιμετώπιση της υγειονομικής κρίσης, βασικές προτεραιότητες αποτελούν η ανάπτυξη της οικονομίας, μέσα από την αξιοποίηση των ευρωπαϊκών πόρων του Μηχανισμού Ανάκαμψης και Ανθεκτικότητας. Η ενίσχυση, πράγματι, των Ενόπλων Δυνάμεων και είναι εντός του Προϋπολογισμού, κύριε συνάδελφε, του αντίστοιχου Υπουργείου, με την αύξηση των δαπανών και των φυσικών παραλαβών εξοπλιστικών συστημάτων. Στόχος είναι η στήριξη των ευάλωτων κοινωνικών ομάδων, μέσω της αύξησης των καταβαλλόμενων επιδομάτων από τον ΟΠΕΚΑ. Στόχος είναι η στήριξη της υγείας, με πρόσθετες δαπάνες εξοπλισμού, υποδομών και προσλήψεις στο Εθνικό Σύστημα Υγείας.

Εδώ, πράγματι, κύριε συνάδελφε, δεν υπάρχουν στοιχεία που είναι μέσα στα τρία δισεκατομμύρια ευρώ του αποθεματικού, γιατί πρέπει να δούμε, πώς θα εξελιχθεί η υγειονομική κρίση, αλλά είναι απολύτως βέβαιο, ότι ένα σημαντικό κονδύλι από αυτό το ποσό θα πάει στην υγεία.

Η στήριξη της παιδείας, μέσω της πρόσληψης σημαντικού αριθμού μόνιμων εκπαιδευτικών. Η αποτελεσματική αντιμετώπιση των μεταναστευτικών ροών μέσω της αύξησης σχετικών δαπανών και η συνέχιση του προγράμματος αποκρατικοποιήσεων.

Τα μέτρα, που διαρκώς λαμβάνονται, επεκτείνονται, ενισχύονται και εμπλουτίζονται. Σε πλήρη εξέλιξη, αναμένεται να ανέλθουν και να διαμορφωθούν, στα 24 δισεκατομμύρια ευρώ, το 2020. Ότι είχα πει κατά τη συζήτηση του προσχεδίου του Προϋπολογισμού, δηλαδή, ότι ανάλογα με την εξέλιξη της διασποράς του ιού, είναι πιθανό να αναληφθούν πρόσθετες δημοσιονομικές παρεμβάσεις, σήμερα επιβεβαιώνεται, τόσο για το 2020, όσο και για το 2021. Προσθέτοντας 7,5 δισεκατομμύρια ευρώ μέτρα αντιμετώπισης των επιπτώσεων της πανδημίας, το 2021. Και προσέξτε ένα στοιχείο. Αυτό το στοιχείο ανεβάζει τα 7,5 δις ευρώ, μαζί με τα 24 δις, το συνολικό ύψος των παρεμβάσεων στα 31,5 δισεκατομμύρια ευρώ, όσο είναι και το ύψος της χρηματοδότησης, μέσω του Ταμείου Ανάκαμψης τα επόμενα χρόνια. Άρα, παρεμβάσεις 31,5 δισεκατομμύρια ευρώ για το 2020 και το 2021, για να στηρίξουμε νοικοκυριά και επιχειρήσεις.

Σας διαβεβαιώ και δεσμεύομαι, ότι είμαστε εδώ, ως Υπουργείο Οικονομικών, για όσο χρειαστεί και για ό,τι απαιτηθεί, με σοβαρότητα, με υπευθυνότητα, με γρήγορα αντανακλαστικά, μακριά, όμως, από το αντιπολιτευτικό «κρεσέντο» πλειοδοσίας και παραλογισμού.

Και ένα υστερόγραφο. Άκουσα από την Αντιπολίτευση, κυρίως, από την Αξιωματική Αντιπολίτευση, να λέει ότι τα μέτρα δεν είναι αρκετά και με την ευκολία που έχει ο ΣΥΡΙΖΑ, προσθέτει, συνεχώς, μέτρα. Χθες ακούσαμε κι άλλα μέτρα. Συνεπώς, προσθέτει. Απορώ, όμως, την ίδια στιγμή ο φιλικός, στην Αξιωματική Αντιπολίτευση, τύπος γράφει το εξής: «Μητσοτάκης και Σταϊκούρας δίνουν τώρα λεφτά στον κόσμο». «Η Κυβέρνηση έγινε γαλαντόμα». Τελικά, τι ισχύει; Δίνουμε πολλά ή δεν δίνουμε πολλά; Αυτό δεν το λέει η Κυβέρνηση, δεν το λέει η κυβερνητική πλειοψηφία, ο τύπος που πρόκεινται σε εσάς. Άρα, και αυτό το επιχείρημά σας δεν ευσταθεί. Κανένας, πλέον, δεν σας πιστεύει, ούτε ο τύπος σας. Υποθέτω, αλλά λείπει η Εισηγήτρια του ΣΥΡΙΖΑ, ότι δεν είναι ειρωνεία.

Φυσικά, παραμένει και για το 2021, η δημοσιονομική ευελιξία. Είναι ευρωπαϊκή απόφαση, που έχει ως στόχο να προφυλαχθεί, στο μέγιστο δυνατό βαθμό, από τις επιπτώσεις της πανδημίας ο παραγωγικός και κοινωνικός ιστός και να μην παρεμποδιστεί η σημαντική ανάκαμψη, που σε κάθε περίπτωση προβλέπεται για το επόμενο έτος. Άλλο, όμως, είναι δημοσιονομική ευελιξία και άλλο δημοσιονομικός «εκτροχιασμός» που μας εισηγείται ανεύθυνα η Αξιωματική Αντιπολίτευση. Ναι, στη δημοσιονομική ευελιξία, όχι, στον δημοσιονομικό «εκτροχιασμό».

Έβδομον, ο Προϋπολογισμός είναι κοινωνικά δίκαιος. Πριν και κατά τη διάρκεια της οικονομικής κρίσης, σχεδιάζουμε και υλοποιούμε πολιτικές που ενέχουν το στοιχείο της κοινωνικής δικαιοσύνης, με τη στήριξη της απασχόλησης και του διαθέσιμου εισοδήματος. Παρείχαμε κίνητρα για την αντιμετώπιση της υπογεννητικότητας, συνεχίσαμε και ενισχύσαμε δράσεις του ΟΠΕΚΑ για τη στήριξη των ευάλωτων κοινωνικών ομάδων, με αυξημένα, κατά 600 εκατομμύρια ευρώ το 2021, τα κοινωνικά επιδόματα, συν 600 εκατομμύρια το 2021, σε σχέση με τα 2020. Χορηγούμε με προκαταβολή, εμπροσθοβαρώς, διευρυμένο επίπεδο θέρμανσης -θα το συζητήσουμε και στην Ολομέλεια σε λίγο- προκειμένου να διευκολυνθούν τα ευάλωτα νοικοκυριά.

Ενισχύουμε περισσότερο τους χαμηλόμισθους με την αποζημίωση του ειδικού σκοπού, παρατείναμε και επεκτείναμε τακτικά και έκτακτα επιδόματα ανεργίας, ενισχύσαμε τα προγράμματα κοινωνικού τουρισμού. Στηρίζουμε τους μακροχρόνια ανέργους, στο πλαίσιο του προγράμματος για τη δημιουργία πολλών νέων θέσεων εργασίας και υλοποιούμε πρόγραμμα κρατικής επιδότησης της μηνιαίας δόσης δανείου για ευάλωτα ενήμερα και μη νοικοκυριά.

Συγκρατήστε και κάποιους αριθμούς, καθώς τις επόμενες ημέρες και εβδομάδες θα καταβληθούν τακτικά επιδόματα ανεργίας σε 123.000 συμπατριώτες μας. Θα καταβληθεί έκτακτη ενίσχυση σε 130.000 μακροχρόνια ανέργους. Θα καταβληθεί έκτακτο βοήθημα σε 482.000 δικαιούχους ελάχιστου εγγυημένου εισοδήματος. Θα καταβληθεί αποζημίωση ειδικού σκοπού, καταρχήν, σε 310.000 εργαζόμενους, των οποίων οι επιχειρήσεις έκλεισαν με κυβερνητική εντολή.

Το οικονομικό επιτελείο, συνεπώς, σε αυτή την κρίσιμη στιγμή, με μειωμένα έσοδα, λόγω φορολογικών και ασφαλιστικών αναστολών και περιορισμών στη λειτουργία της οικονομίας, είναι προφανές, ότι τα φορολογικά έσοδα έχουν συρρικνωθεί σημαντικά, έχει πάρει στην «πλάτη» του, όπως έχει καθήκον μέσα σε αυτή την πρωτοφανή κρίση, την ελληνική κοινωνία, καταβάλλοντας μισθούς, συντάξεις, επιδόματα, αποζημιώσεις, σε μισθωτούς, συνταξιούχους, ελεύθερους επαγγελματίες και ανέργους και θα συνεχίσει να το πράττει, για όσο χρειαστεί. Θα συνεχίσουμε να το πράττουμε, για όσο χρειαστεί, γιατί λειτουργήσαμε και λειτουργούμε με σύνεση, σωφροσύνη και διορατικότητα, «χτίζοντας» στο μεσοδιάστημα επαρκή ταμειακά διαθέσιμα και μην ακολουθώντας, ευτυχώς για την κοινωνία και την οικονομία, τις ανεύθυνες και λαϊκίστικες προτροπές της Αντιπολίτευσης, που σήμερα θα μας είχαν οδηγήσει σε αδιέξοδα.

Δεν μπορώ να μην απαντήσω και στην Εισηγήτρια του ΣΥΡΙΖΑ, η οποία εκλαμβάνει την κριτική για άγνοια, ως ειρωνεία. Ποτέ δεν ειρωνεύτηκα και δεν ειρωνευτήκαμε, αλλά ότι μιλάμε για άγνοια, βεβαίως, στις ανακοινώσεις μας πολλές φορές, επαναλαμβάνουμε την άγνοια. Για παράδειγμα, δίνει στοιχεία εδώ για Κρατικό Προϋπολογισμό. Μα, όλοι αξιολογούμαστε σε επίπεδο Γενικής Κυβέρνησης. Όλες οι χώρες στην Ευρώπη αξιολογούνται σε γενική κυβέρνηση και όχι στον κρατικό προϋπολογισμό. Για παράδειγμα, λέει, ότι τα μέτρα είναι 5 με 6 δις στις δαπάνες. Μα, ο πίνακας 330 που επικαλείται, λέει, ότι στις δαπάνες τα μέτρα για το 2020 είναι 10,7 δισεκατομμύρια ευρώ και είναι αναλυτικά. Και το κυριότερο, αγνοεί, εντελώς, το σκέλος των εσόδων. Λέει ότι τα μέτρα είναι μόνο στο κομμάτι των δαπανών και αγνοεί το θέμα των εσόδων. Αλήθεια, όταν μειώνεις και μηδενίζεις την προκαταβολή φόρου, ενώ οι επιχειρήσεις, οι πολύ μικρές -που δήθεν κόπτεται η Αξιωματική Αντιπολίτευση- δεν πλήρωσαν φόρο το καλοκαίρι, 2 δις λιγότερα ήταν ο φόρος εισοδήματος νομικών προσώπων το 2020- πλήρωσαν 1,5 δις από 3,5 δις την προηγούμενη χρονιά, αυτό δεν είναι μέτρο; Αυτό δεν στερεί έσοδα από τον Κρατικό Προϋπολογισμό, που σημαίνει ότι θα πρέπει να έρθει το ταμείο της χώρας να καλύψει τις δαπάνες;

Η κάλυψη των ασφαλιστικών εισφορών, επί του ονομαστικού μισθού δεν είναι κάτι που στερείται ο Κρατικός Προϋπολογισμός και πρέπει το ταμείο της χώρας να βάλει λεφτά; Η αναστολή πληρωμών ΦΠΑ δεν είναι έσοδα που λείπουν από τον Κρατικό Προϋπολογισμό και πρέπει το ταμείο να πάει να βάλει λεφτά; Η μείωση του ΦΠΑ στις μεταφορές, στην εστίαση, για ποιον είναι, για τον πλούσιο; Η καφετέρια, η μικρή, στη Λάρισα, στο Βόλο, στα Γιάννενα, αυτές δεν ωφελούνται από τη μείωση του ΦΠΑ; Όλα αυτά είναι μέτρα στο σκέλος των εσόδων και, προφανώς, έχουν δημοσιονομικό κόστος. Προφανώς, σε όλο τον κόσμο προσμετρώνται και, προφανώς, σε τον κόσμο υλοποιούνται και είναι πολύ αναλυτικά στον Κρατικό Προϋπολογισμό.

Ακούω και ισχυρίζεται η Αξιωματική Αντιπολίτευση, ότι τα μέτρα δεν είναι 24 δις ευρώ και είναι πολύ λιγότερα, απ’ ό,τι ισχύει στην Ευρώπη. Τρεις απαντήσεις, αλλά όχι στον «αέρα», με στοιχεία. Τελευταία ανακοίνωση του Eurogroup, το πιο επίσημο έγγραφο, Υπουργείο Οικονομικών, όλης της Ευρωζώνης, 3/11/2020. Τα δημοσιονομικά μέτρα, κατά μέσο όρο στην Ευρώπη, είναι στο 4%. Το καταθέτω στα Πρακτικά. Στην Ελλάδα έχουμε περάσει, ήδη, το 6,5% με 7%. Άρα, είμαστε πολύ πάνω από τον μέσο ευρωπαϊκό όρο. Θα τα καταθέσω όλα αυτά στο τέλος της ομιλίας μου.

Δεύτερον, αν είχατε προσέξει, όταν βγήκε η 8η Έκθεση Αξιολόγησης, αυτή συνοδευόταν από δύο μελέτες. Βγήκαν δύο μελέτες στις 18/11, μαζί με την 8η Έκθεση αξιολόγησης, μελέτες που αξιολογεί η Ευρωπαϊκή Επιτροπή την κατάρτιση του Προϋπολογισμού από την ελληνική Κυβέρνηση. Αυτές οι μελέτες λένε, ότι τα μέτρα τα οποία έχει πάρει η Κυβέρνηση, προφανώς, δεν είναι αυτά που λέει η Αξιωματική Αντιπολίτευση, αλλά όσα λέει ο Κρατικός Προϋπολογισμός: 7,6% δημοσιονομικά μέτρα και 1,6% μέτρα ρευστότητας, που όταν «μοχλευθούν» γίνονται 5%. Άθροισμα 24 δισεκατομμύρια ευρώ. Πλήρης ταύτιση όλων των φορέων σε όλη την Ευρώπη με αυτά που λέει ο Κρατικός Προϋπολογισμός, εκτός πάντα του ΣΥΡΙΖΑ.

Τέλος, υπάρχει και κάτι ακόμη, αλλά θα το κρατήσω για την Ολομέλεια. Υπάρχει μία εύκολη άσκηση. Πόσα είναι τα ταμειακά διαθέσιμα στην αρχή της κρίσης; Πόσα είναι σήμερα; Πόσες φορές βγήκαμε στις αγορές; Πόσες φορές δανειστήκαμε έντοκα γραμμάτια; Τι πληρώσαμε για τόκους και χρεολύσια; Βεβαίως, θα τα βάλουμε όλα αυτά. Σας λέω και θα το καταθέσω στην Ολομέλεια, ότι επιβεβαιώνεται ότι πήραμε 24 δισεκατομμύρια ευρώ μέτρα. Αυτά είναι τα επίσημα στοιχεία του ΟΔΔΗΧ. Άρα, προσπαθώ να πω, ότι ποτέ αυτή η Κυβέρνηση, αυτό το οικονομικό επιτελείο, δεν ειρωνεύεται, αλλά προσδοκά να μιλάμε με στοιχεία και να μην επιδεικνύουμε άγνοια.

Συμπερασματικά, ο Προϋπολογισμός του 2021, υπό συνθήκες, πράγματι, εξαιρετικής αβεβαιότητας, είναι ρεαλιστικός, αναπτυξιακός, φιλοεπενδυτικός, μεταρρυθμιστικός, ευέλικτος και κοινωνικά δίκαιος. Η ορθότητα των χαρακτηριστικών που τον διέπουν αναγνωρίζεται από την κοινωνία, τους εταίρους, τους επενδυτές, τους οίκους αξιολόγησης και τις αγορές. Αναγνωρίζεται από την κοινωνία, αφού ο δείκτης οικονομικού κλίματος, παρά τις πιέσεις που δέχεται, εξαιτίας της πανδημίας, παραμένει σε επίπεδα κοντά στον μέσο ευρωπαϊκό. Αναγνωρίζεται από τους εταίρους, οι οποίοι δημόσια αναγνωρίζουν, ότι η ελληνική Κυβέρνηση σχεδίασε και υλοποιεί, όπως λέει ακριβώς η Έκθεση, έγκαιρα, μεθοδικά και στοχευμένα, μεγάλο πακέτο μέτρων.

Αναγνωρίζεται από τους επενδυτές, με πρόσφατες μεγάλες επενδύσεις, όπως είναι της Microsoft, που γίνονται στην Ελλάδα. Αναγνωρίζεται από τους οίκους αξιολόγησης, μετά την πρόσφατη αναβάθμιση της ελληνικής οικονομίας και αναγνωρίζεται και από τις αγορές, αφού το κόστος δανεισμού της χώρας έχει μειωθεί σε ιστορικά χαμηλά επίπεδα. Κερδίσαμε αξιοπιστία, κερδίσαμε εμπιστοσύνη, επιδεικνύοντας σοβαρότητα και υπευθυνότητα.

Άκουσα από την Αξιωματική Αντιπολίτευση να λέει «σιγά τώρα, το κόστος δανεισμού έπεσε, γιατί βοηθάει η Ευρωπαϊκή Κεντρική Τράπεζα». Αναρωτιέμαι, η χώρα βγήκε και δανείστηκε δεκαετές ομόλογο τον Μάρτιο του 2019, με ΣΥΡΙΖΑ Κυβέρνηση. Κόστος δανεισμού 3,9%. Βγήκε και δανείστηκε τον Οκτώβριο του 2019, δεν είχαμε κορονοϊό. Κόστος δανεισμού 1,5%. Ήταν η Ευρωπαϊκή Κεντρική Τράπεζα που μείωσε το 3,9% στο 1,5%;

Στη συνέχεια, έρχεται ο κορονοϊός, βγαίνουν οι νομισματικές πολιτικές και μία σειρά από άλλα προγράμματα νομισματικής πολιτικής και το κόστος δανεισμού είναι 1,56%. Βγαίνουμε τον Ιούνιο και δανειζόμαστε με 1,56%, όσο, περίπου, και τον Οκτώβριο και δανειζόμαστε ξανά το Σεπτέμβριο, που εξακολουθεί να είναι το πρόγραμμα νομισματικής πολιτικής, δεν είναι κάτι καινούργιο, με 1,19%. Γιατί έπεσε το 1,56% στο 1,19%, όταν το πρόγραμμα ήταν και είναι «εν ζωή;»

Άρα, μην μιλάτε για κόστος δανεισμού, διότι το 3,9% πήγε στο 1% ή και λιγότερο, αν δει κανένας τα spreads, για πολύ μεγάλο χρονικό διάστημα και προ κορονοϊού. Για την ακρίβεια, 9 Φεβρουαρίου του 2020, ήταν στο 0,94%. Παρεμπιπτόντως, ο ΣΥΡΙΖΑ μάς το άφησε στο 3,5%.

Κλείνοντας, κυρίες και κύριοι συνάδελφοι, θα επαναλάβω, ότι ο υπό συζήτηση Προϋπολογισμός, αποδεικνύει ότι το οικονομικό επιτελείο της Κυβέρνησης ζει μέσα στην οικονομία και την κοινωνία και όχι σε «γυάλινους πύργους». Αντιλαμβάνεται τις δυσκολίες τους, ακούει τον «σφυγμό» τους και αντιδρά με αμεσότητα. Παρεμβαίνει υποστηρικτικά, έγκαιρα και στοχευμένα, στον βαθμό και τον χρόνο που οι παρούσες έκτακτες συνθήκες το απαιτούν. Στόχος μας είναι να ξεπεράσουμε και αυτή τη μεγάλη δοκιμασία, με όσο το δυνατόν λιγότερες κοινωνικές και οικονομικές επιπτώσεις.

Παράλληλα, διατηρούμε αποθέματα για κάθε ενδεχόμενη εθνική ανάγκη. Ταυτόχρονα, κινούμαστε και με το βλέμμα στραμμένο στο μέλλον, θέτοντας, με τις συνεκτικές πολιτικές μας, στέρεες βάσεις, για να ανακάμψουμε και να επιτύχουμε, το ταχύτερο δυνατόν, διατηρήσιμη και κοινωνικά δίκαιη ανάπτυξη. Είναι χρέος όλων μας, έναντι των καλών σελίδων της ιστορίας μας, αλλά και των επόμενων γενεών, να έχουμε μία διεθνώς αξιοπρεπή και διαρκώς ισχυροποιούμενη Πατρίδα. Θα τα καταφέρουμε, με σχέδιο, συνεργασία, μεθοδικότητα, εμπιστοσύνη στις δυνάμεις μας και σκληρή δουλειά.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο είχε ο κ. Αμυράς.

**ΓΕΩΡΓΙΟΣ ΑΜΥΡΑΣ (Ειδικός Εισηγητής της Ν.Δ.):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η συζήτηση σήμερα για τον Προϋπολογισμό του 2021, γίνεται σε ένα πρωτόγνωρο κλίμα, όχι μόνο για την Ελλάδα, αλλά και για ολόκληρο τον κόσμο.

Πριν περάσω στην ανάλυση των βασικών προβλέψεων του Προϋπολογισμού, θα ήθελα, βεβαίως, και εγώ να εκφράσω τη συμπαράστασή μου και την οδύνη μου προς τους συγγενείς των θυμάτων της πανδημίας του κορονοϊού και, ταυτόχρονα, να απευθύνω την ευγνωμοσύνη μου, όπως φαντάζομαι και όλων των συναδέλφων, προς το υγειονομικό προσωπικό της χώρας, για τις ηρωικές προσπάθειες που καταβάλλει, προκειμένου να κρατηθεί «όρθιο» το σύστημα υγείας και να τύχουν της απαραίτητης περίθαλψης οι άνθρωποι που νοσηλεύονται από τον COVID-19. Οι γιατροί, το νοσηλευτικό προσωπικό, το διοικητικό προσωπικό, το παραϊατρικό προσωπικό, δίνουν καθημερινά μάχη, ενώ δίπλα τους εκδηλώνεται ένα πρωτόγνωρο κύμα εθελοντισμού. Βεβαίως και εγώ θέλω να πω, ένα μεγάλο ευχαριστώ στις νοσηλεύτριες και της πόλης μας, των Ιωαννίνων, κύριε Πρόεδρε, όπως επίσης, βεβαίως και άλλων πόλεων.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και από την πλευρά μου, ευχαριστούμε πολύ.

**ΓΕΩΡΓΙΟΣ ΑΜΥΡΑΣ (Ειδικός Εισηγητής της Ν.Δ.):** Και από την πλευρά του κ. Καλογιάννη, βεβαίως, καθώς είμαστε συντοπίτες από τα Γιάννενα. Οι Γιαννιώτισσες νοσηλεύτριες, ήταν στην πρώτη γραμμή του εθελοντισμού, όπως, επίσης, και νοσηλευτές από την Πελοπόννησο, από την Κρήτη, οι οποίοι, αυτή τη στιγμή, δίνουν τη «μάχη» τους στα νοσοκομεία της Βόρειας Ελλάδας και ιδιαίτερα της Θεσσαλονίκης.

Σε αυτές, λοιπόν, τις πρωτόγνωρες συνθήκες που βιώνει η χώρα μας, μαζί με την υπόλοιπη Ευρώπη και τον υπόλοιπο κόσμο, ο Προϋπολογισμός του 2021 αποκτά μεγαλύτερη σημασία, γιατί πρέπει να εξυπηρετήσει και καταφέρνει και θα εξυπηρετήσει και το κάνει, τρεις βασικούς σκοπούς. Πρώτον, να στηρίξει τον κόσμο της εργασίας, τις επιχειρήσεις, τους επαγγελματίες, κρατώντας «ζωντανή» την οικονομία, μέχρι τα προγράμματα εμβολιασμού να επιτευχθούν σε μεγάλα τμήματα του πληθυσμού.

Δεύτερον, να σταθεί και στέκεται, αυτός ο Προϋπολογισμός, δίπλα στους οικονομικά ασθενέστερους, με κοινωνικά μέτρα που θα τους στηρίζουν, πραγματικά και ενισχύουν το διαθέσιμο εισόδημα των νοικοκυριών που βρίσκονται στα όρια της αδυναμίας, ενδεχομένως, και της ανέχειας και θα δίνει ευκαιρίες στους κοινωνικά ευάλωτους.

Τρίτον, αυτός ο Προϋπολογισμός, πετυχαίνει και θα το πετύχει, θα το δούμε και στην πράξη, να θέσει τις βάσεις, ώστε να πετύχουμε ισχυρότερη ανάκαμψη, με αφετηρία, βεβαίως, το 2021, καλύπτοντας το χαμένο έδαφος από την έξαρση της πανδημίας. Με άλλα λόγια, ο Προϋπολογισμός της επόμενης χρονιάς λαμβάνει υπόψη του τις απώλειες του 2020, λόγω της πανδημίας, δημιουργεί τις βάσεις για άμεση στήριξη της πραγματικής οικονομίας και σχεδιάζει την επόμενη μέρα με συγκεκριμένο πλάνο που να ευνοεί την παραγωγική διαδικασία, να τονώνει την εγχώρια προστιθέμενη αξία και να δημιουργεί πολλαπλασιαστικά οφέλη για όλους.

Κυρίες και κύριοι συνάδελφοι, τα μέτρα στήριξης που έλαβε από τον Μάρτιο μέχρι σήμερα η Κυβέρνηση περιόρισαν δραστικά την ύφεση του 2020, τουλάχιστον, κατά επτά μονάδες του ΑΕΠ. Αυτά είναι στοιχεία, αναμφισβήτητα, που φαντάζομαι όλοι τα δεχόμαστε. Επιπλέον, σύμφωνα με τα επίσημα στοιχεία της Κομισιόν, η Ελλάδα είχε μία από τις καλύτερες επιδόσεις, μεταξύ των χωρών της Ευρωπαϊκής Ένωσης, στον περιορισμό της ανεργίας, χάρη στα έγκαιρα προγράμματα απασχόλησης και στήριξης των εργαζομένων που έθεσε σε εφαρμογή το Υπουργείο Εργασίας από την έναρξη της πανδημίας.

Όλες οι παρεμβάσεις για την αντιμετώπιση των συνεπειών της πανδημίας το 2020, αλλά και για το 2021, το είπε, μόλις, πριν λίγο, ο Υπουργός Οικονομικών, ο κ. Σταϊκούρας, αγγίζουν τα 32 δισεκατομμύρια ευρώ και παρουσιάζονται αναλυτικά στον Προϋπολογισμό που έχουμε στα χέρια μας. Εγώ, ωστόσο, θα ήθελα να σταθώ, ιδιαίτερα, στις κοινωνικές παρεμβάσεις της Κυβέρνησης, πέρα από τις μειώσεις φόρων και τις σημαντικότατες ελαφρύνσεις που αποφασίστηκαν για το σύνολο των εργαζομένων, τις οποίες θα αναλύσουν τόσο το οικονομικό Επιτελείο, όσο και όλοι εμείς οι συνάδελφοι και σε επόμενες δράσεις.

Ενδεικτικά, όμως, αναφέρω, πρώτον, τη μείωση κατά 3 ποσοστιαίες μονάδες των ασφαλιστικών εισφορών των μισθωτών του ιδιωτικού τομέα με κόστος 816 εκατομμύρια ευρώ.

 Δεύτερον, τη μη καταβολή της Εισφοράς Αλληλεγγύης στον ιδιωτικό τομέα, το κόστος της οποίας ανέρχεται στα 767 εκατομμύρια ευρώ, δηλαδή, μέτρα που θα σημάνουν από τον Ιανουάριο κιόλας, δηλαδή, μετά από έναν με ενάμιση μήνα, τη σημαντική αύξηση των καθαρών αποδοχών των μισθωτών, ενισχύοντας, φυσικά, το διαθέσιμο εισόδημα των νοικοκυριών. Τα στοιχεία του Προϋπολογισμού δείχνουν, ότι η Κυβέρνηση και η ηγεσία του Υπουργείου Οικονομικών κινήθηκαν μεθοδικά, με σύνεση, αδιαφορώντας για τις «σειρήνες» που ακούγονταν, κυρίως, από την Αξιωματική Αντιπολίτευση από τον περασμένο Απρίλιο που έλεγε «δώστα όλα. Ό,τι διαθέσιμα έχουμε δώστα τώρα», στην αρχή, δηλαδή, της πανδημίας, χωρίς να λαμβάνουν υπόψιν τους, ότι υπάρχουν και υπήρχαν οι κίνδυνοι του δεύτερου κύματος της πανδημίας, οι οποίοι, δυστυχώς, επιβεβαιώθηκαν για ολόκληρη την Ευρώπη.

Η πολιτική που ακολούθησε η Κυβέρνηση επιβραβεύτηκε και επιβραβεύεται από τις αγορές. Μόλις, πριν από λίγο, ο κ. Σταϊκούρας, μάς είπε για τη μείωση, την αποκλιμάκωση των επιτοκίων του διεθνούς δανεισμού της χώρας. Φτάσαμε για τους πενταετείς τίτλους, για τα πενταετή ομόλογα, να έχουμε αρνητικά επιτόκια. Επίσης, αξιολογείται αυτή η προσπάθεια θετικά και από την Κομισιόν, με αποτέλεσμα το δημόσιο να εισπράττει τα ποσά των δόσεων από τα κέρδη των ομολόγων που εκκρεμούσαν και κατακρατούνταν, επί χρόνια.

Με αυτόν τον τρόπο, λοιπόν, ο Προϋπολογισμός του 2021 έχει την ευχέρεια να χρηματοδοτήσει τις μικρές και μεσαίες επιχειρήσεις, τους επαγγελματίες, αλλά και να συνεχίσει τα προγράμματα στήριξης εργαζομένων και ανέργων. Το περίφημο «μαξιλάρι» διατηρείται στα επίπεδα προ πανδημίας, παρά το γεγονός, ότι, ήδη, έχουν διατεθεί από την ελληνική Κυβέρνηση ποσά άνω των 24 δισεκατομμυρίων ευρώ, για να μείνει «ζωντανή» η οικονομία και έπονται, όπως είπε Υπουργός, άλλα 7,5 δισεκατομμύρια ευρώ για το 2021.

Ταυτόχρονα, όμως, ο Προϋπολογισμός που συζητάμε αποτελεί έναν οδικό χάρτη, ώστε η Ελλάδα να αδράξει τις ευκαιρίες που δημιουργούνται, με βάση τα κονδύλια του Ταμείου Ανάκαμψης, ύψους 32 δισεκατομμυρίων ευρώ που δικαιούται η χώρα μας, μετά τις επιτυχείς διαπραγματεύσεις του Κυριάκου Μητσοτάκη στις Συνόδους Κορυφής.

Ειδικότερα, στο κοινωνικό σκέλος του Προϋπολογισμού, θα ήθελα να επισημάνω τη μεγάλη αύξηση των βασικών και κοινωνικών επιδομάτων. Ενισχύσεις, όπως το ελάχιστο εγγυημένο εισόδημα, το επίδομα τέκνων και το επίδομα στέγασης διευρύνονται, προκειμένου να μειώσουμε τις συνέπειες που δέχεται η μέση οικογένεια σε αυτή τη δύσκολη συγκυρία της πανδημίας. Αυτές οι ενισχύσεις είναι, σαφέστατα, βασικά κοινωνικά «εργαλεία», μία «ομπρέλα» προστασίας προς τους πιο ευάλωτους.

 Τα ποσά των επιδομάτων δε και των κοινωνικών δράσεων για τις οικογένειες, μέσω του ΟΠΕΚΑ θα αυξηθούν, το είπε και πριν ο Υπουργός, κατά 600 εκατομμύρια ευρώ το 2021 και θα φτάσουν τα 4,2 δισεκατομμύρια ευρώ από τα 3,6 δισεκατομμύρια ευρώ που ήταν για την τρέχουσα χρονιά, το 2020, που και πάλι ήταν αυξημένα. Και υψηλότερες, λοιπόν, δαπάνες και διεύρυνση των δικαιούχων, με βάση εισοδηματικά κριτήρια, ώστε να καλύπτονται οι κοινωνικά ευάλωτοι πολίτες. Η Πολιτεία στέκεται δίπλα τους, τώρα που χρειάζονται οι πολίτες περισσότερο από ποτέ τη στήριξή μας.

Παράλληλα, κυρίες και κύριοι συνάδελφοι, τα επιδόματα -και αυτό πρέπει να το πούμε- θα καλυφθούν εξολοκλήρου από το κράτος, καθώς είναι προνοιακά και όχι ασφαλιστικά, δηλαδή, δίνονται και σε μη οικονομικά ενεργούς πολίτες. Αυτό είναι πάρα πολύ σημαντικό.

Παράλληλα, η Κυβέρνηση αποφάσισε την κάλυψη των ασφαλιστικών εισφορών από τον Κρατικό Προϋπολογισμό και την επιδότηση διακοσίων ευρώ, σε περίπτωση πρόσληψης μακροχρόνια ανέργων για περίοδο έξι μηνών. με στόχο τη δημιουργία 100.000 νέων θέσεων εργασίας. Το κόστος αυτού του προγράμματος ξεπερνά τα 322 εκατομμύρια ευρώ για το 2021 και είναι ένα ακόμη βήμα για μία ενεργητική πολιτική απασχόλησης, πέραν των επιδομάτων ανεργίας.

 Ταυτόχρονα, όμως, η κοινωνική πολιτική της Κυβέρνησης στηρίζει τη μεσαία τάξη. Μέσω του Προγράμματος «ΓΕΦΥΡΑ» επιδοτείται η πρώτη κατοικία για εκατοντάδες χιλιάδες δανειολήπτες, που έχουν πληγεί από την πανδημία και για πρώτη φορά στην ιστορία του ελληνικού κράτους επιβραβεύονται οι συνεπείς δανειολήπτες με σημαντικές μειώσεις στις δόσεις των στεγαστικών δανείων, ως μία αναγνώριση στις προσπάθειες που καταβάλλουν και εκείνοι, προκειμένου να στηρίξουν την ελληνική οικονομία, ακόμη και σε αυτές τις πρωτόγνωρες συνθήκες που βιώνει ο τόπος μας.

Το Πρόγραμμα «ΓΕΦΥΡΑ» συνεχίζεται το 2021 με, σχεδόν, τριπλάσια ποσά από το 2020. Το όφελος για τις ελληνικές οικογένειες, για τους Έλληνες δανειολήπτες, είτε είναι «κόκκινοι», είτε είναι ενήμεροι, «πράσινοι», δηλαδή, θα ξεπεράσει τα 280 εκατομμύρια το 2021, έναντι 108 εκατομμυρίων ευρώ που αναμένεται να διατεθούν φέτος, μέχρι το τέλος του Δεκεμβρίου. Εάν σε αυτά προσθέσουμε και την έκτακτη ενίσχυση των ευάλωτων νοικοκυριών με τη διπλή καταβολή του ελάχιστου εγγυημένου εισοδήματος τον επόμενο μήνα, στέλνουμε ένα βασικό μήνυμα, ότι σε αυτή τη δύσκολη συγκυρία κανείς πολίτης δεν θα μείνει μόνος του και απροστάτευτος.

 Ο Πρωθυπουργός Κυριάκος Μητσοτάκης θέτει στο επίκεντρο της πολιτικής μας τη στήριξη των οικονομικά αδύναμων και την ενίσχυση, όσων σήμερα πλήττονται περισσότερο από την πανδημία. Ταυτόχρονα, όμως, μπαίνουν και οι βάσεις για τον μετασχηματισμό της ελληνικής κοινωνίας και οικονομίας, με αιχμή την ενίσχυση του πρωτογενούς τομέα και της μεταποίησης, αλλά και την άσκηση μιας πολιτικής που θα σέβεται το περιβάλλον και θα δίνει έμφαση σε αυτό που λέμε «πράσινη» ανάπτυξη.

Για πρώτη φορά, κείμενο προϋπολογισμού στο Υπουργείο Οικονομικών ενσωματώνει στα οικονομικά μεγέθη και το λεγόμενο «green budgeting», δηλαδή, την περιβαλλοντική διάσταση. Είμαστε, ιδιαίτερα, υπερήφανοι που η Κυβέρνησή μας από τον Φεβρουάριο του 2020 προσχώρησε στη συνεργασία των Παρισίων για την περιβαλλοντική διάσταση στον Προϋπολογισμό. Είναι ένα δίκτυο συνεργασίας κρατών, με στόχο, ακριβώς, την εναρμόνιση των δημοσιονομικών πολιτικών τους για την επίτευξη συγκεκριμένων στόχων προστασίας του περιβάλλοντος.

Με αυτόν τον τρόπο, κάθε κονδύλι του Προϋπολογισμού θα αφήνει το αποτύπωμά του στο περιβάλλον και ανάλογα με το εάν επιβαρύνει ή όχι το περιβάλλον, θα αναλαμβάνονται συγκεκριμένες δράσεις, προκειμένου να πετύχουμε το καλύτερο αποτέλεσμα για τον τόπο μας.

 Στο ίδιο πλαίσιο, ο Προϋπολογισμός του 2021 προβλέπει συγκεκριμένα μέτρα για την «πράσινη» οικονομία, όπως σημαντικές εκπτώσεις για επενδύσεις που θα ευνοούν το περιβάλλον, την ενέργεια και την ψηφιοποίηση υπηρεσιών, με σκοπό τη μείωση των ρύπων. Η απολιγνιτοποίηση με γενναία ανταποδοτικά μέτρα για τις τοπικές κοινωνίες, βάσει ενός προγράμματος που, ήδη, εκπονείται, αλλά και αρκετές ακόμη δράσεις, όπως η παροχή κινήτρων, μέσω του «Εξοικονομώ» ή για την ηλεκτροκίνηση, ή ο περιορισμός στη χρήση των πλαστικών. Αν σκεφτούμε, ότι, περίπου, 40.000 τόνοι πλαστικού, κάθε χρόνο, καταλήγουν στις ελληνικές θάλασσες νομίζω, ότι, επιτέλους, κάποιος πρέπει να αναγνωρίσει τον περιβαλλοντικό χαρακτήρα και τη διάσταση αυτού του Προϋπολογισμού που για πρώτη φορά θέτει τον «πράσινο» προϋπολογισμό σε πρώτη προτεραιότητα.

Επίσης, ο νέος νόμος για την προστασία οικολογικών περιοχών, περιοχών με μεγάλη οικολογική σημασία, είναι ένα «εργαλείο» που βοηθάει εξαιρετικά την υπεραξία αυτών των περιοχών. Ακόμη, κονδύλια από το Ταμείο Ανάκαμψης, σαφέστατα, θα χρησιμοποιηθούν σε έργα και δράσεις που ενισχύουν την «πράσινη» οικονομία. Έμφαση θα δοθεί στις ήπιες ενέργειες που είναι λιγότερο ρυπογόνες και σέβονται συνολικά το οικοσύστημα, προκειμένου η παραγωγική μηχανή της χώρας να περάσει στη λεωφόρο του μέλλοντος, χωρίς οι σημερινές γενιές να επιβαρύνουν τις επόμενες με ρυπογόνες δραστηριότητες.

 Τα κονδύλια του Ταμείου Ανάκαμψης, πέραν της αναπτυξιακής τους διάστασης και πέραν της ενίσχυσης του συστήματος υγείας, θα αποτελέσουν τον μηχανισμό, προκειμένου η Ελλάδα, επιτέλους, να αποκτήσει μία ολοκληρωμένη περιβαλλοντική πολιτική. Με αυτόν τον τρόπο, δημιουργούμε νέες θέσεις εργασίας. Επίσης, ευκαιρίες εργασίας και απασχόλησης σε εξειδικευμένο προσωπικό που σήμερα έχει περιορισμένο εργασιακό «ορίζοντα», διότι στην κοινή σκέψη πολλών ανθρώπων, που βρίσκονται «μπλεγμένοι» στο επιχειρείν, το περιβάλλον είναι περισσότερο εμπόδιο, παρά καταλύτης, για να αναπτυχθούν οικονομικά και προς τα εμπρός. Αυτά όλα αλλάζουν, πρέπει να αλλάξουν και θα αλλάξουν.

Αν πούμε μόνο για την ηλεκτροκίνηση, ξέρουμε ότι υπάρχει ένας ευρωπαϊκός στόχος, που λέει ότι ως το 2050 ο τομέας των μεταφορών πρέπει να μειώσει τις εκπομπές, κατά 60% και η κυκλοφορία στις πόλεις να γίνεται αποκλειστικά με μη συμβατικά οχήματα. Αρκεί να σκεφτούμε, ότι το 30% των εκπομπών αερίων του θερμοκηπίου οφείλεται και προέρχεται από τις μεταφορές. Η ηλεκτροκίνηση, λοιπόν, είναι μία μεγάλη προτεραιότητα για την Κυβέρνηση, η προώθησή της και βεβαίως, όχι μόνο θα οδηγήσει στην προστασία του περιβάλλοντος και στην εξοικονόμηση ενέργειας, αλλά θα αλλάξει τους μηχανισμούς σκέψης και οικονομικής διάδρασης, μεταξύ πολλών συντελεστών.

Κυρίες και κύριοι συνάδελφοι, κλείνοντας θα ήθελα να αναφερθώ και σε κάτι που το είδαμε και εχθές στην Επιτροπή για την Έκθεση Πισσαρίδη. Υπάρχουν κάποια «πράσινα» περιβαλλοντικά μέτρα, που είναι εκ των ων ουκ άνευ, απαραίτητα για να προχωρήσει οικονομικά η χώρα μπροστά σε μία άλλη αντίληψη μέλλοντος.

Πρώτα απ’ όλα, η ταχεία ολοκλήρωση του Κτηματολογίου. Δεύτερον, των δασικών χαρτών. Οι καθορισμοί χρήσεων γης, μέσω της κατάρτισης τοπικών πολεοδομικών σχεδίων. Η ενισχυμένη συμμετοχή της Τοπικής Αυτοδιοίκησης σε αυτές τις διαδικασίες. Ο περιορισμός της εκτός σχεδίου δόμησης, κατατέθηκε σήμερα και το αντίστοιχο νομοσχέδιο από το Υπουργείο Περιβάλλοντος. Η βελτίωση της διαφάνειας για χωροταξικά και περιβαλλοντικά δεδομένα. Η αναβάθμιση της Επιθεώρησης Περιβάλλοντος σε Ανεξάρτητη Αρχή. Η ενεργειακή αναβάθμιση κτιρίων.

Θέλω να πω, λοιπόν, ότι με τον Προϋπολογισμό του 2021, η Κυβέρνηση δεν μένει, απλώς, στην παρουσίαση οικονομικών δεδομένων, αλλά, εν μέσω μιας πρωτοφανούς αστάθειας, μιας πρωτοφανούς αβεβαιότητας, δίνει ένα «σήμα» σταθερότητας και ένα μήνυμα για την επόμενη μέρα. Ποιο είναι αυτό το μήνυμα; Ότι η Ελλάδα από τώρα δημιουργεί τις βάσεις, για να πετύχει γρήγορη ανάκαμψη, μετά το πέρας του υγειονομικού «εφιάλτη».

Ο Προϋπολογισμός του 2021 αποτελεί μία νέα αφετηρία με σημαντικές ελαφρύνσεις για όλους τους φορολογουμένους, πρόνοιες για τους κοινωνικά ασθενέστερους και σχέδιο, ώστε η χώρα μας να πετύχει αυτό που ήταν ορατό μέχρι την έναρξη της πανδημίας, να γίνει, δηλαδή, η Ελλάδα ένας από τους «παίκτες» της πρωτοπορίας στην ανάπτυξη της ευρωζώνης, με αιχμή την εγχώρια παραγωγική της δύναμη και βάση, την «πράσινη» οικονομία και την επένδυση στην «Κοινωνία της γνώσης».

Για τους λόγους αυτούς στηρίζουμε απόλυτα τον Προϋπολογισμό του 2021 και σας καλώ να σκεφτείτε και εσείς να κάνετε το μεγάλο «άλμα», το ψυχολογικό, το πολιτικό, το ιδεολογικό, αλλά πάνω απ’ όλα το «άλμα» λογικής, το στέρεο βήμα στη λογική και να υπερψηφίσετε τον Προϋπολογισμό. Δεν πιστεύω ότι θα το κάνετε, αλλά εγώ οφείλω να σας καλέσω να το κάνετε.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Νικόλαος Φίλης, Ειδικός Εισηγητής του ΣΥΡΙΖΑ.

**ΝΙΚΟΛΑΟΣ ΦΙΛΗΣ (Ειδικός Εισηγητής του ΣΥΡΙΖΑ):** Ευχαριστώ κύριε Πρόεδρε.

Κυρίες και κύριοι συνάδελφοι, το Υπουργείο Παιδείας και Θρησκευμάτων, κατά το 2020, έτος πανδημίας, υποεκτέλεσε τον Τακτικό Προϋπολογισμό. Δηλαδή, ενώ είχε ψηφισμένο προϋπολογισμό με 4,9 δισεκατομμύρια ευρώ για το 2020, η εκτίμηση τώρα είναι, ότι, τελικά, το 2020 θα δαπανήσει 4,8 δισεκατομμύρια, δηλαδή, περίπου, 125 εκατομμύρια λιγότερα. Γιατί αυτή η υποεκτέλεση του προϋπολογισμού το 2020; Επειδή δεν προσλάβατε, εγκαίρως, τους διοριστέους της ειδικής αγωγής; Επειδή δεν καταφέρατε να προσλάβετε, εντός του 2020, τους 10.500 μονίμους της γενικής εκπαίδευσης; Επειδή δεν προσλάβατε, επιπλέον, εκπαιδευτικούς, για να «σπάσουν» τάξεις του Δημοτικού, του Γυμνασίου και του Λυκείου σε ολιγομελή τμήματα, όπως έπρεπε να γίνει μέσα στην πανδημία; Επειδή δεν πληρώσατε, για να έχουν τα παιδιά μία καλή σύνδεση ίντερνετ στο σπίτι; Επειδή δεν νοικιάσατε χώρους, για να στεγαστούν τα ολιγομελή τμήματα; Είναι ακατανόητη, σε καιρούς πανδημίας, η υποεκτέλεση του Τακτικού Προϋπολογισμού στην Παιδεία.

Φέτος, ο προϋπολογισμός, έχει μία οριακή, αμελητέα μείωση, 58 εκατομμυρίων ευρώ, στον προϋπολογισμό του Υπουργείου Παιδείας. Η αύξηση του ΠΔΕ, του Προγράμματος Δημοσίων Επενδύσεων, κατά 200 εκατομμύρια, δεν αντισταθμίζει τη φτώχεια της εκπαίδευσης, όπως καθιερώνεται με τον Προϋπολογισμό. Το συγχρηματοδοτούμενο Πρόγραμμα Δημοσίων Επενδύσεων, συνήθως, υποεκτελείται. Δεν έχει δεσμευτικούς κωδικούς και δεν μπορεί να αξιοποιηθεί, για παράδειγμα, για διορισμούς μόνιμους.

Στην επιστολή που συνοδεύει την εισηγητική έκθεση του Προϋπολογισμού, ο Υπουργός Οικονομικών κάνει λόγο για συνέχιση της επιβαλλόμενης από τις περιστάσεις επεκτατικής δημοσιονομικής πολιτικής. Στα στοιχεία του Προϋπολογισμού για την Παιδεία, δεν βλέπουμε κανενός είδους επεκτατική πολιτική. Αντιθέτως, αυτό που βλέπουμε, είναι μία περιοριστική πολιτική, μία υφεσιακή πολιτική.

Συγκρίνοντας τα προϋπολογισθέντα ποσά του 2020 και του 2021, βλέπουμε μία μείωση του Τακτικού Προϋπολογισμού, της τάξης του 1,17%. Από πότε η μείωση του Τακτικού Προϋπολογισμού συνιστά επεκτατική πολιτική; Σε ποιο εγχειρίδιο δημόσιας οικονομικής το είδατε αυτό; Ή μήπως η επεκτατική πολιτική του κ. Σταϊκούρα, δεν ισχύει για το Υπουργείο Παιδείας; Έχει λύσει όλα του τα προβλήματα και δεν χρειάζεται πια τους πόρους του δημοσίου ταμείου το Υπουργείου Παιδείας; Έχει λύσει το πρόβλημα των αναπληρωτών; Έχει λύσει το πρόβλημα των μόνιμων διορισμών; Έχει λύσει τα προβλήματα που ανέδειξε η πανδημία; Έχετε λύσει τα προβλήματα του Πανελλήνιου Σχολικού Δικτύου, όπου έχουμε τα black out στην τηλεκπαίδευση;

Οι μεταβιβάσεις του Τακτικού Προϋπολογισμού στους φορείς Γενικής Κυβέρνησης για το 2021, αυξάνονται. Από 22,9 δισεκατομμύρια ευρώ, που ήταν το 2019, το ποσό θα φτάσει στα 24,6 δις το 2021. Ωστόσο, και πάλι, ο Τακτικός Προϋπολογισμός του Υπουργείου Παιδείας κινείται στην, ακριβώς, αντίθετη κατεύθυνση. Για δεύτερη συνεχόμενη χρονιά, μειώνετε τις μεταβιβάσεις από τον Τακτικό Προϋπολογισμό προς τους φορείς, που έχετε υπό την ευθύνη σας. Από τα 350 εκατομμύρια, τις μειώσατε πέρυσι, στα 337 εκατομμύρια και για το 2021, θα φτάσετε ακόμη πιο χαμηλά, στα 316 εκατομμύρια. Γιατί άραγε; Καλύφθηκαν οι ανάγκες των εποπτευόμενων φορέων, των σχολικών επιτροπών, του ΙΝΕΔΙΒΙΜ, της φοιτητικής μέριμνας, του ΙΚΥ, των βιβλιοθηκών;

Το ίδιο κάνετε και στις αγορές αγαθών και υπηρεσιών, τις οποίες μειώνετε, κατά 24 εκατομμύρια το 2021. Μάλιστα, το μεγαλύτερο μέρος αυτής της μείωσης, επιβαρύνει την Τριτοβάθμια Εκπαίδευση, αφού ο Τακτικός Προϋπολογισμός της Ανώτατης Εκπαίδευσης, μειώνεται, κατά, σχεδόν, 8%, από 256 σε 236 εκατομμύρια για το 2021.

Οι δαπάνες για αγορές αγαθών και υπηρεσιών της Γενικής Γραμματείας Ανώτατης Εκπαίδευσης μειώνονται δραστικά, κατά 31%, από 80 σε 55 εκατομμύρια. Γιατί συμβαίνει αυτό; Ποια λογική το υπαγορεύει; Ξέρετε ότι τα Πανεπιστήμια έχουν αυξημένες ανάγκες που έχει «γεννήσει» η πανδημία, πληρώνοντας από τους προϋπολογισμούς τις πλατφόρμες της τηλεκπαίδευσης, zoom,webex κ.λπ., για να μην έχουν τα προβλήματα που είχατε εσείς με την δωρεάν παροχή στα δημοτικά και στα γυμνάσια.

Τι έρχεστε να κάνετε; Μειώνετε -και μάλιστα δραστικά- το κονδύλι για αγορές αγαθών και υπηρεσιών. Είστε τόσο σίγουροι, ότι οι εξετάσεις του Ιανουαρίου θα μπορέσουν να γίνουν δια ζώσης και τα Πανεπιστήμια δεν θα χρειαστούν πλατφόρμες; Θεωρείτε δεδομένο, ότι τα μαθήματα του επόμενου εξαμήνου, που ξεκινούν τον Φεβρουάριο, θα μπορέσουν να γίνουν δια ζώσης; Δεν θα χρειαστούν τα πανεπιστήμια, ακόμη και αν ανοίξουν προσεχτικά, υλικά, όπως αντισηπτικά και μάσκες, υπηρεσίες απολύμανσης και καθαριότητας; Είναι δυνατόν να είστε τόσο έξω από την πραγματικότητα;

Επίσης, θα πρέπει να μας πείτε σε τι οφείλεται η τόσο μεγάλη μείωση του Τακτικού Προϋπολογισμού της Γενικής Γραμματείας Επαγγελματικής Εκπαίδευσης Κατάρτισης και Δια Βίου Μάθησης. Τον μειώνετε, κατά 34%, σε σχέση με πέρυσι, απώλειες που υπερβαίνουν τα 28 εκατομμύρια, καθώς από 84,6 τον μειώνετε σε 56,4 εκατομμύρια, τη στιγμή που πέρσι είχατε χορηγήσει μόνο στον ΙΝΕΔΙΒΙΜ, σχεδόν, 59 εκατομμύρια. Γιατί συμβαίνει αυτό φέτος; Μειώνετε τη χρηματοδότηση ή μήπως βγάζετε από την ασφάλεια του Τακτικού Προϋπολογισμού κάποιες δαπάνες και τη μεταφέρετε κάπου αλλού; Οφείλετε μία απάντηση.

Ένα τελευταίο, δεν μας λέτε, ποιο είναι το μερίδιο της Παιδείας από το Ταμείο Ανάκαμψης. Στην εισηγητική έκθεση του Προϋπολογισμού μάς λέει ο κ. Σταϊκούρας, ότι το 2021 θα εισρεύσουν στον Προϋπολογισμό 2,63 δις ευρώ από το Ταμείο Ανάκαμψης, καθώς και 1,6 δις από το Repit. Ποιο θα είναι το μερίδιο της Παιδείας, αλλά και της Υγείας από τους πόρους του Ταμείου Ανάκαμψης; Γιατί δεν μας λέει τίποτα ο Προϋπολογισμός για την κατανομή αυτών των πόρων, αφού θα εισρεύσουν στο Ταμείο του 2021;

Ο ψηφιακός ανασχηματισμός αποτελεί βασικότατο πυλώνα του Ταμείου Ανάκαμψης. Δεν αφορά άραγε την εκπαίδευση; Δεν είδαμε τα χάλια με την πλατφόρμα webex; Είδατε τα οξύτατα προβλήματα της ψηφιακής υποδομής σε όλες τις βαθμίδες εκπαίδευσης. Δεν είναι ώρα να μας πείτε τι δαπάνες προτίθεστε να κάνετε, ώστε να βελτιωθεί η ψηφιακή υποδομή των σχολείων και των πανεπιστημίων; Αλλά και η υλικοτεχνική υποδομή, τα σχολικά κτίρια έχουν «γεράσει» και τα πανεπιστημιακά κτίρια επίσης. Χρειαζόμαστε αλλαγές, ανοικοδομήσεις, χρειαζόμαστε βιοκλιματικά κτίρια που μπορούν να χρηματοδοτηθούν από το πρόγραμμα του Ταμείου Ανάκαμψης, διότι θα είναι μέσα στα πλαίσια της «πράσινης» οικονομίας. Ακόμη, υπάρχει ανάγκη να γίνουν ανακαινίσεις και ανοικοδομήσεις για τις φοιτητικές εστίες. Δεν είναι δυνατόν, να είμαστε σε αυτή την αθλιότητα, σε ότι αφορά στη φοιτητική μέριμνα στις φοιτητικές εστίες. Είναι μία καλή αφορμή το πρόγραμμα του Ταμείου Ανάκαμψης, για να υπάρξει αυτό το πρόγραμμα ανοικοδόμησης φοιτητικών εστιών.

Σε ότι αφορά στην εκπαίδευση, ο Προϋπολογισμός μέχρι του 2021 είναι ένας βαθύτατα υφεσιακός Προϋπολογισμός. Είναι ένας Προϋπολογισμός με έντονο το «στίγμα» της νεοφιλελεύθερης περιοριστικής πολιτικής, είναι ένας Προϋπολογισμός λιτότητας και περικοπών. Είναι ένας Προϋπολογισμός που θα είχε σοβαρότατα προβλήματα, ακόμη και αν είχε κατατεθεί στις εποχές που δεν υπήρχε η πανδημία και ο Covid. Η εισηγητική έκθεση του Υπουργού Οικονομικών αναφέρει τη λέξη Covid ογδόντα οκτώ φορές. Όμως, για την Υπουργό Παιδείας είναι σαν να μην αναφέρθηκε ούτε μία φορά.

 Στόχος μας είναι η σύγκλιση των δαπανών για την Παιδεία με αυτές της Ευρωπαϊκής Ένωσης στο 5% του ΑΕΠ. Παρ’ ότι απέχουμε αρκετά από τον μέσο όρο της Ευρωπαϊκής Ένωσης, έχουμε θετικούς δείκτες, με βάση την Ευρωπαϊκή Ένωση για το επίπεδο της εκπαίδευσης στη χώρα μας. Δυστυχώς, εδώ γίνεται μία προσπάθεια, μία προπαγάνδα απαξίωσης της δημόσιας εκπαίδευσης, για να ενισχυθεί η ιδέα της ιδιωτικής εκπαίδευσης στη χώρα μας.

Η Κυβέρνηση λειτουργεί ως «προαγωγός πελατείας» από το δημόσιο στο ιδιωτικό σύστημα εκπαίδευσης. Ακουστέ δυο σοβαρά στοιχεία που σταχυολογώ από την έκθεση που δημοσιεύτηκε προχθές της Ευρωπαϊκής Επιτροπής. Σχολική εγκατάλειψη και διαρροή, μείζον θέμα κοινωνικής ανισότητας. Το 2017, στην Ελλάδα είχαμε 6%, στην Ε.Ε., 10,6%, σχολική διαρροή και εγκατάλειψη.

Δυστυχώς, το νέο νομοσχέδιο που καταθέσατε για την επαγγελματική εκπαίδευση που υπονομεύει τα ΕΠΑΛ, που ήταν ο βασικός πυλώνας αφομοίωσης της σχολικής διαρροής στη χώρα μας και ένα μεγάλο έργο της κυβέρνησης ΣΥΡΙΖΑ, το οποίο τιμήθηκε και βραβεύτηκε από την Ευρωπαϊκή Επιτροπή, το υπονομεύετε. Που θα πάμε τώρα ξανά; Πίσω στη μεγάλη σχολική διαρροή;

Δεύτερο θετικό στοιχείο από την έκθεση της Ευρωπαϊκής Ένωσης, απόφοιτοι Τριτοβάθμιας Εκπαίδευσης για το 2014 ήταν 37,2% και για το 2017 ήταν 43,7%, έργο ΣΥΡΙΖΑ. Στην Ευρωπαϊκή Ένωση για το 2014 ήταν 37,9% και για το 2017 ήταν 39,9%.

Φοβούμαι, ότι η Κυβέρνηση πάσχει από μία πολιτική βαρηκοΐα. Φωνάζουν οι πολίτες, ότι θέλουν λεφτά για την Παιδεία και την Υγεία και εσείς ακούτε λεφτά για την Aegean.

Διαβάσαμε σήμερα για σαράντα δύο σαρωτικές αλλαγές του σχεδίου Πισσαρίδη, που αφορούν στην εκπαίδευση. Δεν χρειαζόταν να υπάρχει Νόμπελ, για να σκεφτεί κάποιος αυτές τις αλλαγές. Τίποτα το νέο, τίποτα το καινοτόμο, τίποτα το ζωογόνο για την Παιδεία και τη νεολαία. Ένα συμπίλημα, μία επανάληψη «φθαρμένων» νεοφιλελεύθερων μέτρων που έχουν καταδικάσει την εκπαίδευση σε διαρκή λιτότητα. Δυστυχώς, αυτό το μέτρο, αυτό το σχέδιο Πισσαρίδη έχει μία και μόνο σταθερά, πέρα από τη λιτότητα: την αποδοχή της δημογραφικής συρρίκνωσης της χώρας. Είναι δυνατόν, να σχεδιάζουμε την ανάπτυξη υιοθετώντας «άοπλοι», απέναντι στο αρνητικό στοιχείο της δημογραφικής συρρίκνωσης;

Κι όμως, το σχέδιο Πισσαρίδη και αυτό το έχει συμπεριλάβει έτσι. Έχει τρεις εμμονές: την υποβάθμιση του δημόσιου σχολείου, την εγκαθίδρυση σχολείων πολλών ταχυτήτων, την κατ’ ουσία ιδιωτικοποίηση πτυχών της δημόσιας εκπαίδευσης. Όχι μόνο την ενίσχυση των υφιστάμενων ιδιωτικών, αλλά και τμημάτων της σημερινής δημόσιας εκπαίδευσης, κατ’ ουσία ιδιωτικοποίηση. Στόχος του είναι ένα πιο δύσκολο σχολείο, με περισσότερες εξετάσεις και λιγότερη διαδικασία μάθησης. Ένα σχολείο, εξεταστικό κέντρο, με πολλές «ταχύτητες», ανισοτιμία.

Επισημαίνω εννέα παράγοντες, όπως τους διαβάσαμε στον Τύπο. Πρώτον, Τράπεζα Θεμάτων παντού στη Δευτεροβάθμια Εκπαίδευση, δηλαδή, πανελλαδικού τύπου εξετάσεις σε όλες τις τάξεις, έξω από το συγκεκριμένο εκπαιδευτικό πλαίσιο. Θυμάστε, ότι όταν εφαρμόστηκε αυτό μία χρονιά, το 2014, ένα στα τέσσερα παιδιά του Λυκείου έμεινε στην ίδια τάξη.

Δεύτερον, αξιολόγηση από κεντρικό φορέα, με στόχο τη μείωση της χρηματοδότησης των σχολείων. Καλά και κακά σχολεία, πολλές ταχύτητες. Είναι ένα μοντέλο που το ψηφίσατε για τα πανεπιστήμια πριν από έναν χρόνο.

Τρίτον, λέτε για αυτονομία σχολικών μονάδων. Ακούγεται καλό. Όμως, αυτή η αυτονομία που εσείς προτείνετε, παραπέμπει μονοσήμαντα στην εγκατάλειψη και όχι στο ενδιαφέρον που πρέπει να δείχνει το δημόσιο απέναντι στην εκπαίδευση.

Τέταρτον, είναι φοβερό αυτό, αύξηση του αριθμού των παιδιών, ανά τμήμα. Αυτό που νομοθέτησε η κυρία Κεραμέως το καλοκαίρι για τα δημοτικά και τα γυμνάσια, το θέλετε για όλη την εκπαίδευση, για όλες τις βαθμίδες. Αύξηση, λοιπόν, των παιδιών, ανά τμήμα. Που θα οδηγηθούμε;

Πέμπτον, αύξηση του ωραρίου του διδακτικού προσωπικού, χωρίς να λαμβάνεται υπόψη το σύνολο της προσφοράς στην εκπαίδευση, γραμματειακή στήριξη και λοιπά.

Έκτον, συγχώνευση των πανεπιστημίων σε όλη τη χώρα. Ένα νέο σχέδιο, ουσιαστικά, εξαφάνισης από τον χάρτη πανεπιστημιακών σχολών.

Έβδομον, βάση το 10 για την εισαγωγή στα πανεπιστήμια. Αν το τολμήσετε αυτό, σημαίνει ότι 24.000 παιδιά που σήμερα μπήκαν στα πανεπιστήμια και μπαίνουν κάθε χρόνο, θα είναι πελάτες για τα ιδιωτικά, αμφίβολης ποιότητας, ΙΕΚ και εκεί δεν υπάρχει 10, όπως ξέρετε. Εκεί μπαίνουν όλοι, αρκεί να έχουν χρήματα να πληρώνουν.

Όγδοον, λέτε ότι έχετε στόχο 100.000 αλλοδαποί να έρθουν στη χώρα μας να φοιτήσουν και το συνδυάζετε με τα ξενόγλωσσα τμήματα των πανεπιστημίων. Ξεκίνησε, ήδη, αυτό το «μανιτάρι» από το Πανεπιστήμιο Θεσσαλονίκης με Ιατρική Σχολή που θέλει να φτιάξει ξενόγλωσση. Κοιτάξτε, είναι ένα μοντέλο, όπου συνδυαζόμενο με την υποχρηματοδότηση των πανεπιστημίων, οδηγεί στη μετατροπή των πανεπιστημίων σε επιχειρήσεις. «Σπρώχνετε» τους πανεπιστημιακούς γίνουνε έμποροι και να μην είναι λειτουργοί. Είναι ένα μοντέλο, που συνδυαζόμενο με την υποχρηματοδότηση της Ανώτατης εκπαίδευσης από το κράτος, οδηγεί σε περαιτέρω υποβάθμιση ολόκληρων γνωστικών αντικειμένων.

Ένατον, πολλά ευχολόγια έχει αυτή η επιτροπή Πισσαρίδη για εκπαιδευτικές ανισότητες. Αλλά, στην ουσία, έχουμε μέτρα που κατοχυρώνουν και επιδεινώνουν τις κοινωνικές και τις εκπαιδευτικές ανισότητες στη χώρα μας.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Αρβανιτίδης.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Γεώργιος Αμυράς, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Σοφία Βούλτεψη, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Σταύρος Καλογιάννης, Κωνσταντίνος Καραγκούνης, Κωνσταντίνος Κατσαφάδος, Σταύρος Κελέτσης, Κωνσταντίνος Κοντογεώργος, Σπυρίδων – Παναγιώτης (Σπήλιος) Λιβανός, Ζωή (Ζέττα) Μακρή, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Γεώργιος Στύλιος, Γεώργιος Καρασμάνης, Λάζαρος Τσαβδαρίδης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Νικόλαος Φίλης, Ιωάννης Δραγασάκης, Μαρία – Ελίζα Ξενογιαννακοπούλου, Βασίλειος Κόκκαλης, Ανδρέας Ξανθός, Αικατερίνη Παπανάτσιου, Αθανάσιος Παπαχριστόπουλος, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Διαμάντω Μανωλάκου, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Εισηγητής του Κινήματος Αλλαγής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, πριν από έναν, περίπου, μήνα, όταν συζητούσαμε εδώ στην ίδια Επιτροπή το προσχέδιο του Προϋπολογισμού, είχα πει, ότι η Κυβέρνηση μάς παρουσίαζε υπεραισιόδοξα σενάρια για το 2021. Έλεγα, επίσης, ότι αυτά τα αισιόδοξα, δυστυχώς, σενάρια θα λήξουν άδοξα και πολύ γρήγορα και θα προσκρούσουν στα αδιέξοδα της πραγματικής οικονομίας. Αδιέξοδα που έχουν δημιουργηθεί, όχι μόνο εξαιτίας της πανδημίας, αλλά εξαιτίας της οικονομικής πολιτικής που ασκούσε, επί οκτώ μήνες, πριν το ξέσπασμά της, η Κυβέρνηση.

Είχαμε, λοιπόν, εδώ και έναν μήνα, επισημάνει, ότι το προσχέδιο που είχε καταθέσει το Υπουργείο Οικονομικών ήταν προχειρογραμμένο και, δυστυχώς, εκτός της τρέχουσας πραγματικότητας. Ακόμη και το Δημοσιονομικό Συμβούλιο, αλλά και το Γραφείο Προϋπολογισμού της Βουλής, είχαν χαρακτηρίσει πολύ αισιόδοξες τις προβλέψεις του προσχεδίου. Η μεγάλη απόσταση στόχων και προβλέψεων του προσχεδίου που φέρατε, κύριε Υπουργέ, πριν από έναν μήνα, σε σχέση με το σχέδιο Προϋπολογισμού που φέρνετε τώρα, δεν δικαιολογείται από την αλλαγή των συνθηκών. Τι συνέβη μέσα σε ένα μήνα; Τι δεν γνωρίζατε; Δεν γνωρίζατε την πρόβλεψη που έκαναν οι ειδικοί για το δεύτερο κύμα της πανδημίας; Όλη η Ελλάδα το γνώριζε αυτό. Όλοι μας αυτό συζητάγαμε. Ήταν γνωστές οι δυσκολίες και τότε και τώρα. Γι’ αυτό και το χαρακτήρισα, ότι ήταν προχειρογραμμένο ως προσχέδιο και εκτός τόπου και χρόνου.

Πριν από έναν μήνα, με το νέο lockdown τότε να βρίσκεται επί θύρας, η Κυβέρνηση έστειλε το «αφήγημα του ελατηρίου» της ανάπτυξης στο 7,5% για το 2021. Σήμερα, μιλά για ανάπτυξη 4,8%. Πριν από έναν μήνα δεν ήθελε να παραδεχθεί, ότι η ύφεση για το 2020 θα είναι διψήφιος αριθμός. Σήμερα αναθεωρεί, για τρίτη φορά, τις εκτιμήσεις της και προβλέπει ύφεση στο 10,5% για το 2020. Πριν από έναν μήνα, για τους στόχους της ανάπτυξης, παρέπεμπε στις προτάσεις της επιτροπής Πισσαρίδη και το σχέδιο που θα καταθέσει στην Ευρωπαϊκή Επιτροπή για την αξιοποίηση των πόρων του Ταμείου Ανάκαμψης. Σήμερα «ξαναζεσταίνει το πιάτο» με τις προτάσεις Πισσαρίδη και τους πόρους ανάκαμψης. Οι προτάσεις, όμως, Πισσαρίδη, που στους τίτλους και στις θεματικές θα μπορούσε να συμφωνήσει κανείς, δεν κινούνται μέσα σε ένα ενιαίο πλαίσιο, για το πώς θα απορροφηθούν αποτελεσματικά αυτοί οι πόροι, με ποιες δομές υλοποίησης, με ποιο σχέδιο.

Η Κυβέρνηση δεν μας έχει παρουσιάσει ακόμη ένα συνεκτικό και υλοποιήσιμο σχέδιο για την απορρόφηση αυτών των ευρωπαϊκών πόρων. Το Κίνημα Αλλαγής λέει, ότι το ελληνικό σχέδιο για την αξιοποίηση αυτών των πόρων, πρέπει να είναι αποτέλεσμα ευρύτερης πολιτικής και κοινωνικής συμφωνίας, μιας και ο χρονικός ορίζοντας χρηματοδοτήσεων υπερβαίνει τη θητεία της παρούσας Κυβέρνησης.

Ίσως, κυρίες και κύριοι συνάδελφοι, είναι η τελευταία εθνική ευκαιρία, για να καλύψουμε το κενό που μας χωρίζει από τις άλλες ευρωπαϊκές χώρες. Αλλά με ποιο κράτος; Αυτό το επιτελικό που «χάθηκε» στην αντιμετώπιση της πανδημίας στη Θεσσαλονίκη; Με ποιο χρονοδιάγραμμα και ποιες διαδικασίες θα έρθουμε να αξιολογήσουμε επενδύσεις και προτάσεις, για να αξιοποιήσουμε τους σημαντικούς πόρους αυτών των δισεκατομμυρίων; Θα το κάνουμε, όπως κάνουμε το τρέχον ΕΣΠΑ, το οποίο πέτυχε αυτούς τους μεγάλους βαθμούς απορρόφησης; Τη στιγμή, μάλιστα, που υπάρχει εμπλοκή και καθυστερήσεις στο Ταμείο Ανάκαμψης, εξαιτίας της στάσης της Ουγγαρίας και της Πολωνίας.

Επίσης, πρέπει να σημειώσω, ότι από τις προτάσεις Πισσαρίδη απουσιάζει, εντελώς, η κοινωνική διάσταση της ανάπτυξης και δεν γνωρίζουμε ακόμη πώς θα εξειδικευθούν ορισμένες ιδέες.

Άρα, το συμπέρασμα είναι, ότι η Κυβέρνηση δεν μας λέει κάτι καινούργιο σήμερα και δυστυχώς, φαίνεται ότι η εισροή των ευρωπαϊκών κεφαλαίων στην Ελλάδα θα πάει για το τέλος του 2021. Γι’ αυτό πιστεύω, ότι και αυτό το σχέδιο του Προϋπολογισμού είναι ανεφάρμοστο και θα χρειαστούν αρκετές αναθεωρήσεις στην πορεία. Από το αφήγημα «η ανάπτυξη έρχεται» προεκλογικά και τους πρώτους μήνες διακυβέρνησης, περάσαμε στο «η ανάπτυξη θα έρθει, κάντε λίγο υπομονή».

Σταματήστε, κύριε Υπουργέ, να τα «ρίχνετε» όλα στην πανδημία, καθώς για την επίτευξη των στόχων δεν φταίει μόνο η παράταση του γενικού ή των τοπικών lockdown, αλλά και η δική σας ασκούμενη πολιτική. Δεν θα αμφισβητήσω, βέβαια τις ιδιαίτερες συνθήκες που έχει δημιουργήσει η πανδημία του κορονοϊού, αλλά τα υφεσιακά σημάδια είχαν αρχίσει να φαίνονται αρκετά πριν από την πανδημία. Μέχρι και την ημέρα που ανακοινώθηκε το πρώτο lockdown, τον Μάρτιο, είχατε δώσει, ήδη, ανησυχητικά δείγματα γραφής, για το που οδηγούσατε τη χώρα οικονομικά και αναπτυξιακά για το 2020.

Ήδη, και πριν την πανδημία, το τέταρτο τρίμηνο του 2019, είχαμε συρρίκνωση, κατά 0, 9% του ΑΕΠ, που συνεχίστηκε και στο πρώτο τρίμηνο του 2020, με μία επίσης, συρρίκνωση, κατά 0,7%. Το πρώτο τρίμηνο του 2020, είχατε, ήδη, καταφέρει να έχετε, περίπου, τρεισήμισι δισεκατομμύρια έλλειμμα στον Προϋπολογισμό.

Με απλά λόγια, το μέγεθος της ύφεσης δεν οφείλεται μόνο στην πανδημία, αλλά και στο υποκείμενο «νόσημα» της κακής οικονομικής διακυβέρνησης σας στην προ Covid εποχή. Οφείλεται, δηλαδή, και στον Covid-19, αλλά και στη Ν.Δ. 19 και ενώ το ΕΣΥ ήταν ο μεγάλος «πρωταγωνιστής» μέσα στην πανδημία, γίνεται «φτωχός συγγενής» στους προϋπολογισμούς του 2020 και 2021. Το Εθνικό Σύστημα Υγείας και η Πρωτοβάθμια Φροντίδα Υγείας λειτουργεί στα ίδια, περίπου, επίπεδα δαπανών με το 2019, προσπαθώντας να αντιμετωπίσει την κρίση του. Το Εθνικό Σύστημα Υγείας και η Πρωτοβάθμια Φροντίδα Υγείας λειτουργούν με πολύ λιγότερο προσωπικό, απ’ ότι το 2019, δηλαδή, πριν από το ξέσπασμα της κρίσης.

Δυστυχώς, είναι στο παραταξιακό σας DNA η ωραιοποίηση, ο εξωραϊσμός, η αναθεώρηση των προβλέψεων και των στοιχείων, η έλλειψη σχεδιασμού και οράματος -τα έχετε ξανακάνει και το 2007 και το 2008- η απουσία μιας ριζικής παραγωγικής αναδιοργάνωσης, τις βάσεις της οποίας θα έπρεπε να βάζει ένας προϋπολογισμός για το 2021.

Δυστυχώς, κυρίες και κύριοι συνάδελφοι, ο Προϋπολογισμός του 2021 θα παραμείνει ανεκτέλεστος και όταν η Κυβέρνηση θα διαπιστώσει, ότι δεν βγαίνουν τα νούμερα, τότε θα επικαλεστεί το πρόσχημα της υγειονομικής κρίσης και προφανώς, θα αναγκαστεί να αναθεωρήσει τους στόχους. Αν, όμως, τελικά, κύριε Υπουργέ, δεν πετύχετε τους στόχους του Προϋπολογισμού του 2021, δεν θα φταίει μόνο ο Covid-19, αλλά και οι πολιτικές του «βλέποντας και κάνοντας», «του ράβε ξήλωνε» που ακολουθείτε, ως Κυβέρνηση και οι οποίες προκαλούν παρενέργειες στην ανάπτυξη, στην εκτέλεση του Προϋπολογισμού και συνολικά στην οικονομία. Αρνητικές παρενέργειες που οφείλονται σε ένα σωρό άστοχες κυβερνητικές επιλογές, όπως, για παράδειγμα, το καθολικό lockdown στις ενεργειακές κοινότητες και στους μικρομεσαίους παραγωγούς Ανανεώσιμων Πηγών Ενέργειας, που επέβαλε ο κ. Χατζηδάκης με τα νέα διαρθρωτικά του μέτρα για τις ΑΠΕ και τις ρυθμίσεις του στον οργανισμό του ΕΛΑΠΕ ή ο αποκλεισμός των νέων επιχειρήσεων από την επιστρεπτέα προκαταβολή 4.

Κύριε Υπουργέ, πολλές νέες επιχειρήσεις που ιδρύθηκαν λίγους μήνες πριν από την έναρξη της πανδημίας και οι οποίες στο ξεκίνημά τους βρέθηκαν αντιμέτωπες με την πανδημία και κλείνουν με απόφαση της Πολιτείας, για δεύτερη φορά, τους τελευταίους μήνες, αποκλείονται πλέον από την 4η προκαταβολή. Αυτό οφείλεται στον τρόπο υπολογισμού της μείωσης, κατά 20%, καθώς η πτώση αυτή δεν λογίζεται, με βάση τους τζίρους των προηγούμενων μηνών, αλλά με βάση τον τζίρο του τελευταίου τριμήνου του 2019 ή του πρώτου τριμήνου του 2020. Πιστεύετε ότι έτσι στηρίζετε τις νέες επιχειρήσεις και διαμορφώνετε θετικό κλίμα στην αγορά; Με αυτόν τον τρόπο θα «πυροδοτήσετε» την ανάπτυξη του 2021;

Τα δυο αυτά χαρακτηριστικά παραδείγματα, που σας προανέφερα, στοιχειοθετούν και το επιχείρημά μου, ότι τα αισιόδοξα σενάρια του Προϋπολογισμού θα λήξουν άδοξα, μπροστά στα προβλήματα της πραγματικής οικονομίας το 2021 και στα αδιέξοδα της πολιτικής σας. Από την αρχή της κρίσης, εμείς σας λέγαμε, ότι είναι πολύ σημαντικό να ενισχυθεί η ρευστότητα των επιχειρήσεων, των επαγγελματιών, των αγροτών, ώστε να αντισταθμιστεί, στοιχειωδώς, η πτώση του τζίρου τους και να έχουν κεφάλαια κίνησης για την ανάκαμψη, όταν θα έρθουν τα σχετικά περιοριστικά μέτρα.

Κι εσείς τι επιλέξατε να κάνετε το 2020; Δώσατε, μόλις, 93 εκατομμύρια ευρώ σε πάνω από ένα εκατομμύριο ελεύθερους επαγγελματίες, αγρότες και ατομικές επιχειρήσεις, πολύ λιγότερα από τη στήριξη που σχεδιάζετε για την AEGEAN και 1,3 δισεκατομμύρια ευρώ για τις, περίπου, 20.000 μικρομεσαίες επιχειρήσεις που υπολογίζεται, ότι αθροιστικά αντιστοιχούν στο 88% της απασχόλησης στον ιδιωτικό τομέα, ενώ διοχετεύσατε, περίπου, 3,7 δισεκατομμύρια για τις, περίπου, 300 μεγάλες επιχειρήσεις της χώρας, με πάνω από 250 εργαζόμενους, στις οποίες αντιστοιχεί το 12% της απασχόλησης.

Και σαν να μην έφτανε αυτό, τη μισή αύξηση της χρηματοδότησης των επιχειρήσεων μεγάλου μεγέθους από τις τράπεζες, την απορρόφησαν, μετά τον Μάρτιο, μόλις, έξι εταιρείες. Αυτά κάνατε το 2020.

Όμως, συνεχίζετε, και το 2021, με την ίδια αντίληψη, την ίδια βαθιά συντηρητική και ταξική πολιτική. Πέρα από τα «λουκέτα», που θα φέρει ο νέος Πτωχευτικός Κώδικας, σχεδιάζετε να αυξήσετε τα φορολογικά έσοδα, κατά 3,57 δισεκατομμύρια ευρώ, ήτοι κατά 8,1, τα οποία κατά βάση θα είναι από έμμεσους φόρους.

Πιο αναλυτικά, η Κυβέρνηση μάς λέει, ότι περιμένει να αυξήσει τις εισπράξεις από φόρους σε αγαθά και υπηρεσίες, ΦΠΑ και ειδικούς φόρους, κατά 2,4 δισεκατομμύρια ευρώ και να αυξήσει τις εισπράξεις από φόρους εισοδήματος, κατά 1,1 δισεκατομμύριο ευρώ. Πώς γίνεται με ανάπτυξη 4,7% του ΑΕΠ να πετύχετε 8,1%, διπλάσια, δηλαδή, αύξηση των φορολογικών εσόδων; Μόνο η Νέα Δημοκρατία μπορεί να μας το εξηγήσει. Θα πρόκειται για κορυφαίο ιστορικό παράδοξο, που αντίστοιχό του πάλι μόνο η Νέα Δημοκρατία είχε αποπειραθεί να εμφανίσει στην παγκόσμια οικονομική ιστορία. Θυμόσαστε τότε, στις αρχές της δεκαετίας του ’90, με το περίφημο «0+0=14%». Μας θυμίζετε, συνεχώς, την ιστορία σας και τον κακό σας εαυτό, αλλά θέλετε να ξεχνάτε την αρχαία φράση «ουκ αν λάβοις παρά του μη έχοντος». Πώς περιμένετε να μαζέψετε αυξημένους έμμεσους φόρους από μία χειμαζόμενη οικονομία; Πώς οι πολίτες θα ανταποκριθούν στις υποχρεώσεις τους που συσσωρεύονται διαρκώς;

Βέβαια, η άδικη κατανομή φορολογικών βαρών ξεκίνησε, επί ΣΥΡΙΖΑ, οδηγώντας την αναλογία εμμέσων προς άμεσους φόρους, από το ιστορικό χαμηλό του 1,15 του 2014, πάνω από 1,40 το 2019. Ο λόγος αυτός, το 2020, αγγίζει το 1,50 και οδηγείται, πλέον, με τάσεις περαιτέρω επιδείνωσης το 2021, σύμφωνα με τις προβλέψεις του Προϋπολογισμού για την αύξηση των εσόδων από έμμεσους φόρους. Πρόκειται για μία πέρα για πέρα αντιλαϊκή πολιτική που ακολούθησαν, τόσο ΣΥΡΙΖΑ, όσο και η Νέα Δημοκρατία τώρα. Η σχέση αυτή των έμμεσων φόρων προς τους άμεσους φόρους είναι αντιλαϊκή και συντηρητική, γιατί «φορτώνει» τα βάρη στους πολλούς και αδύναμους.

Παράλληλα, η άδικη φορολογική κατανομή επιτείνεται περαιτέρω το 2021 από την κατάργηση της εισφοράς αλληλεγγύης, μόνο για τα εισοδήματα που προέρχονται από ιδιωτική οικονομική δραστηριότητα, ενώ εξαιρούνται οι συνταξιούχοι ή οι μισθωτοί του δημόσιου τομέα.

Κυρίες και κύριοι συνάδελφοι, σε αντίθεση με όσα ισχυρίζεται η Κυβέρνηση, περί του δυσκολότερου Προϋπολογισμού που καλείται να συντάξει και να διαχειριστεί, θα πρέπει να θυμηθούμε όλοι μας τις πολύ πιο δύσκολες συνθήκες που είχε βρεθεί η χώρα, το 2009. Τότε που η κυβέρνηση Παπανδρέου πάλευε να συντάξει τον Προϋπολογισμό του 2010, έχοντας παραλάβει τεράστια ελλείματα από την Κυβέρνηση της Νέας Δημοκρατίας. Τότε, που χωρίς καμία συναίνεση από τα κόμματα της αντιπολίτευσης, η Κυβέρνηση του ΠΑΣΟΚ «πάλευε με θεούς και δαίμονες». Σε αντίθεση με σήμερα, που και κατανόηση υπάρχει, ως έναν βαθμό, από τα κόμματα για την πανδημία, και αντιπροτάσεις κατατίθενται, ενώ και σε ευρωπαϊκό επίπεδο υπάρχει η διάθεση για αναστολή δημοσιονομικών στόχων και δεσμεύσεων για το 2021. Άρα, το όλο περιβάλλον είναι πολύ πιο υποστηρικτικό, συγκαταβατικό και ευέλικτο.

Η Κυβέρνηση, λοιπόν, εδώ και τώρα, θα πρέπει να αναλάβει άμεσα σημαντικές πρωτοβουλίες στην Ευρωπαϊκή Ένωση, σε ότι αφορά στο ζήτημα της αναθεώρησης των δημοσιονομικών κανόνων. Ιδιαίτερα, αν καταστεί εμφανές, ότι δεν θα παραταθεί η αναστολή του Συμφώνου Σταθερότητας και Ανάπτυξης και για το 2022. Η επιστροφή σε βιώσιμη ανάπτυξη, πέρα από την ορθή αξιοποίηση των πόρων του Ταμείου Ανάκαμψης, προϋποθέτει μία δημοσιονομική πολιτική που δεν θα θέτει υψηλούς στόχους για τα πρωτογενή πλεονάσματα.

 Δεν θέλω να σκέφτομαι, βέβαια, κύριε Υπουργέ, τι μας περιμένει, σε δύο χρόνια από τώρα, το 2022, όταν θα κληθούν οι πολίτες να πληρώσουν τα μαζεμένα, σε αναστολή, από το 2020 και 2021 υπερπλεονάσματα.

Κυρίες και κύριοι συνάδελφοι, είναι, πλέον, ξεκάθαρο, ότι το χρέος της χώρας αγγίζει οριακά επίπεδα, καθώς είναι το δεύτερο στον κόσμο μετά το ιαπωνικό. Η παραμονή του χρέους στα επίπεδα του 200%, περίπου, ως ποσοστό του ΑΕΠ, μόνο ανησυχία και έντονο προβληματισμό μπορεί να μας προκαλεί, παρά τη συμβολή του PSI, που τόσο λοιδορήθηκε, αλλά τώρα όλοι το επικαλούνται και πάνω σε αυτό στηρίζονται. Λοιδορηθήκαμε και πέρυσι, ως θέση, όταν ήμασταν το μόνο κόμμα που καταψήφισε τη μείωση των αμυντικών δαπανών, ενώ θα έπρεπε να αυξηθούν, γιατί οι τουρκικές προκλήσεις και οι επιθετικές διαθέσεις είχαν, ήδη, εκδηλωθεί. Τώρα, η Κυβέρνηση «τρέχει» να τις αυξήσει και ζητά εθνική ομοψυχία. Η εθνική ομοψυχία, όμως, «σφυρηλατείται» στην πράξη και με έργα και όχι με το βλέποντας και κάνοντας.

Και επειδή, ίσως, θα ρωτήσει κανείς, «μα μέσα σε αυτές τις δύσκολες συνθήκες εσείς με την υπεύθυνη στάση, δεν βρίσκεται τίποτα θετικό στον Προϋπολογισμό;» Βρίσκουμε, κυρίες και κύριοι συνάδελφοι, την πρόταση που έχουμε, εδώ και μήνες, έχουμε καταθέσει, εκ μέρους του Κινήματος Αλλαγής για το «πρασίνισμα» του Προϋπολογισμού, με την αξιολόγηση των κρατικών δαπανών, ως φιλικών και μη για το περιβάλλον. Είναι θετική η αναφορά στην εισηγητική έκθεση του Προϋπολογισμού, αλλά, δυστυχώς, δεν φτάνει.

Είναι θετικό, ότι για άλλη μία φορά ακόμη μας αντιγράφατε. Όμως, δεν φτάνει, γιατί απλά αντιγράφετε τις προτάσεις μας, χωρίς να εφαρμόζετε σωστά το περιεχόμενο, γιατί, κατά βάθος, δεν το πιστεύετε. Εμείς σας ζητάμε να ενσωματωθούν οριζόντια στον Προϋπολογισμό, αλλά και σε κάθε κυβερνητική πολιτική πρόνοιας για την ανάσχεση της κλιματικής αλλαγής. Με καλύτερο σχεδιασμό και πιο αποτελεσματικό συντονισμό για την αντιμετώπιση των καταστροφικών της συνεπειών που βλέπουμε παντού γύρω μας να συμβαίνουν με μεγαλύτερη συχνότητα και μεγαλύτερη ένταση.

Το ζητούμενο, λοιπόν, δεν είναι, απλώς, το «πράσινο περιτύλιγμα» του Προϋπολογισμού που θέλετε να παρουσιάσετε εσείς, αλλά και το «πράσινο» περιεχόμενο, για το οποίο νοιαζόμαστε εμείς. «Πράσινο» περιεχόμενο, με όφελος για τους πολλούς, που εμείς έχουμε στο επίκεντρο της πολιτικής μας. «Πράσινο» περιεχόμενο, με όφελος, όχι μόνο για λόγους, που, δυστυχώς, εσείς προωθείτε με τον παρόντα Προϋπολογισμό, τον οποίο εμείς, όπως είναι φυσικό, θα καταψηφίσουμε.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Εισηγήτρια του Κ.Κ.Ε.):** Ευχαριστώ πολύ.

Ο Προϋπολογισμός του 2021, παρουσιάζεται στην «καρδιά» του δεύτερου κύματος της πανδημίας, με εκατοντάδες νεκρούς και χιλιάδες που έχουν προσβληθεί και ταυτόχρονα, δημόσια νοσοκομεία να «βουλιάζουν», γιατί δεν πήρατε έγκαιρα μέτρα, πολύ πιο νωρίς, με επιμονή, που με επιμονή, συνεχώς και πιεστικά, ζητούσαν οι υγειονομικοί, το συνδικαλιστικό κίνημα, αλλά και το Κομμουνιστικό Κόμμα Ελλάδας, μέσα και έξω από τη βουλή.

Στοιχειώδη μέτρα προστασίας, όπως πραγματική επίταξη του ιδιωτικού τομέα υγείας και όχι ενοικίαση για καλοτάισμα κλινικαρχών, εξασφάλιση επάρκειας ΜΕΘ, μαζικά δωρεάν τεστ, δημόσιος έλεγχος σε κρίσιμους πόρους και όχι δημόσιο σύστημα υγείας μιας νόσου. Άνοιγμα νοσοκομείων, που έκλεισαν, καταργώντας 10.000 κλίνες, αλλά και μαζικές προσλήψεις υγειονομικών, γιατρών, νοσηλευτών. Ουσιαστικά μέτρα προστασίας σε χώρους δουλειάς και σχολεία και αποσυμφόρηση των μέσων μεταφοράς και προσλήψεις προσωπικού με επίταξη ιδιωτικών λεωφορείων που είναι σε απραξία.

Φυσικά, κανένας εργαζόμενος, άνεργος, επαγγελματίας, δεν πρέπει να μείνει, χωρίς αξιοπρεπές εισόδημα για να ζήσει και γι’ αυτό απαιτείται έκτακτο επίδομα για όλους τους ανέργους χωρίς προϋποθέσεις. Όλα αυτά είναι τα στοιχειώδη. Δεν προχωρήσατε, όμως, άμεσα σε αυτά. Χάσατε πολύτιμο χρόνο. Είμαστε στον «γκρεμό», γιατί τις ανάγκες των ανθρώπων σε υγεία, παιδεία, πρόνοια, αθλητισμό, τις θεωρείτε «εμπόρευμα». Αυτή είναι η «σαπίλα» του καπιταλιστικού συστήματος.

Τι σας απασχολεί; Πότε και με ποια κλιμάκωση θα γίνει η άρση του lockdown; Μάλιστα, αντί για άμεσα μέτρα, παρουσιάσατε ένα άρτιο σχέδιο, επί χάρτου, για το τι θα κάνει η Κυβέρνηση, όταν έρθει το εμβόλιο. Όπως πριν από λίγους μήνες παρουσιάζατε, τάχα ότι είναι «θωρακισμένο» το σύστημα υγείας για το δεύτερο κύμα. Αντί, όμως, για κατεπείγουσες προσλήψεις μόνιμου προσωπικού στο υποστελεχωμένο δημόσιο σύστημα υγείας, προχωράτε σε προσωρινά «μπαλώματα», μετακινώντας προσωπικό από τη μία υποστελεχωμένη δημόσια δομή στην άλλη. Περιφερειακά ιατρεία κλείνουν, κέντρα υγείας «αποψιλώνονται» και εσείς διαφημίζετε τις εθελοντικές μετακινήσεις προσωπικού και την «αυτοθυσία» τους, για να κρύψετε την κατάρρευση του δημόσιου συστήματος υγείας, αφήνοντας «αθωράκιστους» τους υγειονομικούς.

Μπορεί στον Προϋπολογισμό 2021 να αναφέρεστε, με πολύ μεγάλη συχνότητα, στην, εξαιρετικά, υψηλή αβεβαιότητα στις προβλέψεις, λόγω επιδείνωσης της επιδημίας, υποβαθμίζοντας τη νέα καπιταλιστική οικονομική κρίση, που προϋπήρξε της πανδημίας και ο κορονοϊός την επιτάχυνε. Ο στόχος σας και με την προχθεσινή Έκθεση Πισσαρίδη και με τις ευλογίες του ΣΕΒ θα επιταχυνθούν σαρωτικές αντιλαϊκές μεταρρυθμίσεις σε όλους τους τομείς, ανεξάρτητα από το τι μας είπε ο κ. Υπουργός πριν από λίγο.

Μάλιστα, από την υγεία και την εκπαίδευση, έως την εργασία και το ασφαλιστικό, «φορτώνοντας» τη νέα καπιταλιστική κρίση στις πλάτες του λαού, για να γίνει η χώρα, διεθνώς, ανταγωνιστική και ελκυστική στους επενδυτές, όπως ομολόγησε ο Πρωθυπουργός. Έτσι προστατεύετε τα συμφέροντα του κεφαλαίου, με επιτάχυνση των αντιασφαλιστικών ανατροπών, σφοδρότερη «επίθεση» στα εργασιακά δικαιώματα, ενίσχυση της ευελιξίας, μείωση του κόστους εργασίας, διευκόλυνση απολύσεων, πάμφθηνο εργατικό δυναμικό από τη «δεξαμενή» των εκατοντάδων χιλιάδων ανέργων και περαιτέρω «χτύπημα» των δικαιωμάτων των εργαζόμενων γυναικών, συνέχιση της «φοροληστείας» για τον λαό και της «φοροασυλίας» για το κεφάλαιο και ούτω καθεξής.

 Φαίνονται και στον Προϋπολογισμό του 2021, μειώνοντας, πριν από όλα και πάνω απ’ όλα, τους πόρους για την υγεία, για να ενισχύσετε, να «θωρακίσετε» τους επιχειρηματίες, για να μην χάσουν από τα κέρδη τους. Είναι προκλητικά απαράδεκτο, παράλογο, βάρβαρο.

 Λέτε ότι η ύφεση οφείλεται στην πανδημία του κορονοϊού και μειώνετε τις δαπάνες για την υγεία; Τελικά, το φάρμακό σας είναι «δηλητήριο», αφού παρά την προβλεπόμενη αύξηση του ΑΕΠ το 2021, στην υγεία δεν δίνετε ούτε ένα ευρώ παραπάνω. Αντίθετα κάνετε νέες περικοπές στο ανώτατο όριο δαπανών, πάνω από μισό δισεκατομμύριο, 572 εκατομμύρια ευρώ «κόβετε», ενώ από τα ευρωπαϊκά κονδύλια τίποτα δεν πάει για την υγεία, αλλά για τη στήριξη των επιχειρηματιών.

Συνεπώς, η Κυβέρνηση ψεύδεται, όταν επικαλείται πως προτεραιότητά της είναι η υγεία. Προτεραιότητά σας είναι τα καπιταλιστικά κέρδη. Και εν μέσω της πανδημίας, δεν δίστασε να εξασφαλίσει «ζεστό» χρήμα σε κλινικάρχες για μονάδες ΜΕΘ, αλλά και οι δαπάνες σε νοσοκομεία και ΥΠΕ και ΠΕΔΥ, έχουν μείωση 1,5%, προβλέποντας 1.462 εκατομμύρια το 2021.

Ο Κρατικός Προϋπολογισμός επιβεβαιώνει, ότι η Κυβέρνηση, πάνω απ’ όλα, βάζει τα κέρδη και όχι την υγεία του λαού. Επιβεβαιώθηκε με το «άνοιγμα» του τουρισμού το καλοκαίρι, βάζοντας σε κίνδυνο ανθρώπινες ζωές.

Ωστόσο, η πανδημία εμφανίστηκε στο «έδαφος», σχεδόν, ανύπαρκτων δομών δημόσιας υγείας, κέντρων υγείας, ενός «άθλιου» δημόσιου συστήματος, που διαμορφώθηκε, διαχρονικά, με ευθύνη των Κυβερνήσεων της Νέας Δημοκρατίας, του ΠΑΣΟΚ και του ΣΥΡΙΖΑ. Κανείς δεν μπορεί να το παίζει τώρα «αθώα περιστερά». Κλείσατε, 10.000 κρεβάτια και δημόσια νοσοκομεία, με άλλοθι ότι ήταν αντιπαραγωγικά και κοστοβόρα. Αφήσατε κλειστά κρεβάτια ΜΕΘ και χωρίς ουσιαστική πρωτοβάθμια φροντίδα για τον λαό, ακόμη και νοσοκομεία και κέντρα υγείας με ελλιπέστατο το προσωπικό. Οι νέες μειώσεις για την υγεία το 2021, προστίθενται στις, ήδη, που έχουν γίνει τα τελευταία χρόνια, με άλλοθι τα μνημόνια. Έτσι διαμορφώθηκε ένα υποβαθμισμένο και εμπορευματοποιημένο σύστημα που δεν χωράνε δύο ασθένειες.

Η Κυβέρνηση, λοιπόν, αντιμετωπίζοντας τις δαπάνες για την υγεία ως κόστος και εμπόδιο για την καπιταλιστική ανάπτυξη, συρρικνώνει το ελάχιστο βασικό πακέτο που χρηματοδοτείται από τον Κρατικό Προϋπολογισμό. Αυτό σημαίνει, ότι και όταν ξεπεραστεί η πανδημία, με όποιο κόστος, οι εργαζόμενοι θα συνεχίσουν να έχουν υποβαθμισμένες και ανεπαρκείς υπηρεσίες υγείας, που θα πληρώνουν όλο και πιο ακριβά.

Στον τομέα της εκπαίδευσης μειώνεται η χρηματοδότηση. Αν προσθέσουμε σε αυτή τη χρόνια υποβάθμιση και τις περικοπές που έχουν παγιωθεί, με τα προβλήματα να συσσωρεύονται χρόνο με τον χρόνο, οι δαπάνες τα τελευταία δέκα χρόνια έχουν «βυθιστεί», κατά δύο δισεκατομμύρια ευρώ. Αυτό σημαίνει, ότι θα υπάρξει περαιτέρω επιδείνωση όλων των όρων και προϋποθέσεων για την ίδια την εκπαιδευτική διαδικασία. Στο Πρόγραμμα Δημοσίων Επενδύσεων υπάρχει μείωση, κατά 30 εκατομμύρια ευρώ. Βέβαια, παραμένουν οι μεγάλες ελλείψεις σε μόνιμο εκπαιδευτικό δυναμικό.

Επίσης, «τσεκούρι» και στα κονδύλια του ΟΑΕΔ, κατά 38%, με πιθανές επιπτώσεις στα επιδόματα ανεργίας, αλλά και εκπτώσεις, όπως στον Ειδικό Φόρο Κατανάλωσης για τους μεγαλοεπιχειρηματίες, ύψους 1,1 δις, όμως, τίποτα για την αγροτιά και τους αυτοαπασχολούμενους.

Στον τομέα της τοπικής διοίκησης, που χρησιμοποιείται ως δίκτυο μεταφοράς της αντιλαϊκής πολιτικής σας, δώσατε, επιπλέον, αρμοδιότητες για την πανδημία. Δεν της εξασφαλίζεται, όμως, πόρους στον Κρατικό Προϋπολογισμό. Η επιχορήγηση από τους κεντρικούς αυτοτελείς πόρους για τους Δήμους και τις Περιφέρειες είναι στα 2,5 δισεκατομμύρια ευρώ. Έχουν μία αύξηση, μόλις, 46 εκατομμύρια ευρώ. Ωστόσο, μόνο οι αμοιβές προσωπικού υπολογίζονται σε 2,6 δισεκατομμύρια. Το σύνολο, δηλαδή, των ΚΑΠ δεν καλύπτει, ούτε τις αμοιβές προσωπικού.

Επιπλέον, οι Δήμοι θα πάρουν 155 εκατομμύρια ευρώ, που αφορούν σε χρηματοδότηση για σχολικούς τροχονόμους, για το πρόγραμμα «Βοήθεια στο Σπίτι» και για την καθαριότητα των σχολικών μονάδων. Συγκριτικά με το 2020, μειώνεται το ποσό αυτό, κατά 15%. Στους Δήμους η μείωση ξεπερνά τα 210 εκατομμύρια και ως αντιστάθμισμα η Κυβέρνηση προσβλέπει σε αύξηση από ιδία έσοδα, που είναι ο φοροεισπρακτικός μηχανισμός σε τέλη και δημοτικούς φόρους για τα λαϊκά νοικοκυριά. Τα ιδία έσοδα των Δήμων αυξάνονται, πάνω από 10% και η αύξηση θα προέλθει από επιβάρυνση με τέλη και φόρους σε αποθηκευτικούς χώρους, γκαράζ κ.λπ.. Ρύθμιση ψηφισμένη από την Κυβέρνηση ΣΥΡΙΖΑ, που, φυσικά, στηρίζει η σημερινή Κυβέρνηση και η ηγεσία της ΚΕΔΕ.

Σε ό,τι αφορά στο Πρόγραμμα «Αντώνης Τρίτσης» είναι η συνέχεια του Προγράμματος «Φιλόδημος» του ΣΥΡΙΖΑ. Είναι «σταγόνα στον ωκεανό», λόγω των μεγάλων χρόνιων ελλείψεων σε δομές και υποδομές δήμων και δεν ξεφεύγει από τον κανόνα στήριξης του κεφαλαίου, αλλά και για άμβλυνση οξυμένων λαϊκών αντιδράσεων με υποτυπώδη ποσά.

Ακόμη και στον τομέα του Πολιτισμού, για το 2021 εξακολουθεί να «βουλιάζει» στο εξευτελιστικό ποσοστό του 0,04%. Ο προσανατολισμός σας είναι προς την καθιέρωση της Ελλάδας, ως προορισμού υψηλού πολιτιστικού ενδιαφέροντος, δηλαδή, ενίσχυση και εξυπηρέτηση ακόμη περισσότερο της τουριστικής βιομηχανίας. «Ψίχουλα», λοιπόν, και σε αυτόν τον τομέα που είναι, ουσιαστικά, «κατεστραμμένος» από τις συνέπειες της πανδημίας και του τρόπου που η Κυβέρνηση τοποθετήθηκε απέναντι στα προβλήματά του.

Ωστόσο, δεν μπορούμε να μην αναφερθούμε στην ενσωμάτωση της «πράσινης» διάστασης που την ανέφερε και ο Υπουργός πριν στην ομιλία του και περιγράφεται στις σελίδες 52 έως 55. Οι διακηρύξεις σας είναι υποκριτικές. Η συνεργασία Παρισιού είναι η εξειδίκευση ενίσχυσης των μονοπωλιακών ομίλων που δραστηριοποιούνται και επενδύουν στην «πράσινη» καπιταλιστική οικονομία, ως διέξοδο κερδοφορίας στα συσσωρευμένα κεφάλαια. Το δε πρόγραμμα «πυροσβεστικές υπηρεσίες» δείχνει την πολιτική καταστολής και όχι πρόληψης των δασικών πυρκαγιών. Κάθε χρόνο και χειρότερα. Τα δάση δεν προστατεύονται ολοκληρωμένα, αφού έχετε τη λογική κόστους-οφέλους, ενισχύοντας τους μηχανισμούς καταστολής με χρήματα που δεν είναι σωστά κατανεμημένα, όπως λένε οι φορείς των πυροσβεστών. Αφήνετε απ’ έξω τη δασική υπηρεσία, αλλά δίνετε χρήματα για αγορά οχημάτων τύπου «Αίαντα», όχι για την Πυροσβεστική, αλλά για την καταστολή. Ντροπή. Τα χρησιμοποιείτε ενάντια στον «εχθρό» λαό και όχι για τον εχθρό των δασών, δηλαδή, των πυρκαγιών.

Μεγάλη είναι και η υποκρισία σας και για τη δήθεν διαχείριση μολυσματικών αποβλήτων, όταν βάζετε «πλάτη» στο κινεζικό μονοπώλιο στον Πειραιά, που επιδοτούμενο από εσάς και την προηγούμενη Κυβέρνηση ΣΥΡΙΖΑ, κατασκευάζει τη νότια προβλήτα, καταστρέφοντας την Πειραϊκή. Περιβαλλοντικό «έγκλημα». Τώρα μεταφέρει υλικά με εκατό δρομολόγια φορτηγών καθημερινά που δεν έχουν άδεια από τη δημοτική αρχή και δεν έχουν ελεγχθεί τα υλικά και από το ΕΛΚΕΘΕ και οι κάτοικοι διαμαρτύρονται, ότι περιέχουν τοξικές ουσίες. Το Υπουργείο Περιβάλλοντος κωφεύει στις καταγγελίες για έλεγχο και προστασία του θαλάσσιου περιβάλλοντος. Αυτή είναι η υποκρισία σας, γιατί τους επιχειρηματικούς ομίλους και τις επενδύσεις τους στηρίζετε, σε βάρος της προστασίας του περιβάλλοντος και της υγείας του λαού. «Θυσιάζετε» τις λαϊκές ανάγκες στον «βωμό» της επανεκκίνησης της καπιταλιστικής οικονομίας. Τα παίρνετε από τους πολλούς, για να τα δώσετε στους λίγους.

Ο Προϋπολογισμός σας, λοιπόν, είναι ταξικός, αντιλαϊκός, άδικος, στην υπηρεσία της καπιταλιστικής βαρβαρότητας. Η κριτική των άλλων κομμάτων βασίζεται, απλά και μόνο, στην αφερεγγυότητα των εκτιμήσεων, στην ανάγκη λήψης έκτακτων νέων μέτρων για τη στήριξη της καπιταλιστικής ανάπτυξης. Συνεπώς, δεν υπάρχει φιλολαϊκή διαχείριση στα πλαίσια αυτού του «σάπιου» συστήματος. Η απάντηση στις αντιφάσεις και τα αδιέξοδα είναι η συνολική ρήξη και ανατροπή για τη δημιουργία μιας ανώτερης οργάνωσης της κοινωνίας, όπου στο έδαφος της εργατικής εξουσίας θα αξιοποιούνται με επιστημονικό κεντρικό σχεδιασμό τα κοινωνικοποιημένα μέσα παραγωγής, το εργατικό δυναμικό, τα επιτεύγματα της νέας τεχνολογίας, με γνώμονα την κοινωνική ευημερία.

Χαιρετίζουμε, λοιπόν, την αυριανή απεργία που κήρυξε η ΑΔΕΔΥ, μαζί με τα εργατικά κέντρα και τις εκατοντάδες συνδικαλιστικές οργανώσεις, για την υγεία, τη ζωή και τα δικαιώματα του λαού. Δείχνει ότι οι εργαζόμενοι φοράνε μάσκες για την προστασία και όχι για τη «φίμωση» όπως θα ήθελαν Κυβέρνηση και αστικά επιτελεία. Και αυτό είναι ελπιδοφόρο. Η «σιγή νεκροταφείου» δεν θα περάσει.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Εισηγητής της «ΕΛΛΗΝΙΚΗΣ ΛΥΣΗΣ - ΚΥΡΙΑΚΟΣ ΒΕΛΟΠΟΥΛΟΣ»)**: Ευχαριστώ, κύριε Πρόεδρε.

Κύριε Υπουργέ, δεν υπάρχει αμφιβολία, ότι έχουμε μπροστά μας, ίσως, τον πιο δύσκολο, τον πιο αβέβαιο Προϋπολογισμό που έχει σχεδιαστεί ποτέ. Είναι, όμως, και ο πιο κρίσιμος Προϋπολογισμός στην ιστορία και μέσα σε αυτές τις πολύ δύσκολες συγκυρίες, που απαιτούν χειρουργική ακρίβεια, η προσέγγιση σας, θα μου επιτρέψετε να σας πω, ότι γίνεται με προχειρότητα, αν όχι και με ανευθυνότητα.

Ακόμη, κύριε Υπουργέ, δεν έχουμε καταλάβει, πραγματικά, πού βασιστήκατε, πριν από ενάμιση μήνα, όταν διαφημίζατε στους Έλληνες, ότι η ύφεση δεν υπάρχει περίπτωση να είναι διψήφια. Το θυμάμαι σαν τώρα, 14/10/2020. «Σταχυολογώ, συγκρίνω και αξιολογώ. Η Αντιπολίτευση υποστηρίζει, ότι η εκτίμηση για ύφεση, που λέγατε εσείς 8,2%, είναι υπεραισιόδοξη και λέει ότι θα διαμορφωθεί σε διψήφια ποσοστά. Βέβαια, δεν μας είπε πόσο διψήφιος θα είναι». Έχουμε πει, από την πρώτη στιγμή, ότι θα είναι από 10% με 10,5%». Αυτά είναι τα πρακτικά της συνεδρίασης από τις 14/10/2020. Αυτά είναι λόγια δικά σας, κύριε Σταϊκούρα. Το ποσοστό 8,2% είχατε πει, ότι είναι υπεραισιόδοξο. Δεν το υποστηρίζει κανείς, πλέον, ούτε καν το ΔΝΤ. Το κυριολεκτικά σημερινό -ήταν εκείνη την ημέρα- consensus των ευρωπαϊκών και διεθνών οργανισμών είναι για ύφεση 7,9%. Τώρα είμαστε στο 10,5%, όμως. Αυτό το 2,5%, δεν είναι 2,5% ποσοστό στις δημοσκοπήσεις. Είναι κάποια δισεκατομμύρια. Λέτε ότι δόθηκαν στην κοινωνία. Αυτά μεταφράζονται σε δισεκατομμύρια για τον κόσμο. Κάνατε λόγο, όμως, για 8,2% και πάμε στο 10,5%. Πάντα επικαλούμαι τα Πρακτικά, δεν λέω κάτι από το μυαλό μου.

Σας είχαμε αναφέρει, ότι η ύφεση, όχι μόνο θα ήταν και θα είναι διψήφια, αλλά πού θα είναι διψήφια, σε μία, σχεδόν, χρεοκοπημένη χώρα. Έχει σημασία η ύφεση σε ποια χώρα θα τη νιώσει ο κόσμος. Σε μία χώρα, στην οποία το μείον 10%, θα ισοδυναμεί με μείον 20%, τουλάχιστον, πολύ απλά, γιατί στη χώρα αυτή δεν υπάρχει ανάπτυξη. Αυτό είναι το πρόβλημα και μην ξεχνάμε και τα χρεωστούμενα, κύριε Υπουργέ, που κανείς δεν πρόκειται να μας τα χαρίσει. Όμως, ακόμη και τώρα που το παραδέχεστε μόνοι σας πώς η ύφεση θα είναι διψήφια, δεν ακούσαμε ένα συγνώμη προς τον ελληνικό λαό, οι Έλληνες που κοντεύουν, πραγματικά, να «πνιγούν» σε αυτή την «τρικυμία».

Δεν ζητήσατε συγνώμη, ούτε για το άνοιγμα του τουρισμού το καλοκαίρι με λάθος αλγόριθμο. Δεν ακούστηκε μία συγνώμη από κυβερνητικά χείλη, όταν ο συνάδελφός σας, ο κ. Γεωργιάδης, παραδέχτηκε ότι ως Κυβέρνηση «πέσατε έξω», όταν βιαστικά ανοίξατε τον τουρισμό, χωρίς τα απαραίτητα τεστ για τους τουρίστες. Καμία συγγνώμη για τα 40 εκατομμύρια των ΜΜΕ. Καμία συγνώμη για τον Μεγάλο Περίπατο των 4 εκατομμυρίων ευρώ, για τα 6 εκατομμύρια που «πετάξαμε στα σκουπίδια» για παγουρίνια made in Germany και μάσκες Zeppelin για τα παιδάκια. Καμία συγνώμη για τις παλινωδίες στα εξοπλιστικά. Ούτε μία συγνώμη για την εθνική μας «κατρακύλα», που φιλοδοξείτε να μας στείλει στη Χάγη. Καμία συγνώμη από τους εκατοντάδες χιλιάδες γονείς, που τους υποβάλατε αυτούς και τα παιδιά τους σε ένα «μαρτύριο» που λέγεται Webex και πάει λέγοντας.

Καμιά απολογία από πλευράς σας, κύριε Υπουργέ, στον εμπορικό κόσμο της Πατρίδας μας, που σας βλέπει να ζητάτε συνέχεια πράγματα, αδιαφορώντας για το ότι η αγορά έχει «στερέψει». Όμως, μάλλον, «δεν δίνετε δεκάρα τσακιστή», ενώ δεν υπάρχει και καμία απολογία για την εικόνα αποσύνθεσης -και δεν είναι δικό σας μόνο το φταίξιμο αυτό- που παρουσιάζει το ΕΣΥ, που «χτυπημένο» τώρα και από τον κορονοϊό, «πνέει τα λοίσθια», αλλά, δυστυχώς, κοστίζει ζωές.

Αντί συγγνώμης, εσείς φέρνετε ένα «κορoνομνημόνιο». Αυτό είναι ο Προϋπολογισμός σας, κύριε Σταϊκούρα, ένα «κορoνομνημόνιο» που δεν πρόκειται να βγει στην πράξη. Ήδη, από το προσχέδιο του Κρατικού Προϋπολογισμού, σας είχαμε πει, ότι ο Προϋπολογισμός συνολικά δεν είναι ρεαλιστικός. Έτσι τον είχαμε χαρακτηρίσει. Μας κατακρίνατε, φυσικά, λογικό, αλλά «πριν αλέκτωρ λαλήσει», αλλάξατε τις εκτιμήσεις σας, γιατί είδατε ότι είχαμε δίκιο.

Ποιος, όμως, μπορεί να είναι βέβαιος, πραγματικά, ότι όσα προβλέπονται στο τελικό σχέδιο του Προϋπολογισμού, δεν θα τα αλλάξετε σε έναν μήνα πάλι; Ποιος μπορεί να το εγγυηθεί αυτό; Κανένας. Συμφωνούμε, λοιπόν. Ο Προϋπολογισμός, κύριε Υπουργέ, δεν είναι μία απλή οικονομική μελέτη. Δεν είναι, δηλαδή, στατιστικές, που αν πέσουν λίγο έξω, «ούτε γάτα ούτε ζημιά». Ιδιαίτερα, γι’ αυτόν τον Προϋπολογισμό, το διακύβευμα είναι πάρα πολύ μεγάλο, είναι τεράστιο. Μιλάμε για έναν Προϋπολογισμό κράτους, μιλάμε για τις ζωές των Ελλήνων πολιτών. Από τον προϋπολογισμό σας, λοιπόν, θα κριθεί η τύχη και η ελπίδα. Και αυτό είναι το μεγάλο σημείο, η ελπίδα των νοικοκυριών και μικρομεσαίων επιχειρήσεων, κοινώς, της μεσαίας τάξης, αυτή που έχετε «βάλει στο μάτι» και την έχετε ξετινάξει. Αυτά δεν τα προσπερνάμε ελαφρά τι καρδία και σε αυτά μένουμε και εστιάζουμε.

Από τα όσα προβλέπονται στο σχέδιο προϋπολογισμού για το 2021, είναι φανερό, ότι έχετε χάσει την επαφή σας, κύριε Υπουργέ, με την ελληνική κοινωνία, με τα όσα δραματικά συμβαίνουν σε αυτή την «έρημη» την κοινωνία. Η κοινωνία «βράζει», η ανασφάλεια «χτυπάει κόκκινο», η ανεργία έχει εκτοξευθεί, τα «λουκέτα» αυξάνονται εκθετικά καθημερινά και οι Έλληνες έχουν χάσει το χαμόγελό τους, την ψυχολογία τους, που είναι ένας τεράστιος παράγοντας. Εσείς συνεχίζετε αυτή τη πολιτική με μέτρα αποσπασματικά, αναβλητικά, προσχηματικά.

Ας γίνουμε πιο συγκεκριμένοι. Σε ότι αφορά στην ανεργία για το 2020, την υπολογίζετε στο 18,9%, ενώ για το 2021 προβλέπετε μείωση στο 17,9% και αύξηση της απασχόλησης. Μα πώς βγάζετε αυτά τα συμπεράσματα; Δεν έχουν λογική. Οι επιχειρήσεις κλείνουν μαζικά. Αυτό σημαίνει και μαζικές απολύσεις, όταν κλείνουν οι επιχειρήσεις και κατακόρυφη αύξηση της ανεργίας. Βέβαια, η καταστροφή των τουριστικών επιχειρήσεων, η «κατακρήμνιση» του τουρισμού, γιατί αυτό συνέβη, έχουν αυξήσει, ακόμη περισσότερο, τους δείκτες της ανεργίας. Οι νέες θέσεις εργασίας, με την παρούσα κατάσταση, αν και αργούμε για το καλοκαίρι, θυμίζουν «όνειρο θερινής νυκτός». Και πού είναι άραγε τα κίνητρα, για να επιστρέψουν και οι νέοι μας που ξενιτεύτηκαν, που πλέον δεν είναι 600.000, αλλά είναι 700.000;

Πάμε στη μεγάλη επιτυχία του Ταμείου Ανάκαμψης, με τα περιβόητα χρήματα, που θα πάρουμε από το Ταμείο Ανάπτυξης. Πότε θα τα πάρουμε τα χρήματα αυτά; Πότε θα έρθει η πρώτη δόση και τι θα γίνει, αν ως χώρα, λέω εγώ τώρα, δεν καταφέρουμε να εκπληρώσουμε τους στόχους που θα απαιτηθούν για τις δόσεις; Πώς θα υλοποιηθούν τα μέτρα στήριξης; Στο λίγο που σας άκουσα, πριν από λίγο στην ομιλία σας, διότι είναι πολύ «πυκνό» το κοινοβουλευτικό μας έργο, αν κατάλαβα καλά, ήδη, χρησιμοποιούμε κάποια χρήματα από αυτά που θα πάρουμε. Και αν δεν τα πάρουμε και αν δεν περάσουν από τα κοινοβούλια των υπολοίπων χωρών και αν καθυστερήσουν; Άρα, εμείς ξοδεύουμε, ήδη, πριν πάρουμε. Και πώς θα φτάσουν οι επενδύσεις από το μείον 14,3% στο συν 23,2% το 2021; Πώς θα γίνει αυτό;

Σχετικά με τον τουρισμό. Είναι δυνατόν να στηρίζεστε στον τουρισμό και να λέτε, ότι ο τουρισμός θα ανακάμψει; Ποιος τουρισμός, κύριε Υπουργέ; Θα ανοίξουν οι τουριστικές επιχειρήσεις; Θα έρθουν τουρίστες από το εξωτερικό, ή θα περισσεύουν χρήματα στους Έλληνες συμπολίτες μας για διακοπές; Είναι δυνατόν, να υποστηρίζετε κάτι τέτοιο με τις παρούσες συνθήκες;

Στην υγεία, είναι η απόλυτη καταστροφή. Δεκαετίες, ξαναλέω, θέλω να είμαι δίκαιος, «εγκληματικής» αδιαφορίας, έφεραν το Εθνικό Σύστημα Υγείας στα «γόνατά» του. «Γονάτισε», κοινώς. Η πολιτική της Κυβέρνησής σας για την προάσπιση της δημόσιας υγείας, είναι προφανές, ότι έχει αποτύχει και τώρα που έχει χαθεί ο έλεγχος, θέλετε να διαχειριστείτε την πανδημία, δεν την αντιμετωπίζετε, τη διαχειρίζεστε, υπάρχει πολύ μεγάλη διαφορά και προσπαθείτε με «μπαλώματα» να συμμαζέψετε τη κατάσταση.

Είναι απαραίτητο, λοιπόν, να γίνουν προσλήψεις μόνιμου υγειονομικού προσωπικού, ενώ οι δαπάνες για το 2021, είναι μειωμένες σε σχέση με το 2020, το ανέφεραν όλοι αυτό. Πώς θα φτιάξουν, λοιπόν, το 2021, όταν μειώνουμε τις δαπάνες, σε σχέση με τα χρήματα που ξοδέψαμε την τρέχουσα περίοδο; Ας μας εξηγήσει κάποιος από εσάς, ή το επιτελείο σας, από πού αντλείτε αυτή την υπεραισιοδοξία; Αναφέρω χαρακτηριστικά, ότι για τον ΕΟΠΥΥ, προβλέπονται μειωμένες δαπάνες. Το 2020, οι μεταβιβάσεις ανέρχονται στα 608 εκατομμύρια και το 2021 στα 300 εκατομμύρια. Δηλαδή, «ψαλίδι», σχεδόν, στα μισά. Αν, μάλιστα, συνεκτιμηθεί τώρα από αυτά τα χρήματα, ότι συμπεριλαμβάνεται και η δαπάνη για τον εμβολιασμό, άλλα 70 εκατομμύρια, τότε μένουν για τον ΕΟΠΥΥ, μόλις, 130 εκατομμύρια ευρώ.

Σημαντικές, όμως, μειώσεις υπάρχουν και για την Πρωτοβάθμια Φροντίδα Υγείας. Η σχετική δαπάνη του 2020 υπολογίζεται στα 249 εκατομμύρια και το 2021 στα 152 εκατομμύρια. Μιλάμε για μεγάλες διαφορές. Αντίστοιχα, ισχύουν και για τη φαρμακευτική δαπάνη. Έχουμε μείωση δαπάνης για το 2021, περίπου, κατά 130 εκατομμύρια ευρώ, σε σχέση με το 2020. Για τις λοιπές παροχές ασθένειας η μείωση για το 2021 εκτιμάται στα 96 εκατομμύρια ευρώ. Αυτό εμάς, δεν μας ακούγεται ως ενίσχυση της υγείας.

Πάμε σε ένα άλλο μεγάλο θέμα, που είναι η παράνομη μετανάστευση ή αλλιώς μετανάστευση. Θεωρούμε ότι έχετε πει ένα μεγάλο ψέμα στον ελληνικό λαό, ότι για τους παράνομους μετανάστες το «μάρμαρο» το πληρώνει η Ευρώπη. Πολλές φορές, το επιχείρημα της Κυβέρνησης να αντικρούσει το δικό μας ήταν αυτό. Ως εκ θαύματος, όμως, το προσχέδιο του Προϋπολογισμού, από τα συνολικά 564 εκατομμύρια ευρώ που προβλέπεται να πάνε για τους παράνομους μετανάστες, τα 414 εκατομμύρια ευρώ βγαίνουν από τον ελληνικό «κορβανά». Δεν το λέω εγώ, εκτός αν δεν διαβάζω καλά τα πινακάκια. Να, τα πινακάκια είναι εδώ. Από τα 564 εκατομμύρια ευρώ, ένα drone UAV, κύριε Σταϊκούρα, κάνει 5 εκατομμύρια. Θα περνάμε 100 από αυτά. 564 εκατομμύρια ευρώ και τα 414 τα βάζουμε από στην τσέπη μας. Μιλάμε για «ζεστό» ελληνικό χρήμα, χώρια που θα πληρώσουμε κι άλλα, όπως υπηρεσίες, θελήματα, αλληλεγγύη, κ.α.. Και μόνο το γεγονός, ότι η δαπάνη είναι η ίδια με αυτή που προβλέπεται για τα εξοπλιστικά της χώρας για το 2020, κάτι σημαίνει. Τώρα το αυξάνετε αυτό το ποσό και πάλι καλά, γιατί πρέπει να αυξηθεί. Πρέπει, κάποια στιγμή, να κουβεντιάσουμε, μήπως οι Ένοπλες Δυνάμεις πρέπει να αποκοπούν και από το Υπουργείο Οικονομικών, κύριε Σταϊκούρα, για να υπάρχει και μεγαλύτερη ευελιξία και ταχύτητα, αλλά δεν είναι θέμα της παρούσης σήμερα αυτό.

Σε ότι αφορά στα εξοπλιστικά, πανηγυρίζουμε για τη δήθεν ολική αναβάθμιση της άμυνας τα επόμενα χρόνια, που ελπίζουμε, παρακαλούμε και προσευχόμαστε να γίνει. Με αφορμή τον Προϋπολογισμό που κατατίθεται, όντως, είναι 2,5 δισεκατομμύρια ευρώ για το 2021. Δεν λέμε, όμως, στον κόσμο τις αστοχίες που έχουν γίνει στο θέμα αυτό, δηλαδή, στο πώς θα ξοδευτούν τα λεφτά. Για παράδειγμα, για τα F-35 και τις αμερικανικές φρεγάτες MMSC, θα δανειστώ λόγια του εμπειρότατου Καθηγητή Οικονομικής Γεωγραφίας και Γεωπολιτικής στο Πανεπιστήμιο Αθηνών και Προέδρου του Τμήματος Τουρκικών Σπουδών και Σύγχρονων Ασιατικών Σπουδών, του κ. Γιάννη Μάζη. «Τα F-35 θα τα πάρουμε όταν η Ελλάδα θα φτάσει μέχρι τον Μοριά και τη Ρούμελη», είπε. «Ζήσε Μάη μου, να φας τριφύλλι». Όσο δε, για τον γεωπολιτικό ρόλο των MMSC που πάμε να πάρουμε, τούτος είναι, ουσιαστικά. Καμία αναβάθμιση της Ελλάδος, στο πλαίσιο της αμερικανικής γεωστρατηγικής δεν προσφέρουν εξαιτίας, ακριβώς, των χαμηλών υπηρεσιακών τους δυνατοτήτων. Κατ’ ουσία, ο γεωπολιτικός τους ρόλος είναι αρνητικός. Η ουσιαστική στόχευση του προγράμματος είναι να ακυρώσουν την υποψηφιότητα των γαλλικών φρεγατών Belhara που ήταν να πάρουμε και κάνατε πίσω και συνακολούθως, να υπονομεύσουν την ελληνογαλλική στρατηγική συνεργασία.

Επί της ουσίας, λοιπόν, η αναβάθμιση των Ενόπλων Δυνάμεων γίνεται με λάθος όρους και αργεί πάρα πολύ. Ακόμη και τα Rafale που ήταν πρόταση και του Προέδρου μας, ο οποίος, όμως, σας έχει μιλήσει και για τα κορεάτικα ελικόπτερα, τα Black Hawk, τα ρωσικά Krasuka που καταρρίπτουν τα επικίνδυνα τουρκικά drones κ.α..

Πάμε τώρα σε έναν άλλο τομέα, όπου υπάρχουν ημίμετρα και αναβολές. Γίνεται, πραγματικά, της αναβολής. Όλοι βλέπουμε, ότι πολλές οικονομικές υποχρεώσεις για το 2020 τις μετακυλήσατε για το 2021. Λες και αυτός ο φουκαράς που δεν θα πληρώσει τώρα, ο πτωχευμένος, θα έχει να πληρώσει σε οκτώ μήνες. Πού θα τα βρει ο άνθρωπος; Τέλη κυκλοφορίας, για παράδειγμα. Σας το είπαμε, για τέσσερις μήνες να μην πληρώσουν τέλη κυκλοφορίας οι άνθρωποι. Τι να το κάνετε; Δεν είναι λύση να το μετακυλήσετε. Μα, αύριο θα τα πληρώσει, ούτως ή άλλως. Να μην πληρώσει για τέσσερις μήνες. Τον υποχρεώνει η κοινωνία, οι συνθήκες, η πανδημία, οι αποφάσεις της Κυβέρνησης να μην μετακινείται και να μην χρησιμοποιεί το αυτοκίνητό του, άρα, να μην πληρώσει τέλη κυκλοφορίας.

Ο Έλληνας φορολογούμενος δεν έχει σταματήσει να πληρώνει τα λάθη της κάθε κυβέρνησης και της κάθε οικονομικής πολιτικής. Αναφέρω χαρακτηριστικά. Τα έσοδα από φόρους του Κρατικού Προϋπολογισμού είναι αυξημένα, σε σχέση με το 2020, κατά 3,5 δισεκατομμύρια ευρώ. Ο φόρος εισοδήματος των φυσικών προσώπων για το 2021 είναι αυξημένος, κατά 163 εκατομμύρια ευρώ. Θα μου πείτε, ότι θα παίρνουν περισσότερα. Ο ΦΠΑ είναι αυξημένος, περίπου, 2,5 δισεκατομμύρια ευρώ και θα προσεγγίσει τα 17,5 δισεκατομμύρια ευρώ. Οι ειδικοί φόροι κατανάλωσης φθάνουν τα 6,68 δισεκατομμύρια ευρώ. Συνεχίζεται, δηλαδή, με κάποιο τρόπο να «στραγγαλίζετε» τους μικρομεσαίους, τα ελληνικά νοικοκυριά.

 Θα κάνω και μία αναφορά στις τράπεζες. Είναι πάγια η τακτική να στρώνετε το «κόκκινο χαλί», εις βάρος πάντα του Έλληνα φορολογούμενου. Ρευστοποιείτε περιουσίες και παραδίδετε την πρώτη κατοικία των Ελλήνων άνευ όρων στις τράπεζες. Αυτό, φυσικά, το έχετε προϋπολογίσει πάρα πολύ σωστά. Με τον νέο Πτωχευτικό Κώδικα, με τις fast track διαδικασίες των υπερχρεωμένων νοικοκυριών, οδηγείτε στη φτωχοποίηση τους Έλληνες.

Με βάση τα παραπάνω, ο Προϋπολογισμός δεν γίνει λύσεις για οικονομική ανάκαμψη, ούτε δίνει λύσεις για βιωσιμότητα των επιχειρήσεων. Δεν απαντά, ουσιαστικά, αυτός ο Προϋπολογισμός στις ανάγκες των ανθρώπων της αγοράς, αυτών που απασχολούνται στον πρωτογενή τομέα, στη μεταποίηση και των ανθρώπων στη βιομηχανία, στους Έλληνες, δηλαδή, που βλέπουν γύρω τους τα πάντα «παγωμένα». Σε αυτούς τους Έλληνες, κύριε Υπουργέ, αξίζει πολύ καλύτερη μεταχείριση από αυτή που προβλέπει αυτός ο Προϋπολογισμός.

Πολύ φοβάμαι ότι μας οδηγείτε σε «νερά επικίνδυνα» με πολλούς «υφάλους» και, δυστυχώς, με μαθητευόμενους «καπετάνιους και πλήρωμα».

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών)**: Κύριε Πρόεδρε, δεσμεύομαι ότι δεν θα κάνω παρεμβάσεις, απλά, ήθελα να κάνω μια ενημέρωση.

Ο κύριος συνάδελφος, καταρχήν, είπε ότι αλλάξαμε τις εκτιμήσεις, μεταξύ προσχεδίου και σχεδίου του Προϋπολογισμού. Αυτό είναι αλήθεια. Η ύφεση είναι βαθύτερη και εξήγησα τους λόγους. Δεν θα τους επαναλάβω. Όμως, κατ’ αντιστοιχία, αλλάξαμε και τα μέτρα στήριξης της κοινωνίας, μεταξύ προσχεδίου και σχεδίου.

Θα περίμενα, συνεπώς, για να είναι πλήρης η τοποθέτησή σας, να πείτε ότι στο προσχέδιο είχαμε 2,7 δισεκατομμύρια ευρώ μέτρα στήριξης της οικονομίας το 2021 και τώρα αυτά έγιναν 7,5 δισεκατομμύρια ευρώ. Και επειδή είπατε τη φράση, ότι «δεν δίνουμε δεκάρα τσακιστή» να ενημερώσω, όπως έκανε και ο Πρωθυπουργός στην Ολομέλεια πριν από λίγο, ότι σε μία ώρα πιστώνονται σε ακόμη 143.169 επιχειρήσεις, επιπλέον, 700 εκατομμύρια ευρώ, μέσω της επιστρεπτέας προκαταβολής, που σημαίνει, ότι μέσα σε τρεις ημέρες 222.173 επιχειρήσεις παίρνουν στην «τσέπη» τους, στους λογαριασμούς τους 1,1 δισεκατομμύριο ευρώ. Αυτό δεν νομίζω να ορίζεται ως «δεκάρα τσακιστή».

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, κύριε Υπουργέ.

Τον λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Εισηγητής του ΜέΡΑ25)**: Ευχαριστώ, κύριε Πρόεδρε.

Σήμερα 25 Νοεμβρίου, Παγκόσμια Ημέρα για την Εξάλειψη της βίας κατά των Γυναικών, το χαιρετίζουμε μέσα από την καρδιά μας, στεκόμαστε αλληλέγγυοι και είμαστε απέναντι σε κάθε μορφή βίας, αυταρχισμού και καταπίεσης.

Ως Βουλευτής Ηρακλείου, να θυμίσω και να τονίσω, ότι ο Μινωικός Πολιτισμός ήταν ένας Μητριαρχικός Πολιτισμός με χίλια χρόνια ειρήνη, όπως λέει και ο Έριχ Φρομ στο βιβλίο του «Η Υγιής Κοινωνία». Επίσης, χρόνια πολλά στις εορτάζουσες και τους εορτάζοντες σήμερα.

Θα μου επιτρέψετε, κύριε Πρόεδρε, πριν ξεκινήσω την τοποθέτησή μου για τον Προϋπολογισμό του 2021 να κάνω μία μικρή παρατήρηση-πρόταση. Στην αρχή, σήμερα εδώ στην Αίθουσα, πριν συνδεθούμε διαδικτυακά, στις οθόνες βλέπαμε πολύ ωραίες εικόνες από τη Γερμανία και από λίμνες από το εξωτερικό. Θα προτιμούσα, εάν έβλεπα εικόνες από την ωραία μας Ελλάδα ή ακόμη και μία εικόνα της Βουλής.

 Κύριε Υπουργέ, θα ξεκινήσω, πρώτα απ’ όλα, από μία πολύ μεγάλη εικόνα και από θέματα που μπορεί να επηρεάζουν τον Προϋπολογισμό και κάθε Προϋπολογισμό ή που επηρεάζουν. Το πρώτο μεγάλο θέμα, κατά τη γνώμη μου, είναι η διένεξη μεταξύ Κίνας και Αμερικής. Στις 26 Οκτωβρίου, φέτος, διαβάζαμε στη μεγάλη γερμανική εφημερίδα «Ζιντόιτσε Τσάιτουνγκ» άρθρο με τον Κινέζο Πρόεδρο Ξι Τζιν Πίνγκ, ο οποίος αναφέρει, ότι θεωρεί μία πολεμική σύρραξη με την Αμερική πολύ πιθανή, όπως, επίσης, στην Αμερική υπάρχουν δημοσιεύσεις, ότι η βαθιά αμερικανική κοινωνία μπορεί, ίσως, να επανενωθεί και από τη divided να γίνει πάλι united με έναν πόλεμο.

Ένα δεύτερο σημείο είναι η συναλλαγματική ισοτιμία του ευρώ. Το ευρώ ανατιμάται, γίνεται πιο ακριβό διεθνώς και αυτό επηρεάζει αρνητικά την ανταγωνιστικότητα και τη ζήτηση για τα ελληνικά εξαγώγιμα προϊόντα, όπως είναι ο τουρισμός που λέμε όλοι ή τα αγροτικά, διότι αυτά τα προϊόντα, δυστυχώς, είναι ανελαστικά στη ζήτηση. Ο τουρισμός μας συνεισφέρει στο 30% της χώρας.

Τρίτον, τα επιτόκια είναι, σχεδόν, μηδενικά και αρνητικά στον βορρά της Ευρωπαϊκής Ένωσης, χωρίς να γίνονται επενδύσεις, γιατί οι προσδοκίες είναι μηδενικές και έχουμε αποπληθωρισμό, διότι δεν καταναλώνουμε, διότι προσδοκούμε περαιτέρω μείωση τιμών, και από την άλλη βλέπουμε πλήρη αντίθεση με τον νότο. Επίσης, βλέπουμε ότι οι τιμές στο χρηματιστήριο των μετοχών αυξάνονται, χωρίς να γίνονται επενδύσεις. Αυτό είναι, επίσης, ένα κρίσιμο οικονομικό θέμα.

Το τέταρτο θέμα είναι ο κορονοϊός. Οι επιπτώσεις από την πανδημία, όπως γνωρίζουμε όλοι, θα έχουν μεγαλύτερη διάρκεια απ’ ότι η οικονομική κρίση. Ο Διοικητής της FED, o κ. Powell και η κυρία Κριστίν Λαγκάρντ της Ευρωπαϊκής Κεντρικής Τράπεζας, τόνισαν ότι θα εξακολουθεί να επικρατεί αβεβαιότητα για την προοπτική των οικονομιών και στις δύο πλευρές του Aτλαντικού, παρά τα θετικά νέα για τα εμβόλια και ότι η επιστημονική κοινότητα προσδοκά, πώς, ακόμη και όταν νέο εμβόλιο εγκριθεί από τις αρμόδιες αρχές, δεν θα είναι, ευρέως, διαθέσιμο σε κάθε γωνιά του πλανήτη.

Με την ευκαιρία αυτή, ως Βουλευτής Ηρακλείου, θα ήθελα να συγχαρώ και να ευχαριστήσω τις δέκα νοσηλεύτριες, όπως και όλες, βέβαια, τις νοσηλεύτριες που πήγαν την προηγούμενη βδομάδα στη Θεσσαλονίκη εθελοντικά στο Ιπποκράτειο, για να βοηθήσουν στη «μάχη» κατά του κορονοϊού. Το μεγαλείο της ψυχής τους, η δύναμη της προσφοράς τους, αποτελούν παράδειγμα προς μίμηση. Είμαι πολύ περήφανος για την πράξη αυτή και υποκλίνομαι στο μεγαλείο της ψυχής σας. Όπως, επίσης, να ευχαριστήσω και το ξενοδοχείο Electra Palace στην Θεσσαλονίκη και τον κ. Ρέτσο, για τη φιλοξενία που τους παρέχει. Το Νοσοκομείο Παπανικολάου, σε ότι αφορά στη Μονάδα Εντατικής Θεραπείας, τονίζει ότι φοβάται και για τρίτο κύμα, με ότι αυτό συνεπάγεται και για τον προϋπολογισμό βέβαια.

Το πέμπτο μακροοικονομικό θέμα, είναι το πώς και αν θα εξελιχθεί περαιτέρω η Ευρωπαϊκή ένωση. Πώς θα γίνει, εάν γίνει, η πολιτική ενοποίηση της Ευρώπης, η εμβάθυνση, πως σκεφτόμαστε το ευρωομόλογο, διότι πολλά θέματα, όπως οι αμυντικές δαπάνες, η υγεία και το περιβάλλον, πάνε «χέρι-χέρι», το μεταναστευτικό, η καταπολέμηση της ανισότητας και της φτώχειας, είναι θέματα που αφορούν όλη την Ευρώπη και όχι κάθε μέλος της ξεχωριστά.

Σε ότι αφορά στην ανισότητα αυτή, θα ήθελα να τονίσω, ότι η περιουσία των δισεκατομμυριούχων του κόσμου, αυξήθηκε πάνω από 27% τον Απρίλιο έως τον Ιούλιο του 2020, φτάνοντας στα 10,2 τρις δολάρια, σύμφωνα με έκθεση της ελβετικής τράπεζας UBS και της Price WaterHouse Cooper’s.

Σε ότι αφορά στην Ελλάδα ειδικότερα, η γεωπολιτική της θέση, με όλες τις γνωστές εντάσεις και τα διαχρονικά θέματα, η γήρανση του πληθυσμού μας, το brain drain -και αυτό είναι η πραγματική εξωστρέφεια που υπάρχει, δηλαδή, η φυγή αυτών των μυαλών στο εξωτερικό- επίσης, είναι μία μικρή σε έκταση και πολυνησιακή χώρα.

Στον τομέα της αγροτικής οικονομίας, δεν μας βοηθούν οι αγροτικές επιδοτήσεις. Δεν έχουμε τις τεράστιες εκτάσεις που έχει η Ισπανία, η Γαλλία, η Γερμανία, η Πολωνία. Η ΚΑΠ, με τις στρεμματικές ενισχύσεις, έχει «καταδικάσει» σε μαρασμό τον ελληνικό πρωτογενή τομέα. Τα ελληνικά αγροτικά προϊόντα πότε δεν θα μπορέσουν να ανταγωνιστούν τα ομοειδή από τρίτες φθηνές χώρες, όπως Τουρκία, Τυνησία, Περσία και λοιπά. Να τονίσω, ότι 5.000 τόνους αμπελόφυλλα εισάγουμε κάθε χρόνο από την Κίνα.

Το αγροτικό εισόδημα του Νομού Ηρακλείου, το 2017, ήταν 64 εκατομμύρια ευρώ, από τα οποία μόνο τα 5 εκατομμύρια αφορούσαν πραγματική παραγωγή, τα δε 59 εκατομμύρια ήταν επιδοτήσεις. Άρα, ουσιαστικά, παράγουμε επιδοτήσεις.

Μία άλλη μικρή χώρα, η Ολλανδία, που έχει μεγάλο πρωτογενή τομέα, δεν στηρίζεται στις στρεμματικές επιδοτήσεις, έχει επενδύσει, εδώ και χρόνια, στην έρευνα και στη γεωργία και έχει δημιουργήσει αγροτικά προϊόντα πολύ υψηλής προστιθέμενης αξίας, όπως είναι οι σπόροι, τα λουλούδια, οι τομάτες και κάθε άλλου είδους προϊόντα, τα οποία βρίσκονται στην κορυφή της παγκόσμιας ζήτησης.

Θα ήθελα να συνεχίσω, λέγοντας, ότι το πέμπτο μνημόνιο είναι εδώ. Θα αναφερθώ στον κ. Σκυλακάκη, ο οποίος -το έχουμε εμπεδώσει- κάθε φορά μάς λέει, ότι «όλα αυτά είναι δανεικά, θα τα επιστρέψετε» και τον Σεπτέμβριο και τον Νοέμβριο και εχθές πάλι. Βέβαια, κύριε Υπουργέ, σε αντιδιαστολή μαζί σας, που σήμερα τονίσατε, ότι θα κάνουμε, ό,τι χρειαστεί, για όσο χρειαστεί, όπως είχε πει τότε και ο Ντράγκι. Αυτό θα θέλαμε να ακούσουμε, αλλά αυτό δημιουργεί μία αντίφαση, μία παραφωνία.

Όμως, είμαστε σίγουροι, ότι στο τέλος, θα κάνετε αυτό που θα σας πει, θα σας επιβάλει η τρόικα. Όντως, η οικονομία είναι ψυχολογία, είναι εμπιστοσύνη κι έτσι είναι.

Με ευχολόγια, όμως, ότι μπορούμε να ανακάμψουμε, δεν θα δούμε αποτελέσματα. Και θα σας πω δύο παραδείγματα. Το πρώτο είναι ο τουρισμός. Η όλη στενωπός στον τουρισμό, το «bottleneck», που λένε και οι Άγγλοι, είναι τα αεροπλάνα, γιατί αν δεν έχεις αεροπορική διασύνδεση, εάν δεν ελέγχεις τα αεροπλάνα, τα οποία ελέγχουν tour operators, εξαρτάσαι από αυτούς, πλήρως, από τα low cost flights, τα τσάρτερ.

Επίσης, εξαρτώμεθα από τους tour operators, επειδή, εδώ και χρόνια, το τραπεζικό μας σύστημα δεν λειτουργεί σωστά, δεν παρέχει κεφάλαια κίνησης και ρευστότητας στις τουριστικές επιχειρήσεις. Και έτσι καταφεύγουμε στον δανεισμό, μέσω προκαταβολών από τους tour operators, με κίνητρο και με εκπτώσεις στις τιμές συμβολαίων, από 10% έως και 30%, ίσως, και παραπάνω, ως early booking discount, που λέμε εμείς στον ξενοδοχειακό τομέα. «Ληστρικό» σύστημα από τη μία και πλήρης εξάρτηση της οικονομίας μας και του τουρισμού μας, από την άλλη. Πώς θα γίνει έτσι η ανάπτυξη; Διερωτώμαι. Οι tour operators μάς επιβάλλουν τους όρους τους και μας λένε, take it or leave it. Κι εμάς οι δυνατότητές μας διαπραγμάτευσης είναι μηδαμινές.

Το δεύτερο προϊόν είναι το ελαιόλαδο, κορυφαίας ποιότητας ελληνικό προϊόν, το οποίο, όμως, το νέμονται τα ξένα συμφέροντα, οι Ιταλοί, διότι αυτοί έχουν το δίκτυο. Όποιος ελέγχει το εκάστοτε δίκτυο, ελέγχει τους όρους και επιβάλλει τους δικούς του όρους στο προϊόν. Οι tour operators με τα αεροπλάνα και οι Ιταλοί με το δικό τους δίκτυο στο λάδι.

 Είπατε -αναφέρομαι στον κ. Σκυλακάκη χθες και σε εσάς, κύριε Υπουργέ,- ότι βεβαίως και έγινε μείωση στις ασφαλιστικές εισφορές κατά τρεις ποσοστιαίες μονάδες. Καλό αυτό, αλλά δεν σώζει. Αυτό που σώζει τον επιχειρηματία, έναν σωστό επιχειρηματία, που τον βοηθάει, είναι να μην υπάρχει παραοικονομία, μία οικονομία με ανασφάλιστους, μία «μαύρη» οικονομία, όπου δεν δίνονται αποδείξεις. Στην Ελλάδα, με τόση αβεβαιότητα και τόσο υψηλούς φορολογικούς συντελεστές, η παραοικονομία «ζει και βασιλεύει». Αυτό είναι καταστροφικό και για την οικονομία και αποτελεί, βέβαια, αθέμιτο και ανήθικο ανταγωνισμό. Ο αθέμιτος, ο παράνομος, ο ανήθικος αυτός ανταγωνισμός, μεταξύ ενός σωστού παραγωγού αγροτικών προϊόντων, παραδείγματος χάριν και ενός που, όπως λέμε στην Κρήτη «πανωγράφει», από τη λέξη «επάνω», συν το ρήμα «γράφει», δηλαδή, δηλώνει παραπάνω εκτάσεις απ’ ότι έχει, είναι ένα θέμα τεράστιο, το οποίο την προηγούμενη εβδομάδα, το ανέδειξε η Εφημερίδα Agrenda. Η κοινή αγροτική πολιτική, όπως είπαμε, προηγουμένως, επιδοτεί εκτάσεις και είναι η αρχική αιτία του τεράστιου αυτού προβλήματος. Κοιτάξτε το.

Η Κυβέρνηση, όμως, αντί να δει το πρόβλημα, έδιωξε τον προηγούμενο Πρόεδρο του ΟΠΕΚΕΠΕ, τον κ. Βάρρα -προσωπικά δεν τον γνωρίζω, αλλά στην εφημερίδα το διάβασα- και θέλω εδώ να αναφέρω το εξής. Διαβάζω από την εφημερίδα, ότι οι τέσσερις Περιφέρειες της Ελλάδος, Κεντρική Μακεδονία, Ήπειρος, Δυτική Μακεδονία και Θεσσαλία, από την κατανομή του εθνικού αποθέματος δικαιωμάτων ενιαίας ενίσχυσης, πήραν το 28,3% και η Κρήτη μόνη της πήρε το 30,1%. Μα, είναι δυνατόν; Η αποκάλυψη της Agrenda, για τα ποσά που έχουν μοιραστεί στην Κρήτη, λόγω ειδικών διασυνδέσεων με τους διαχειριστές του ΟΣΔΕ, έχει προκαλέσει οργή και αντιδράσεις στους αγρότες. Για την τριετία 2017-2019, στο σύνολο των δικαιωμάτων που διατέθηκαν από το εθνικό απόθεμα στην Κρήτη, διανεμήθηκαν το 30,1%, ήτοι 23,6 εκατομμύρια ευρώ, έναντι 28,3%, ήτοι 22 εκατομμύρια ευρώ, που εισέπραξαν οι τέσσερις αυτές μεγάλες Περιφέρειες της χώρας, όπως προανέφερα. Το θέμα είναι, αν οι ενισχύσεις αυτές, κατευθύνονται σε πραγματικούς αγρότες με αδιαμφισβήτητη αγροτική δραστηριότητα και συνεισφορά στην εθνική οικονομία. Πρόκειται, όπως έχει επισημανθεί, για ένα δίκτυο που έχει «στηθεί» και δένει με την «αγάπη» κάποιων για τη διαχείριση του ΟΣΔΕ και τον «έρωτα» κάποιων άλλων για τις εύκολες και χωρίς κόπο επιδοτήσεις.

Στο τέλος Αυγούστου, κάνατε σχέδια για ένα Προϋπολογισμό του 2021, με μηδενικό πρωτογενές αποτέλεσμα. «Πέσατε έξω» στις προβλέψεις σας, όταν στα μέσα Νοεμβρίου, δυόμιση μήνες μετά, λέτε ότι το πρωτογενές έλλειμμα θα είναι 3% του ΑΕΠ. Γνωρίζουμε πολύ καλά, ότι οι επιπτώσεις της υγειονομικής κρίσης θα έχουν μεγαλύτερη διάρκεια από την ίδια την πανδημία, όπως προείπα. Περιμένουμε σημαντική επιδείνωση των εσόδων, αύξηση των ληξιπρόθεσμων χρεών των νοικοκυριών και των επιχειρήσεων προς την εφορία.

H ύφεση, εσείς αρχικά την εκτιμήσατε στο 0% ή στο +2% από την αρχή, ενώ τώρα φτάσατε να λέμε για 8% και 10%, ίσως και παραπάνω. Το χρέος των ιδιωτών στην εφορία είναι 106 δις, από τα οποία τα 22,6 δεν θα μπορέσουν ποτέ να εισπραχθούν. Το δε δημόσιο χρέος, θα ξεπεράσει το 200% του ΑΕΠ. Από την άλλη πλευρά, η Ουγγαρία και η Πολώνια επιμένουν στο βέτο για το πολυετές δημοσιονομικό πλαίσιο, συμπαρασύροντας και το Ταμείο Ανάκαμψης, με αποτέλεσμα να απειλείται σοβαρά η έναρξη των χρηματοδοτήσεων από τις αρχές του ερχόμενου έτους.

Ο Γερμανός πρεσβευτής στην Ευρωπαϊκή Ένωση τόνισε, ότι «ήδη, έχουμε χάσει πολύ χρόνο απέναντι στο δεύτερο κύμα της πανδημίας και στις σοβαρές οικονομικές ζημίες που προκαλεί». Είναι κρίσιμης σημασίας να υιοθετηθεί γρήγορα το συνολικό πακέτο, γιατί σε διαφορετική περίπτωση η Ευρωπαϊκή Ένωση θα βρεθεί αντιμέτωπη με σοβαρή κρίση και η Ελλάδα, βέβαια, με ακόμη σοβαρότερη.

Η Ισπανία, σε αντίθεση με εμάς, διαβάζουμε ότι έκανε τον μεγαλύτερο κοινωνικό προϋπολογισμό στην ιστορία της. Έναν κοινωνικό προοδευτικό προϋπολογισμό, 239,76 δισεκατομμυρίων, με αύξηση κατά 10%, σε σχέση με τον προηγούμενο και «γυρίζει την πλάτη» στις πολιτικές λιτότητας και στηρίζει τα νοικοκυριά, τους εργαζόμενους και τις επιχειρήσεις που «μαστίζονται» από την πανδημία και τις οικονομικές συνέπειες. Οι επενδύσεις στη δημόσια παιδεία -μιλώ για την Ισπανία- και την επαγγελματική κατάρτιση, θα αυξηθούν, κατά 70%, σε σχέση με τον προηγούμενο προϋπολογισμό.

 Θα ήθελα να τονίσω για τον τομέα του τουρισμού, για τον οποίο όλοι μιλάμε, ότι μεγάλη μείωση της τάξης του 35% προβλέπεται για τον προϋπολογισμό του Υπουργείου Τουρισμού για το 2021. Έχω μία επιστολή από έναν πολύτεκνο, από το Ηράκλειο και θα τη διαβάσω, διότι μου το ζήτησε και θα πω και το όνομά του. Το θέμα της επιστολής είναι οι πολύτεκνοι και οι μικροί συνταξιούχοι σε όλο το νησί της Κρήτης.

«Είμαι 86 ετών και σας λέω την αλήθεια. Ο κ. Σαμαράς και ο κ. Βενιζέλος το πρώτο θέμα ήταν να κόψουν το επίδομα στους πολύτεκνους. Άραγε, ως πότε θα το διεκδικούν αυτοί οι πολύτεκνοι. Φεύγει ο κ. Σαμαράς και ο κ. Βενιζέλος και έρχεται ο κ. Τσίπρας και μας λέει προεκλογικά η ελπίδα ήρθε. Θα δώσω 751 ευρώ στους μικροσυνταξιούχους, θα μας φορολογεί στα 12.000 ευρώ. Αυτά μας είπε ο κ. Τσίπρας και μόλις τον ψηφίσαμε τα ξέχασε όλα αυτά, αφού δεν μας έδωσε τα 751 ευρώ, έκοψε και το ΕΚΑΣ στους μικροσυνταξιούχους. Όλοι εμείς οι μικροσυνταξιούχοι πως ζούμε με 418 ευρώ; Φτάνει να πληρώσουν ΔΕΗ, νερό, φάρμακα; Και απευθύνομαι σε εσάς τους δύο και στον κ. Σαμαρά και στον κ. Τσίπρα, αυτοί ζούνε με 418 ευρώ το μήνα; Για να πάρουμε λίγα χρήματα, να ζήσουμε στα γεράματα μας. Πότε θα πάρουμε τα αναδρομικά; Όχι παχιά λόγια και παρακαλώ τον κύριο Πρωθυπουργό, τον κ. Μητσοτάκη να φροντίσει το θέμα για τους μικροσυνταξιούχους, γιατί αν θα πάμε σε εκλογές θα μιλήσουν πάλι οι συνταξιούχοι, εμείς. Αλέκος Μαυραγωράκης».

Σε σχέση με το κοινωνικό μέρισμα του 2020, έβαλε τέλος η Κυβέρνηση και δεν θα το λάβουν, όσοι το είχαν υπολογίσει. Δεν θα δοθεί σε χαμηλόμισθους και χαμηλοσυνταξιούχους. Οι δικαιούχοι του 2019, ήταν οικογένειες με τέσσερα ή περισσότερα εξαρτώμενα τέκνα και με ετήσιο φορολογητέο εισόδημα του έτους 2018, έως 20.000 ευρώ. Δεν υποστηρίζονται αυτοί, ενώ έχουμε πρόβλημα δημογραφικό. Νοικοκυριά με έναν γονέα, νοικοκυριά στα οποία οι δύο σύζυγοι, ήταν βραχυχρόνια άνεργοι και είχαν συνολικό ετήσιο φορολογητέο εισόδημα μέχρι 15.000 ευρώ. Δεν θα δουν το μέρισμα, διότι δεν υπάρχει πλεόνασμα. Πιστεύω ότι σε τέτοιες αντίξοες συνθήκες, πρέπει κανείς να κινείται αντικυκλικά.

 Να κλείσω, λέγοντας ότι υπάρχει ένα αίτημα να ισχύσει και για τα νομικά πρόσωπα η επιστροφή του 12% της περικοπής των μισθωμάτων λόγω Covid. Σε αίτημά της η ΠΟΜΙΔΑ, αναφέρεται στην επιστροφή του 12%, επί του αρχικού μισθώματος των μισθώσεων, στις οποίες γίνεται αναγκαστική ή προαιρετική μείωση των μισθωμάτων τους. Είναι μέτρο, το οποίο θέσπισε η Κυβέρνηση υπέρ των εκμισθωτών ακινήτων, αλλά, εμμέσως πλην σαφέστατα, υπέρ των ενοικιαστών τους, ιδιαίτερα, από το καθεστώς των προαιρετικών μειώσεων. Ενώ, όμως, ορθά, στην αρχή έχετε νομοθετήσει, ότι δικαιούχοι της επιστροφής αυτής, είναι τόσο τα φυσικά, όσο και τα νομικά πρόσωπα εκμισθωτές ακινήτων, στη συνέχεια, εξαιρέσατε τα τελευταία από το ευεργετικό αυτό μέτρο, εντελώς αναιτιολόγητα, και χωρίς κανένα λόγο.

Πολλά ακίνητα ανήκουν σε νομικά πρόσωπα, όπως φιλανθρωπικά και κοινωφελή ιδρύματα, γηροκομεία, σωματεία και εταιρείες μη κερδοσκοπικού χαρακτήρα, με πλούσια και αναγνωρισμένη κοινωνική δράση. Εδώ θα αναφερθώ στα ιδρύματα Ανδρέα και Μαρίας Καλοκαιρινού στο Ηράκλειο της Κρήτης, όπου ζητούν μείωση φόρων λόγω Covid-19. Οι μειώσεις μισθωμάτων, κατά 40% που υποχρεώθηκαν να κάνουν τα ιδρύματα Καλοκαιρινού, από 1/3/2020 μέχρι 30/9/2020, με βάση τις διατάξεις των άρθρων 33 και 34 του ν.4753/2020, ανέρχονται στο ύψος των 160.772,24 ευρώ. Τα ιδρύματα δεν επωφελήθηκαν από την έκπτωση του 20%, επί του 60% των μισθωμάτων των μηνών αυτών, καθώς η προβλεπόμενη έκπτωση εξαιρεί τα νομικά πρόσωπα, άρθρο 13, παρ. 2, του ν.4690/2020.

Η μείωση που θα επωφελείτο το ίδρυμα το 20%, επί του 60% των μισθωμάτων των μηνών αυτών, ανέρχεται σε 48.231,67 ευρώ. Ο συνολικός ΕΝΦΙΑ που «βαρύνει» τα ιδρύματα, κατά το 2020 ανέρχεται σε 159.690,48 ευρώ. Η εφαρμογή του νόμου, τουλάχιστον, για τα κοινωφελή ιδρύματα, θα μείωνε το ποσό αυτό κατά 48.231,67 ευρώ με συμψηφισμό.

Ευχαριστώ πολύ, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Τον λόγο έχει ο κ. Τσαβδαρίδης.

**ΛΑΖΑΡΟΣ ΤΣΑΒΔΑΡΙΔΗΣ (Ειδικός Εισηγητής της Νέας Δημοκρατίας)**: Ευχαριστώ πολύ, κύριε Πρόεδρε.

Ο Προϋπολογισμός του 2021 καλείται να παράσχει την οικονομική και δημοσιονομική «πυξίδα» και να σχεδιάσει την αναπτυξιακή προοπτική της χώρας, κάτω από συνθήκες, εξαιρετικά, αντίξοες. Οι αυτονόητοι περιορισμοί που θέτουν, τόσο η πανδημική κρίση, όσο και οι ευρωπαϊκές υποχρεώσεις της χώρας, αποτρέπουν τα μόνιμα δημοσιονομικά μέτρα και κάνουν ακόμη πιο επιτακτική τη λελογισμένη, συνετή, γόνιμη και ποιοτική αξιοποίηση κάθε ευρώ, με στόχο η κοινωνία και η οικονομία της χώρας μας να αντέξουν, αφενός τους «κλυδωνισμούς» της υγειονομικής και της συνεπαγόμενης τεράστιας οικονομικής κρίσης και να επιστρέψουν, αφετέρου, σε συνθήκες κανονικότητας και σε «τροχιά» διατηρήσιμης ανάπτυξης, όσο το δυνατόν γρηγορότερα. Μία πορεία ανάπτυξης, που, ασφαλώς, δεν θα έρθει με ευχολόγια, αλλά με τη δυναμική αξιοποίηση των ευρωπαϊκών πόρων, με την προσέλκυση πολλών σοβαρών και μεγάλων επενδύσεων και βεβαίως, με προσήλωση στους μεταρρυθμιστικούς στόχους που ουδέποτε διεκόπησαν, ακόμη και εν μέσω οικονομικής κρίσης, όπως υπογραμμίζεται στην 8η έκθεση ενισχυμένης εποπτείας. Ένα τρίπτυχο, που ενισχυόμενο από το Ταμείο Ανάκαμψης, θα δημιουργήσει μόνιμο δημοσιονομικό χώρο από το 2022 και εντεύθεν, χωρίς να απαιτηθούν μέτρα λιτότητας και χωρίς να αλλάξει ο πυρήνας της αναπτυξιακής και κοινωνικής πολιτικής της Κυβέρνησης, που δίνει τεράστια σημασία στην προστασία των νοικοκυριών, στην ενίσχυση της απασχόλησης και στην τόνωση της υγιούς επιχειρηματικότητας, μέσω της περαιτέρω μείωσης φόρων και εισφορών.

Τα υπερμεγέθη προβλήματα της κρίσης, όμως, μας καλούν σε μέγιστη κοινωνική «συστράτευση» και σε βέλτιστη πολιτική σύγκλιση και ενότητα, γιατί, καθώς τα επιστημονικά και οικονομικά δεδομένα αλλάζουν διαρκώς, οι κυβερνήσεις των χωρών της Ευρωπαϊκής Ένωσης και άρα και η ελληνική Κυβέρνηση, καλούνται να αναπροσαρμόζουν και αυτές την ποιοτική στόχευση των προβλέψεων και των δράσεων τους.

Όταν οι τρέχουσες προβλέψεις εκτιμούν βαθύτερη ύφεση στην ευρωζώνη, όταν δείχνουν μεγαλύτερη μείωση ταξιδιωτικών αφίξεων στο δεύτερο εξάμηνο του 2020, που φτάνουν μέχρι και το 70%, έναντι του 2019, όταν καταδεικνύουν πτώση της οικονομικής δραστηριότητας στο τέταρτο τρίμηνο του 2020, λόγω του νέου lockdown και πιο αργή επαναφορά της οικονομίας σε συνθήκες κανονικότητας, τότε είναι αναμενόμενο η ύφεση στη χώρα μας να μεγεθυνθεί και να φτάσει, για το 2020, στο 10,5%.

Αξίζει, όμως, να σημειωθεί εδώ, ότι μπορεί η εκτίμηση αυτή της ύφεσης να είναι σήμερα, κατά 2,3 εκατοστιαίες μονάδες χαμηλότερα, απ’ ότι στο προσχέδιο του Κρατικού Προϋπολογισμού για το 2021, όμως, αυτή η απόκλιση είναι, απολύτως, δικαιολογημένη, πρώτον, λόγω των μακροοικονομικών επιπτώσεων από την πρωτοφανή κρίση και ένταση του δεύτερου κύματος της πανδημίας που «απλώθηκε» στη χώρα μας. Δεύτερον, λόγω της προς τα κάτω αναθεώρησης του επιπέδου του ΑΕΠ, δηλαδή, των πραγματικών επιδόσεων της οικονομίας για τα χρόνια 2015 - 2019 από την ΕΛΣΤΑΤ και τρίτον και πιο σημαντικό, λόγω του μεγάλου νέου πακέτου μέτρων στήριξης της ελληνικής οικονομίας, μετά το δεύτερο κύμα της πανδημίας, που από 21,4 δισεκατομμύρια, αυξήθηκαν σε 23,9 δισεκατομμύρια ευρώ.

Ένα ισχυρό πακέτο στήριξης των πληγέντων από τις επιπτώσεις της πανδημίας που, όχι μόνο περιόρισε, κατά επτά εκατοστιαίες μονάδες, την ύφεση που θα υπήρχε, χωρίς τη λήψη των μέτρων αυτών, αλλά επιπρόσθετα βοήθησε τη χώρα μας να έχει μικρότερες αναλογικά επιπτώσεις από την πανδημία, σε σχέση με πολλά άλλα κράτη της Ευρωπαϊκής Ένωσης. Για του λόγου το αληθές τα σχετικά μέτρα στήριξης της ελληνικής πολιτείας, θα αγγίξουν το 7% του ΑΕΠ, όταν τα αντίστοιχα δημοσιονομικά μέτρα στην Ευρώπη, κατά μέσο όρο, ανέρχονται στο 4% του ΑΕΠ για το 2020. Μέτρα στοχευμένα, τολμηρά και έγκαιρα που «λειαίνουν το έδαφος» για ανάκαμψη 4,8% το 2021, παρά τις ακατανόητες μόνιμες «γκρίνιες» της Αξιωματικής Αντιπολίτευσης, που ενώ από τη μία, μάς ψέγει για σπατάλη και αλόγιστη διάθεση κονδυλίων από το «μαξιλάρι» ρευστότητας για τη στήριξη των νοικοκυριών και της επιχειρηματικότητας, από την άλλη, πλειοδοτεί σε λαϊκίστικες φωνές για την ανάγκη περαιτέρω διάθεσης ποσών, χωρίς κανέναν προγραμματισμό και χωρίς καμία μέθοδο, έτσι απλά για να «σηκώσει» αντιπολιτευτικό «κουρνιαχτό».

Το «θέατρο του παραλόγου» συνεχίζεται, όχι μόνο γιατί στον ΣΥΡΙΖΑ μπερδεύετε το «μαξιλάρι» ρευστότητας με τα ταμειακά διαθέσιμα της κεντρικής διοίκησης και των φορέων της Γενικής Κυβέρνησης, αλλά, κυρίως, γιατί αποκρύπτεται, ότι ενώ, επί Υπουργίας, κ. Τσακαλώτου, τα ταμειακά διαθέσιμα πλήθαιναν με την «άγρια» υπερφορολόγηση και τη στέρηση ρευστότητας από την πραγματική οικονομία, επί διακυβέρνησης Ν.Δ., ακόμη και εν μέσω πανδημίας, τα ταμειακά διαθέσιμα ενισχύονται από τις διεθνείς αγορές με ιστορικά χαμηλά επιτόκια, χάρη στην αξιοπιστία που με τις δικές μας πολιτικές κερδίσαμε.

Σε κάθε περίπτωση, η Ν.Δ. προχωρά με σύνεση και μεθοδικότητα στη σύνταξη ενός Προϋπολογισμού που εμπεριέχει ρεαλιστικές και βάσιμες προβλέψεις αισιοδοξίας για την ανάκαμψη της οικονομίας το 2021. Μια ανάκαμψη, εξάλλου, που δεν την προαναγγέλλει μόνο αυτή η Κυβέρνηση, αλλά τη διαβλέπουν, κυρίως, οι διεθνείς αγορές, αναβαθμίζοντας, ήδη, την πιστοληπτική ικανότητα της Ελλάδος, όπως πρόσφατα συνέβη από τον οίκο Moody’s. Μία ανάκαμψη που την εγγυάται η απορρόφηση των ευρωπαϊκών κονδυλίων του μηχανισμού ανάκαμψης, η συμβολή των οποίων αναμένεται να φτάσει το 2021 στο 2,1% του ΑΕΠ. Μία ανάκαμψη που την εγγυώνται τα μέτρα ενίσχυσης των εισοδημάτων και στήριξης των πληγεισών επιχειρήσεων και των εργαζομένων τους, ύψους 7,5 δισεκατομμυρίων ευρώ που θα εφαρμοστούν το 2021. Γιατί η κυβέρνηση, όπως από τον Μάρτιο του 2020, με την εμφάνιση της πανδημίας, σχεδίασε και υλοποίησε εξήντα δύο ομάδες μέτρων, για τη στήριξη της κοινωνίας και της οικονομίας, που σημειωτέον ο ΣΥΡΙΖΑ καταψήφισε στη Βουλή, έτσι και το 2021, αυτή η Κυβέρνηση, θα συνεχίσει να στηρίζει την κοινωνία και την οικονομία της χώρας με κάθε τρόπο, για να μην μείνει κανείς πίσω σε αυτή την πολύ δύσκολη εποχή.

Το 2020, η Κυβέρνηση πήρε δημοσιονομικά μέτρα στήριξης, ύψους 11,6 δισεκατομμυρίων ευρώ, φορολογικά μέτρα ελάφρυνσης, ύψους 1,6 δισεκατομμυρίου ευρώ και μέτρα ρευστότητας 10,7 δισεκατομμυρίων ευρώ, μαζί με τη «μόχλευση» από το τραπεζικό σύστημα. Διέθεσε εκατοντάδες εκατομμύρια για την ενίσχυση του Εθνικού Συστήματος Υγείας, για τη στήριξη της απασχόλησης, για την ανόρθωση των κλάδων που πλήττονται υπέρμετρα από την πανδημία, όπως ο τουρισμός, ο αθλητισμός, ο πολιτισμός και οι μεταφορές. Δημιούργησε τα απαραίτητα χρηματοδοτικά «εργαλεία» για την ενίσχυση της ρευστότητας των επιχειρήσεων, τόσο με την επιστρεπτέα προκαταβολή, μέσω της οποίας διατέθηκαν σε επιχειρήσεις 5,4 δισεκατομμύρια ευρώ, έως το τέλος του 2020, όσο και με το πρόγραμμα παροχής δανείων κεφαλαίου κίνησης από το ΤΕΠΙΧ ΙΙ. Το ίδιο «ανάχωμα» στα μεγάλα οικονομικά αδιέξοδα των πληγέντων πολιτών και επιχειρήσεων θα «ορθώσει» και το 2021.

Αυτό θα συμβεί, κυρίες και κύριοι συνάδελφοι, μέσω της μείωσης, κατά τρεις ποσοστιαίες μονάδες, των ασφαλιστικών εισφορών των μισθωτών του ιδιωτικού τομέα, με κόστος 816 εκατομμύρια ευρώ. Μέσω της αναστολής καταβολής της ειδικής εισφοράς αλληλεγγύης στον ιδιωτικό τομέα, με κόστος 767 εκατομμύρια ευρώ. Μέσω της κάλυψης των ασφαλιστικών εισφορών από τον Κρατικό Προϋπολογισμό για κάθε νέα πρόσληψη εργαζομένου και την επιδότηση 200 ευρώ, σε περίπτωση πρόσληψης μακροχρόνια ανέργων, στο πλαίσιο του προγράμματος για τη δημιουργία 100.000 νέων θέσεων εργασίας, με κόστος 322 εκατομμύρια ευρώ. Μέσω της επιδότησης με το πρόγραμμα «ΓΕΦΥΡΑ» της δόσης της πρώτης κατοικίας για δανειολήπτες που επλήγησαν από την πανδημία, με κόστος 280 εκατομμύρια ευρώ. Μέσω της επέκτασης της μείωσης του ΦΠΑ και της αναστολής των τελών σε διάφορες κατηγορίες αγαθών και υπηρεσιών, κλάδων που πλήττονται από την πανδημία, έως τον Απρίλιο του 2021, με συνολικό κόστος 113 εκατομμύρια ευρώ. Μέσω της κατάργησης του ΕΝΦΙΑ σε μικρά και απομακρυσμένα νησιά, με δημοσιονομικό κόστος 1,5 εκατομμύριο ευρώ, αλλά και μέσω της προώθησης του προγράμματος εξόφλησης ληξιπρόθεσμων οφειλών των ΟΤΑ, ύψους, περίπου, 116 εκατομμυρίων ευρώ.

Βεβαίως, κυρίες και κύριοι συνάδελφοι, προερχόμενος από έναν Νομό «οχηματαγωγό» της αγροτικής ανάπτυξης, δεν θα μπορούσα να μην υπογραμμίσω την ιδιαίτερη εστίαση της Κυβέρνησης και στην προστασία του κόσμου της πρωτογενούς παραγωγής. Η Κυβέρνηση της Νέας Δημοκρατίας ήταν αυτή που ενέκρινε έκτακτη οικονομική στήριξη έως 7.000 ευρώ στους πληγέντες από Covid αγρότες μας. Ήταν αυτή που έδωσε παρατάσεις για την καταβολή των ασφαλιστικών εισφορών στον ΕΛΓΑ. Ήταν αυτή που ενέταξε στους πληττόμενους ΚΑΔ όλους τους παραγωγικούς κλάδους για τη λήψη έκτακτου επιδόματος και ενέκρινε την επιδότηση των προμηθειών εγγύησης για τα δάνεια, με τη μορφή άμεσων επιχορηγήσεων, αξιοποιώντας το νεοσυσταθέν Ταμείο Εγγυοδοσίας με διαχειριστή την Ελληνική Αναπτυξιακή Τράπεζα. Ήταν αυτή που επίσπευσε πληρωμές από ΕΛΓΑ και ΟΠΕΚΕΠΕ, εν μέσω οικονομικής κρίσης. Ήταν αυτή που επιτάχυνε τις διαδικασίες ενεργοποίησης των χρηματοδοτικών «εργαλείων» του ΠΑΑ και ειδικότερα του Ταμείου Εγγυοδοσίας Αγροτικής Ανάπτυξης για τη στήριξη της υλοποίησης επενδυτικών σχεδίων στον πρωτογενή τομέα και τη μεταποίηση γεωργικών προϊόντων.

Ήταν αυτή που έφερε στη Βουλή τροπολογία για την πλήρη, σε ποσοστό 100%, οικονομική αποζημίωση των ζημιών που υπέστησαν οι παραγωγοί της χώρας από τη θεομηνία «ΙΑΝΟΣ», την οποία, βεβαίως, ο ΣΥΡΙΖΑ αρνήθηκε να ψηφίσει, παρ’ ότι λίγες μέρες νωρίτερα, ο Τομεάρχης του Αγροτικής Ανάπτυξης, Σταύρος Αραχωβίτης, με ανακοίνωσή του, «έχυνε κροκοδείλια δάκρυα» και εγκαλούσε τον Υπουργό Αγροτικής Ανάπτυξης για δήθεν απραξία, σχετικά με το θέμα της αποζημίωσης των αγροτών. Βεβαίως, η Κυβέρνηση της Νέας Δημοκρατίας ήταν αυτή που εξασφάλισε επιπροσθέτως, μετά από σκληρές διαπραγματεύσεις, περισσότερα από 19 δις ευρώ, για την Ελλάδα και τη χώρα μας στην Προγραμματική Περίοδο 2021-2027, δηλαδή, ένα δισεκατομμύριο ευρώ, επιπλέον, σε σύγκριση με το ποσό που είχε δεσμεύσει η Κυβέρνηση ΣΥΡΙΖΑ.

Κι αυτό, όταν η ευρωομάδα του ΣΥΡΙΖΑ, στο Ευρωπαϊκό Κοινοβούλιο, τάχθηκε κατά του συνόλου της πρότασης της Ευρωπαϊκής Επιτροπής για τη νέα Κοινή Αγροτική Πολιτική που ανοίγει τον δρόμο για εισροή 19 δις ευρώ στους Έλληνες αγρότες.

Κυρίες και κύριοι συνάδελφοι, στο σημείο αυτό, θα ήθελα να κάνω και μία μικρή αναφορά στη χθεσινή τοποθέτηση της Εισηγήτριας του ΣΥΡΙΖΑ, η οποία επέλεξε να γίνει κήνσορας των πάντων, ως σαν να μην κυβέρνησε και ο ΣΥΡΙΖΑ αυτή τη χώρα, για να έχουν, επιτέλους, οι Έλληνες και ένα μέτρο σύγκρισης. Η κυρία Αχτσιόγλου κατηγόρησε την Κυβέρνηση για μηδενική προετοιμασία, αναφορικά με το άνοιγμα των σχολείων. Και κάνατε κάκιστη «σπέκουλα» με τα παιδιά και τα tablet σε ένα καφενείο. Ποιοι; Εσείς που «χαϊδεύατε» τις καταλήψεις στα σχολεία και αρνιόσασταν την τηλεκπαίδευση και τις κάμερες στην τάξη. Η σημερινή, όμως, Κυβέρνηση είναι αυτή που εξασφάλισε για τις σχολικές μονάδες της χώρας, επιπλέον, εξοπλισμό που ξεπερνάει τις 90.000 φορητές συσκευές, ενώ, επί των ημερών σας, οι συσκευές στα σχολεία ήταν μόνο 4.500. Μιλάμε, δηλαδή, για μία αύξηση της τάξης του 2.000%.

Κατηγορήσατε την Κυβέρνηση για αδράνεια στην υγεία. Ποιοι εσείς; Και ποιους; Εμάς, που δημιουργήσαμε 1.242 ΜΕΘ, όταν, επί των ημερών σας, ήταν 500. Όταν, πριν από την πανδημία, το προσωπικό του Εθνικού Συστήματος Υγείας ήταν 88.690 εργαζόμενοι και σήμερα, έχουν ξεπεράσει τις 100.000. Όταν, επί των ημερών σας, το 2018, δαπανήθηκαν για την υγεία 3,8 δισεκατομμύρια ευρώ και το 2020 έχουμε δαπανήσει περισσότερα από 4,8 δισεκατομμύρια. Και όταν, επί τέσσερα χρόνια διακυβέρνησης ΣΥΡΙΖΑ, την περίοδο 2015-2018, ξοδεύατε, κάθε χρόνο, για την υγεία, λιγότερα χρήματα από αυτά που δαπάνησε ο Σαμαράς και η Κυβέρνηση της Νέας Δημοκρατίας το 2014.

Βρήκατε να πείτε και για αδράνεια, αναφορικά με την ύφεση. Ποιοι; Εσείς που, επί των ημερών σας, και χωρίς να υπάρχει πανδημία, το έτος 2018, προσθέσατε είκοσι εννέα νέους φόρους, φέρατε δέκα δισεκατομμύρια ευρώ νέα μέτρα λιτότητας και προχωρήσατε σε δεκαεπτά περικοπές συντάξεων. Εσείς που, επί των ημερών σας, αυξήσατε το δημόσιο χρέος, κατά 60 δισεκατομμύρια ευρώ, το 2018, σε σχέση με αυτό του 2009 και μειώσατε το ΑΕΠ της χώρας, κατά 53 δισεκατομμύρια ευρώ, το 2018, σε σχέση με το ΑΕΠ του 2009.

Τέλος, κυρία Αχτσιόγλου, μην μας «κουνάτε το δάχτυλο» για Προϋπολογισμό, δήθεν, «μνημείο κοινωνικής αναλγησίας και νεοφιλελεύθερων εμμονών». Προφανώς, θεωρείτε νεοφιλελεύθερη εμμονή να εστιάζουμε στη σωστή και έγκαιρη εκτέλεση του Προγράμματος Δημοσίων Επενδύσεων που, επί των ημερών σας, «θυσιάστηκε στον βωμό» μιας κοινωνικά άδικης και πελατειακής επιδοματικής πολιτικής, με τη σωρευτική υστέρηση να αγγίζει τα δύο δισεκατομμύρια ευρώ, υπονομεύοντας την αναπτυξιακή προοπτική της χώρας.

Προφανώς, θεωρείτε νεοφιλελεύθερη εμμονή την προτεραιότητα της χώρας σε δαπάνες και εξοπλιστικά προγράμματα, που, για το 2021, ανέρχονται σε 2,5 δισεκατομμύρια ευρώ, αυξημένες, κατά δύο δις ευρώ. Ίσως, να θέλετε ακόμη και να το ρισκάρετε με την Τουρκία και να αφήσετε την άμυνα της χώρας «σουρωτήρι» για κάθε επίδοξο καταπατητή.

Σε αντίθεση, όμως, με τις κατηγορίες για την τιμή των «άσφαιρων» αντιπολιτευτικών «όπλων» σας, η Κυβέρνηση της Νέας Δημοκρατίας θα συνεχίζει να «χτίζει» την Ελλάδα του μέλλοντος, σε πείσμα των αναχρονιστικών λογικών σας.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κυρίες και κύριοι συνάδελφοι, ολοκληρώθηκε η 2η συνεδρίαση για τη συζήτηση, επί του Κρατικού Προϋπολογισμού 2021.

Στις 15.00΄, ξεκινά, στην ίδια Αίθουσα, η 3η συνεδρίαση για τον Κρατικό Προϋπολογισμό και θα συνεχίσουμε με τους Ειδικούς Εισηγητές.

Σας ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Σάββας Αναστασιάδης, Μανούσος – Κωνσταντίνος Βολουδάκης, Σοφία Βούλτεψη, Αθανάσιος Καββαθάς, Κωνσταντίνος Καραγκούνης, Κωνσταντίνος Κατσαφάδος, Κωνσταντίνος Κοντογεώργος, Ιωάννης Μπούγας, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Διονύσιος Σταμενίτης, Γεώργιος Καρασμάνης, Λάζαρος Τσαβδαρίδης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Νικόλαος Φίλης, Ιωάννης Δραγασάκης, Μαρία – Ελίζα Ξενογιαννακοπούλου, Ανδρέας Ξανθός, Αικατερίνη Παπανάτσιου, Δημήτριος Τζανακόπουλος, Μιχαήλ Κατρίνης, Ανδρέας Λοβέρδος, Διαμάντω Μανωλάκου, Κρίτων – Ηλίας Αρσένης και Γεώργιος Λογιάδης.

Τέλος και περί ώρα 14.45΄ λύθηκε η συνεδρίαση.

**Ο ANTIΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΘΑΝΑΣΙΟΣ ΚΑΒΒΑΔΑΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**